
— Pentru numele lui Dumnezeu, Darcy, știu că 
întotdeauna pierzi câte ceva, dar chiar s-o pierzi pe mama....! 

Desigur, după cum suna acuzaţia, părea a fi vorba de o 
neglijență destul de gravă, numai că termenul "a pierde" nu 
era cel mai potrivit; n-o pierduse pe Maud Hunter, ci, mai 
degrabă o rătăcise. Da, acesta era cuvântul care exprima cel 
mai bine ceea ce se întâmplase, de fapt. 

Dar Reed nu părea dispus să asculte această explicaţie și 
nici ea nu era sigură că distincţia respectivă ar fi fost prea 
liniştitoare. Rămânea faptul că se dusese la aeroport s-o 
întâmpine pe Maud Hunter și se-ntorsese fără ea, fără să aibă 
nici cea mai vagă idee unde putea fi. 

— Darcy, ai pierdut-o pe mama! 

— Ai mai spus asta. 

— Si am s-o repet până când voi putea înțelege 
enormitatea faptei. 

Ochii lui verzi, acuzatori, aruncau scântei de furie în 
direcţia ei, în timp ce pășşea nervos în lungul și în latul 
camerei. 

— Ai pierdut o femeie de șaizeci de ani care venise în 
Anglia după zece ani și tocmai avusese de suportat o călătorie 
lungă cu avionul. E vorba despre un om, Darcy! Nu despre 
duzina de pantofi pentru piciorul stâng care zac în șifonierul 
tău pentru că pe cei pentru dreptul i-ai pierdut cumva! 

— Cei de la dreptul sunt în șifonier și cei pentru stângul 
pierduţi, îl corectă ea mașinal. 

Rareori se întâmpla ca Reed să-și piardă cumpătul, dar de 
data aceasta era tensionat ca un arc și pe punctul de a face o 
criză de nervi. Da, în definitiv avea dreptate.... îi rătăcise 
mama între Heathrow și sediul firmei.... 

— La naiba. Darcy! 

— Credeam că încerci să nu mai înjuri... 

— Şi un sfânt ar înjura într-o asemenea situaţie. 

Desigur, departe de el de a fi vreun sfânt, şi asta o știau 
bine amândoi. Ca speculant de bursă, trebuia să fie destul de 
dur, tot timpul vigilent, neîngăduindu-și niciun moment de 
relaxare a atenţiei. Poate de aceea era un om de afaceri de 
succes — nu se întâmpla să nu-i reușească din plin ceva. 

Singura dată când dăduse greș a fost când a angajat-o pe 
ea ca secretară.... Și, după cum se părea, și el devenise brusc 

conștient de acest lucru. 

Se opri și-și îndreptă spre ea privirea pătrunzătoare a 
ochilor lui verzi. 

— Presupun că, măcar, te-ai întâlnit cu ea la aeroport. 

— Sigur că da! 

— Eşti sigură? 

— E o doamnă scundă, de fapt cam de înălțimea mea, 
cu..... păr alb ondulat și ochi verzi ca ai tăi. 

— Asta ţi-am spus eu înainte să pleci la aeroport. 

— Am bagajul ei în mașină, insistă ea, exasperată. 

E adevărat, cam pierdea lucruri, dar nu inventa întâlniri! 

— Mi-a spus ce neastâmpărat erai în copilărie..... cum, 
odată, ai îndreptat furtunul spre..... 

— Bine, bine, o întrerupse Reed iritat, în mod cert fără 
niciun chef de depănat amintiri. Te cred că te-ai întâlnit cu 


— Mulţumesc, cel puţin atât..... 

— Dar ce naiba ai făcut cu ea? 

Reed avea o voce atât de puternică, încât atunci când 
vorbea pe un ton ridicat, primul impuls era să ţii cu mâna 
obiectele fragile din încăpere, ca să nu se facă ţăndări din 
cauza vibratiilor. Văzându-i ochii îngustaţi de furie, Darcy se 
stăpâni cu greu să nu facă, instinctiv, un gest de a se feri. 

— N-am făcut nimic cu ea, Reed. Eram deja pe drum și a 
spus că nu mai citise de ani de zile un ziar englezesc și, când 
a adormit... 

— Ai parcat mașina și ai coborât să-i cumperi unul, termină 
el, dezgustat. 

— Am lipsit doar câteva minute! 

— Suficient pentru ca mama să dispară. 

— Te rog, încetează de a vorbi ca și când ai insinua că aș 
avea vreun amestec în povestea asta, protestă ea, 
încruntându-se pe măsură ce el ridica din sprâncene ca 
pentru a spune "Și nu-i așa?!" Când m-am întors cu ziarul, 
dispăruse. 

— Asta s-a întâmplat cu mai bine de o oră în urmă. N-aveai 
dreptul să pleci și s-o lași acolo, în mașină. 

— Cum era să-mi închipui că i s-ar fi putut întâmpla ceva? 

Darcy încercă să-i arunce o privire cruntă, dar tentativa de 
a-şi focaliza vederea mioapă eşuă, dând la iveală un ușor 
strabism. 

— Iar ai uitat să-ţi pui lentilele de contact? 

— Nu am uitat! Pur și simplu n-am avut timp. M-am trezit 
cam târziu, apoi, cum am ajuns aici m-ai trimis s-o aduc pe 
mama ta și..... 

— Grozav! Acum înţeleg totul. 

Ridicându-și privirea exasperată spre tavan, Reed inspiră 
adânc, făcând eforturi pentru a-și menţine calmul. 

— Probabil nici nu era mama mea cea cu care te-ai întâlnit 
şi biata femeie, dându-și seama după un timp, a profitat de 
prima ocazie pentru a fugi. 

Darcy se ridică indignată, mult prea enervată de tonul lui 

disprețuitor pentru a recunoaște că purtase tot timpul 
ochelarii la care recurgea doar rareori, dar că-i scosese 
înainte de a intra în birou, ca el să n-o vadă cu ramele acelea 
groase negre. 

— Eşti foarte nedrept, Reed. 

— Oare? Nu mi se pare. 

— Este clar că ai atât de puţină încredere în capacitatea 
mea de a face ceva bine, încât nici nu știu de ce m-ai trimis 
pe mine s-o aduc pe mama ta. 

— Mi-a fost imposibil să plec eu însumi din cauza unei 
probleme pe care a trebuit s-o rezolv și n-aveam pe nimeni 
altcineva disponibil. 

— În cazul acesta, poate n-ar fi trebuit să mă angajezi. 

— Nici n-aş fi făcut-o dacă nu m-aș fi gândit să salvez restul 
lumii afacerilor. 

Privirea lui Darcy deveni și mai încețoșată din cauza 
lacrimilor cu greu stăpânite. 

— Am recomandări bune... 

— Dar cine vine la un interviu pentru postul de secretară 
la ora nouă seara..... 

— Așa scria în scrisoarea ta. 

— Asta pentru că secretara mea temporară era atât de 
incompetentă, încât mi-a trebuit una permanentă! Nicio 
femeie nu se prezintă pentru postul de secretară la ora nouă 
seara, decât dacă presupune că angajatorul vizează și altfel de 
îndatoriri extraprofesionale.... faţă de care astfel, ea își 

exprimă acordul. Sau.... ar mai fi o posibilitate — ca individa 
să fie de o prostie fără margini, termină el dispreţuitor, 
lăsând clar să se înţeleagă în ce categorie o încadra pe ea. 

— Nu eram la Londra decât de câteva luni și era al patrulea 
interviu. 

— Nicio femeie cu mintea întreagă nu se prezintă la un 
interviu la ora nouă seara, într-un birou în care se presupune 
că salariaţii plecaseră. Nici măcar dacă e venită din provincie! 
Încă îmi amintesc ce figură a făcut portarul când m-a anunţat 
că vroiai să mă vezi, susținând că ești programată la interviu! 

Darcy nu se-ndoia că se făcuse stacojie la faţă şi că avea să 
rămână astfel cât timp Reed se încăpățâna să-i reamintească 
toate prostiile făcute din clipa în care se cunoscuseră în 
împrejurări atât de stânjenitoare. 

Sigur că și ei i se păruse ciudat că Reed Hunter fixase 
interviul la ora aceea, dar era prima oară când venea la 
Londra după ce toată viaţa — adică douăzeci și doi de ani și 
jumătate, trăise într-un sat atât de mic, încât până și localnicii 
glumeau spunând că-l poţi pierde ușor din vedere dacă ţi se 
întâmplă să clipești când te apropii de el. Terminase școala 
cu şase ani înainte și nu fusese angajată decât de două ori, 
într-un sat din apropiere. Crezuse că poate în capitală se 
proceda altfel. De unde să-și închipuie că secretara lui Reed 
scrisese ora greșit? Și, în definitiv, de ce nu citise și el înainte 
de a semna? Se abținu totuși să-i atragă atenţia asupra acestui 
fapt, fiind sigură că n-ar fi considerat intervenţia ei drept 

oportună. 

— Şi totuşi, m-ai angajat. 

— Ti-am mai spus pe ce considerente. Şi apoi..... m-a 
intrigat numele tău. 

— Numele meu? 

— De aceea ai și fost programată prima pentru interviu. 
Este adevărat, aveai şi o calificare mai bună decât a celorlalți, 
dar, repet numele m-a intrigat. Nu știam sigur dacă Darcy 
Faversham era bărbat sau femeie. A fost factorul decisiv faţă 
de celelalte trei candidate. 

— Nu pot să cred... 

— Poţi fi sigură. Numai că, după ce te-am cunoscut, trebuia 
să revin asupra deciziei. 

— Îţi câştigi existenţa făcând speculaţii, dar de data aceasta 
intuiţia te-a trădat... Îmi voi da demisia. 

— Nu înainte de a o găsi pe mama. Lasă deoparte orgoliul 
şi ajută-mă să mă gândesc unde ar putea fi. 

Da, era rănită în mândria ei. Da, avea obiceiul să piardă 
lucrurile, dar asta numai pentru că uita ce făcea cu ele. Cu 
toate acestea, tot ce era legat de munca ei de birou fusese 
îndeplinit competent și ireproșabil și Reed n-ar fi putut-o 
acuza vreodată că-i pierduse ceva ce-i aparținea lui — în 
sfârșit, cu excepţia mamei. 

Nu era totuși posibil să pierzi oameni; aceștia, mai ales 
adulţii, aveau întotdeauna obiceiul să apară din nou. Era 
sigură că Maud Hunter nu va face excepţie. 


12 CAROLINE GAYET 


— Şi-a luat geanta cu ea..... spuse ea pe gânduri, 
mușcându-și buza de jos. 

— Da? Ei, cel puţin nu rătăceşte prin Londra fără un ban la 
ea. 

Nu era o persoană violentă și avea convingerea că totul se 
putea rezolva cu calm, dar dacă Reed mai continua să-i 
vorbească de parcă ar fi aruncat un pui în mijlocul unei haite 
de lupi, nu garanta că-și mai putea stăpâni dorinţa din ce în 
ce mai mare de a-l plesni. 

Nu era un bărbat frumos, dar era fără îndoială extrem de 
atrăgător, cu părul său des și negru, sprâncenele stufoase 
punând și mai bine în evidență ochii verzi luminoși, nasul 
purtând încă, printr-o ușoară proeminentă, semnul unde 
fusese rupt în timpul unei partide de fotbal american în 
adolescenţă şi gura.... gura aceea care, din cauza cuvintelor 
aspre pe care le rostea, lăsa greu să i se observe senzualitatea. 
Sau..... poate nu chiar atât de greu, judecând după numărul 
femeilor care-i telefonau la serviciu. Era foarte înalt, cu o 
statură care ei i se părea uneori amenințătoare, deși știa bine 
că nu i-ar fi făcut niciodată vreun rău fizic. Reed era un uliu, 
ce rost avea să-și pună mintea cu un şoricel? Chiar dacă 
uneori — foarte rar — şoricelul ridica tonul. 

— Reed, va apărea... 

— Oare? Au trecut două ore și încă n-a apărut. 

— Poliţia... 

— Doar n-o să caut o femeie care lipseşte doar de două 

ore! 

Darcy îşi mușcă buza de jos, fără să-i pese de durerea pe 
care și-o provoca. Nu știa ce să spună, dar era convinsă că 
Maud Hunter avea să vină la apartamentul fiului ei. Numai că 
până atunci, acesta nu avea să se liniștească sub nicio formă. 

Iar ea îi şi dăduse cererea de demisie, deși regreta deja. 
Era interesant să lucrezi cu Reed; în fiecare zi era altul. De 
asemenea, îi convenea faptul că îi dădea atât de mult de 
lucru, încât era ocupată cu mult peste programul normal. Era 
conștientă, însă, că Reed, care își adora pur și simplu mama, 
n-ar fi iertat-o niciodată. 

Și când se gândea că ziua începuse atât de bine! 

Cutia de scrisori plină de felicitări de la familie și prieteni, 
câteva cadouri lăsate în faţa ușii..... Împlinea douăzeci și trei 
de ani și simţea că, în sfârșit, se detașase de trecut. Și acum... 
Sigur, nu doar munca acolo avea să-i lipsească. 

— Darcy, mă asculti? 

Tresări. Nu auzise un cuvânt din ce-i vorbise până atunci 
şi, după privirea lui furioasă, era evident că și el își dăduse 
seama. 

— Am spus că lucrul cel mai bun de făcut este să te întorci 
la locul unde ai oprit mașina și ai coborât și s-o cauţi. Îţi mai 
amintești unde era? 

— Bineînţeles. N-am probleme cu memoria. 

— Singura problemă este că n-o ai. 

— Reed! 

Nu-și putu stăpâni uimirea, căci era prima dată când era 
atât de crud cu ea. 

— Bine, bine, nu trebuia să fi spus asta, recunosc. Sunt 
supărat, de asta vorbesc așa, și sunt îngrozitor de îngrijorat. 

Lucrul acesta era cât se poate de clar; nu-l văzuse 
niciodată atât de agitat, numai că se feri să facă o astfel de 
remarcă pentru a nu i se aminti că nici nu-și mai pierduse 
mama până atunci. 

— Nu crezi că unul din noi ar trebui să rămână aici, în 
cazul în care vine? propuse ea, cu spirit practic. 

Reed se gândi o clipă, apoi încuviință din cap. 

— Rămâi tu. În starea în care mă aflu, n-aş suporta să nu fac 
nimic. Pentru numele lui Dumnezeu, du-te și pune-ţi lentilele 
de contact, măcar s-o poţi recunoaște dacă apare! 

Darcy trecu repede în biroul alăturat, lăsând ușa deschisă 
ca Reed s-o urmeze, dar când după câteva secunde îl văzu pe 
Marc Kincaid intrând zâmbitor, simţi că e deja prea mult 
pentru o singură zi. 

— Nu acum, Marc, spuse ea disperată, încercând să-l 
împingă afară, ceea ce nu prea avea cum să-i reușească, având 
în vedere că și acesta era un individ aproape la fel de înalt ca 
Reed. Momentan, Reed n-are dispoziţia necesară pentru a te 
primi. 

— El niciodată nu e dispus să mă vadă... 

— Cu atât mai puţin acum. Te rog, Marc, pleacă. 

— De data aceasta, te asigur că va fi altfel. Dar, mai întâi, ce 

spui de o sărutare? întrebă el cu o voce guturală, 
aplecându-se deja asupra ei. 

Nu era prima dată când se săruta cu acest individ și încă 
mai avea momente de uimire: cum un bărbat atât de frumos 
şi atrăgător ca el dorea o întâlnire cu ea? Blond, cu ochi 
albaștri și o gură seducătoare, ar fi putut avea orice femeie, 
dar în ultimele șase săptămâni o invitase pe ea în fiecare 
seară. Nu acceptase mereu, dar chiar și așa, dacă acceptase de 
patru ori din şapte, tot însemna destul de mult. 

Iar Reed avea să se înfurie și mai tare dacă-l găsea acolo. 
De fapt, îl cunoscuse pe Marc pentru că acesta era partenerul 
lui financiar, deținând studioul fotografic de la etajul de jos, 
însă Reed nu agreea deloc relaţia lor, cu atât mai puțin în 
biroul lui. 

— Şi dacă tocmai atunci vrea cineva să treacă? se auzi vocea 
lui Reed, pe un ton glacial. 

Marc ridică încet capul și-i zâmbi. 

— Fie ne roagă să-i facem loc, fie aşteaptă până terminăm. 

— Marc.... 

— Darcy mi-a spus că ești prost dispus, interveni el, 
nelăsând-o să continue, dar ţinând-o strâns lângă el, 
înconjurându-i umerii cu braţul. S-a întâmplat ceva, Reed? 

— Da. O las pe Darcy să-ţi povestească. 

— Poate îţi pot fi de ajutor. 

— Mă-ndoiesc. 

— Eşti sigur? 

— Marc, te rog, imploră Darcy, simțind că Reed era gata să 
explodeze dacă individul acela continua să-i mai blocheze 
trecerea. Reed se grăbește. 

— E chiar atât de important? izbucni Reed, nervos. 

— Cred că da; şi mai cred că la fel vei gândi și tu dacă ai 
puțină răbdare să mă asculti. 

— E ceva ce nu poate să mai aştepte? 

— Consider că nu. 

— Marc, te rog, dacă nu este ceva foarte important, lasă 
pentru mai târziu. Mama lui Reed a sosit la Londra de 
dimineaţă și eu... 

— Ştiu. 

— .... am pierdut-o pe drum de la aeroport și..... Cum 
adică, știi? 

Reed se încordă brusc, privindu-l cu ochi îngustaţi. 

— Ştiu că Maud a sosit din America în această dimineaţă. 
Tocmai ieșeam să mănânc la prânz, când am observat o 
doamnă care se uita la avizierul de jos. Și fiind un om bun și 
amabil, am întrebat-o dacă-i pot fi de folos. Arăta prea tânără 
şi frumoasă ca să fie mama ta, dar m-a asigurat că acesta e 
adevărul. 

— Şi ce-ai făcut cu ea? 

— Nimic, e afară, răspunse el simplu, ridicând ușor din 
umeri, ca și când nu înţelegea de ce se făcea atâta caz. 

Reed îl împinse destul de brutal, dar se opri brusc când în 
prag apăru micuța doamnă care provocase toată această 

agitaţie. 

— Bună, dragul meu! Se ridică pe vârfuri să-l sărute. 
Tocmai admiram plăcuţa cu numele tău de pe exteriorul ușii 
ŞI... 

— Mamă! 

— Doamna Hunter! 

Clipi surprinsă când Reed și Darcy vorbiră în același timp. 

— Da, dragii mei. Darcy, parcă te rugasem să-mi spui 
Maud. Reed, ai un birou foarte frumos și... 

— Mamă, unde naiba ai fost? 

— Dragul meu, știi bine că nu-mi place când vorbești urât. 

— Mamă, ai dispărut din mașina lui Darcy acum două ore, 
unde ai fost? 

Marc nu se putu abţine să nu râdă când "naiba" dispăru 
din a doua formulare, ceea ce-l înfurie și mai mult pe Reed. 

În mod obișnuit, cei doi bărbaţi se-nţelegeau destul de 
bine, deși aparent aveau foarte puţine lucruri în comun, în 
afară de profesionalism și gustul pentru femei frumoase. 
Marc era total dedicat muncii sale, era un perfecţionist și 
același lucru se putea spune și despre Reed în privinţa 
investiţiilor sale. Totuși, atitudinea lor faţă de femei era 
diferită: dacă Marc era dezinvolt și frivol, Reed păstra 
întotdeauna distanţa faţă de iubitele lui. Poate că, într-un fel 
era același lucru: nici unul, nici celălalt nu se implica în 
relaţii stabile, de mare profunzime. 

După expresia de pe chipul ei, Maud părea să nu-și dea 

seama de ce se făcea atâta caz în jurul ei. 

— M-am odihnit puţin în mașina lui Darcy după acea 
călătorie; am avut ghinionul să stau în avion lângă un individ 
care vorbea tot timpul, asta când nu bea. Știi că avea..... 

— Mamă! 

— Aş prefera să mă lași să termin ce am de povestit. Doar 
ştii că uit o mulțime de lucruri când sunt întreruptă mereu. 
Ai spus ceva, draga mea? 

— Nu.... nu... 

Ochii verzi ai doamnei Hunter dădeau strălucire chipului 
încă frumos, scutit de ridurile caracteristice vârstei. 

Acum, Darcy înțelegea cât de detașată era Maud de toate 
problemele lumii reale. 

— Cum spuneam, continuă Maud adresându-se fiului ei, 
mă simţeam foarte obosită. Tânăra aceasta m-a luat de la 
aeroport — e o fată foarte drăguță, Reed; sper că te porţi 
frumos cu ea. Și când m-am trezit, se grăbi ea să continue, 
observând că Reed era din nou pe punctul de a exploda, 
mi-am dat seama că Darcy a avut amabilitatea de a mă lăsa să 
dorm, să nu mă deranjeze. Am coborât din mașină și am 
încercat s-o caut, dar n-am găsit-o. E ciudat cum îţi revin 
uneori în memorie tot felul de lucruri; uite, mi-am dat seama, 
de exemplu, că mă aflam într-un punct foarte aproape de 
locul unde locuia vechea mea prietenă Joyce Bennett. 
Trecuseră zece ani și eu încă îmi aminteam... 

— Mamă! o întrerupse Reed pe un ton care-i trăda 

încordarea. Doar nu vrei să spui că te-ai dus să faci o vizită 
prietenei tale în timp ce Darcy te căuta înnebunită? 
— Așa e, draga mea? M-ai căutat? Te rog să mă scuzi. Vezi 


— Mamă, te rog.... 

În ciuda obișnuitului ei calm, de data aceasta și Darcy 
împărtășea enervarea lui Reed și simțea că ar fi zgâlțâit-o cu 
plăcere pe doamna aceea pe cât de simpatică, pe atât de 
lunatică. 

— Văzând că n-o mai găsesc pe Darcy, m-am întors la 
mașină, numai că și aceasta dispăruse, și atunci..... 

— Te-ai dus în vizită la Joyce Bennett, termină Reed fraza 
în locul ei, pe un ton sec. 

Maud continua să fie extrem de surprinsă de furia lui. 

— Fi bine, da, dar... 

— Nu te-ai gândit că Darcy va fi îngrijorată din cauza ta? Că 
eu voi fi îngrijorat văzând că lipsești? 

— Nu intenţionam să întârzii atât de mult, dar când am 
început să vorbim... 

— Sunt convins. Cred că-i datorezi scuze lui Darcy, de fapt, 
amândoi îi datorăm. 

— Și tu? Sper că n-ai tipat la ea, Reed! Doar nu era ea de 
vină că eu am întârziat la prietena mea. 

— Acum, îmi este foarte clar lucrul acesta. Să mergem în 
biroul meu, mamă. Vorbim mai târziu, Darcy. 

Era un ordin, nu o rugăminte. 

— Îţi vine să crezi? râse Marc, așezându-se pe marginea 
biroului ei imediat ce rămaseră singuri. Doamna aceasta 
drăguță, mama destrăbălatului de Reed! 

— Nu e destrăbălat; şi, da, nu mă mir că este mama lui. 

Nu era posibil ca doi oameni să aibă ochii de un verde atât 
de intens dacă nu erau cumva rude. Dar, în afară de acea 
extraordinară culoare a ochilor, între cei doi părea să nu 
existe altă asemănare. 

— Înseamnă că va fi foarte ocupat. 

— Nu rămâne decât până mâine, când Reed o va duce cu 
mașina la Southampton, unde se va îmbarca pe vasul de 
croazieră. 

Atât îi spusese Reed dimineaţă, înainte de plecarea ei la 
aeroport, atât și nimic altceva despre încântătoarea lui mamă 
cu mintea atât de confuză. 

— Mi-ar prinde şi mie bine o croazieră lungă. Presupun că 
nu ești amatoare să-ți petreci weekendul cu mine. 

— Presupun că nu. 

— Ştiam eu. Și.... ce mai face sărbătorita? 

Sărbătorită! De mult nu mai avusese o zi atât de rea. De 
fapt, şi uitase că era ziua ei. 

— E bine, dar şi foarte ocupată. 

Marc se ridică. 

— Înţeleg, înţeleg... Mi-am încheiat misiunea. 

Darcy oftă, dându-și seama că Reed nici măcar nu-i 
mulțumise pentru că o adusese pe Maud. 

— Scuză-mă. A fost aici o adevărată nebunie în ultimele ore 
ŞI... 

— Reed s-a înfuriat, nu-i aşa? 

— Putin. Avea tot dreptul. 

— Simti nevoia să povestești? 

Nu, era încă prea tulburată pentru a intra în amănunte în 
legătură cu discuţia ei cu Reed. 

— Poate diseară. 

— Ah, da, diseară. Îmbracă-te cu ceva deosebit, pentru că 
am o surpriză pentru tine. 

Deveni foarte atentă la sclipirea din privirea lui. 

— Ce surpriză? 

— Dacă ţi-aș spune, n-ar mai fi surpriză. Nu prea ai nimic 
de făcut ca să fii și mai frumoasă decât ești, așa că nu-ti 
rămâne decât să te imbraci cu rochia cea mai sexy. 

"Frumoasă"..... se gândi Darcy tristă, puţin mai târziu, 
continuând să se privească în oglindă după ce, în sfârșit, își 
pusese lentilele de contact. Marc fotografia toată ziua femei 
frumoase și niciun om cu mintea întreagă n-ar fi putut-o 
compara pe ea cu vreuna din ele. Pe de altă parte, e adevărat, 
nici Marc nu pretindea că e cu mintea-ntreagă. 

Privi critic încă o dată buclele acelea roşcat-aurii care 
refuzau orice ordine impusă, ochii de un albastru profund a 
căror privire părea mereu confuză, nasul mic presărat din 
belșug cu pistrui chiar şi pe timp de iarnă, gura cu buze 
pline, gropița din bărbia de spiriduș. Niciun fard din lume, 

oricât de elaborat aplicat, nu i-ar fi putut da un aer sofisticat. 
I se spusese odată că genele ei lungi și dese erau cea mai 
frumoasă trăsătură a sa, de aceea singura cochetărie pe care 
şi-o permitea era să poarte lentile de contact. 

— A plecat Marc? îl auzi deodată pe Reed în spatele ei. 

Darcy se ridică repede, cu un aer de vinovăţie și în același 
timp jenată, punând repede oglinda în poșetă. Încuviinţă din 
cap, evitând să-i întâlnească privirea. 

— Doar a spus că merge la masă. 

— Mă mir că nu te-ai dus și tu cu el. 

— M-am gândit că e mai bine să aștept ca să te-ntreb dacă 
vrei să eliberez biroul și să plec acum, sau să rămân până 
angajezi persoana care să mă înlocuiască. Cine știe... poate e 
mai bine să ai o secretară incompetentă care n-are memorie, 
decât să n-ai deloc. 

— Eram furios, Darcy. N-am vrut să spun asta. 

— Nu?! 

Ştia foarte bine că, în momentul acela, era absolut convins 
de ceea ce spunea. 

— Nu! Eşti o secretară foarte bună, mai bună decât... 

— Decât ţi-ai imaginat vreodată că voi fi, termină ea fraza 
în locul lui, pe un ton trist. Mă descurc, atâta timp cât mă 
concentrez doar asupra unui singur lucru, mai adăugă, plină 
de amărăciune. 

— Darcy... 

— Cel puţin, credeam că sunt competentă. 

— Chiar ești. La naiba, nu mă pricep să-mi cer scuze. 
Singura justificare a comportamentului meu este îngrijorarea 
care mă scotea din minţi. Ai văzut-o pe mama în momentele 
ei cele mai rele. Acum, cred că înţelegi! 

Da, înţelegea. Reed era un om care lua hotărâri 
importante în câteva secunde, hotărâri care se traduceau la 
Bursă în sume de milioane și probabil că aceasta îl făcea să 
perceapă și mai acut, și mai dureros, lipsa de claritate a minții 
mamei lui. Cum putea să-i explice că devenise distrată și 
uitucă, că nu era ceva ce făcea parte din natura ei?! Sigur că 
nu putea, pentru că asta însemna să intre în amănunte despre 
un trecut pe care era hotărâtă să-l ţină pentru totdeauna 
închis. 

— Înseamnă că nu vrei să plec? 

— Sigur că nu vreau. Îmi accepţi scuzele? 

Nu era cazul să-i atragă atenţia că, practic, nu formulase 
nicio scuză, mai ales dacă vroia să lucreze în continuare 
pentru el. Și vroia foarte mult acest lucru. 

— Sigur. Vrei s-o duc pe mama ta acasă la tine? Sunt 
convinsă că vrea să se odihnească. 

— O duc eu. Și asta nu pentru că, dintre voi două, probabil 
tu ai uita unde mergi, adăugă el văzând cum refuzul lui 
aşternu în privirea ei o umbră de tristeţe. Fiindcă nu rămâne 
decât azi la Londra, cred că ar trebui să petrec mai mult timp 
împreună cu ea. 

— Sigur că da. 

— Darcy... 

— Reed, am putea trece pe la Harrods în drum spre 
apartamentul tău? îl întrerupse Maud, ieșind din biroul lui. Aș 
vrea să cumpăr niște ceai pentru când mă întorc acasă. 

— N-ar fi mai bine să faci asta când vii din croazieră? Doar 
n-o să ai nevoie până atunci, sugeră el după ce aruncă o 
privire plină de resemnare spre Darcy. 

— Da, ai dreptate. Atunci, să cumpărăm cafea. 

— Nu e valabil același lucru? 

— Ba da.... Pa, Darcy, strigă ea, după ce ieși deja din birou. 
Mi-a făcut plăcere să te cunosc. Sper să ne revedem înainte să 
mă întorc în State. 

Darcy avu timp doar să-i facă semn de rămas-bun cu mâna 
înainte ca Reed să închidă ușa în urma lor. Se rezemă de 
spătarul scaunului, copleșită de tristețea adevărului care i se 
revelă brusc: Reed nu va vedea niciodată în ea o femeie pe 
care s-o dorească, pentru că i-ar fi amintit prea mult de mama 
lui pe care, deși era clar că o adora, n-o putea trata cu 
suficientă răbdare. La fel și în cazul ei: putea cel mult s-o 
compătimească, dar în niciun caz s-o dorească. 

Era o revelaţie dureroasă pentru ea, care-l iubea cu 
disperare încă din prima seară când s-au cunoscut. 


Capitolul 2 


Marc îi spusese să se îmbrace cu cea mai sexy rochie, 
numai că ea nu avea rochii sexy, deși își cumpărase câteva cu 
croială clasică, potrivite pentru orice ocazie, pentru 
călătoriile de afaceri pe care le făcea uneori cu Reed și când 
acesta trebuia să primească oaspeţi. Dar când o purtase pe 
cea neagră, extrem de mulată, pe care o alesese și pentru 
seara aceea, Reed nici măcar nu observase. 

De fapt, el n-o vedea ca pe o femeie, ci doar ca secretara 
lui. Iar ea.... se îndrăgostise de el din momentul în care se 
prezentase la interviu. Reed păruse amuzat de încurcătura cu 
orele şi o invitase în oraș la cină, pentru a putea discuta. 
Având în vedere că în cele două luni de când era la Londra, 
nu reușise să meargă decât la patru interviuri și trecuse de 
faza preliminară doar la unul din ele, Darcy considerase 

maniera lui Reed de abordare foarte plăcută. 

Îi povestise despre familia ei și anume că era singură la 
părinţi, apoi despre ultimele două slujbe — cei cinci ani la 
bancă și cele trei luni când ajutase la menajul unei familii 
compuse dintr-un văduv și cei trei copii ai acestuia, explicând 
schimbarea totală care-l mirase pe Reed, prin faptul că-și 
dăduse seama că făcuse o greșeală. O înţelesese perfect, 
povestindu-i la rândul lui cum, după ce se mutase în America 
la vârsta de zece ani, împreună cu mama sa englezoaică, tatăl 
american, două surori şi un frate, tatăl său îl orientase spre o 
carieră sportivă, dar el se simţise mult mai atras de lumea 
finanţelor. Discutaseră ca doi vechi prieteni și, la sfârșitul 
cinei, ameţită într-atât de prezenţa lui, Darcy plecase încălțată 
cu un Singur pantof. Atunci îi spusese, jenată că avea o 
mulțime de pantofi desperecheaţi în șifonier, din cauza 
obiceiului de a se descălţa în timp ce mânca, după care uita 
să și-i mai pună pe amândoi; în mod invariabil rămânea 
stângul, iar ei îi era întotdeauna jenă să se întoarcă să și-l 
recupereze. 

Acum, după ce o cunoscuse pe mama lui, se mira că Reed 
acceptase să-i dea postul. 

Ştia sigur că dragostea pe care o simţea pentru el nu-i va 
fi niciodată împărtășită. 

Cu Marc, era cu totul altceva; avea treizeci de ani, adică 
era mai tânăr cu cinci ani decât Reed și știa să facă 
întotdeauna întâlnirile lor amuzante. Avea o afecţiune 

tolerantă față de modul în care i se mai întâmpla, uneori, să 
uite. Cel puţin așa spera ea, să nu fie vorba decât de 
afecţiune, căci oricum, inima ei era în totalitate a lui Reed. 

— Unde mergem? întrebă ea, suspicioasă, văzând că Marc 
se tot întoarce spre ea zâmbind, în timp ce conducea. 

— Acasă la mine. 

— Acasă la tine? 

— Da. Te voi trânti pe pat și voi face dragoste cu tine după 
pofta inimii mele ticăloase. 

— Marc! 

— Păcat că nu vezi ce figură ai! Eşti atât de ușor de necăjit! 
râse el. Te asigur că nu intenţionez să am asistenţă când fac 
prima dată dragoste cu tine. 

— Asistenţă..... când faci prima dată dragoste cu mine... 

De data aceasta, Marc izbucni în râs. 

— E nemaipomenit de amuzant să fiu cu tine. După ce-mi 
petrec toată ziua cu femei care se dezbracă în faţa mea 
imediat ce trec pragul ușii, ingenuitatea ta este ca o adiere 
proaspătă. 

Ştia că fotografiile făcute de Marc erau pentru reviste și 
reclamă și că în studioul lui găseai oricând femei sumar 
îmbrăcate. De fapt, prima dată când trebuise să îi ducă niște 
acte de la Reed, fusese întâmpinată de o individă care purta 
doar o pereche de bikini. Fugise înapoi și-i spusese lui Reed 
că bănuia că partenerul lui făcea filme sexy. Reed se amuzase 
şi o însoţise chiar el înapoi, unde aceeași individă le 

deschisese. 1 se spusese că se lucra la un material publicitar 
pentru bikini, dar nu i se explicase și nici ea nu întrebase de 
ce fetele nu purtau sutien. 

Ştia că Reed avusese o relaţie cu acel manechin, ca și cu 
multe altele care frecventau studioul lui Marc. Se părea că era 
adeptul unui număr sigur, căci în cele aproape şapte luni de 
când îl cunoștea, niciodată nu avusese doar o singură iubită. 

— Marc, dacă asta e surpriza ta... 

— Atunci, te lipsești. Nu e de mirare că prezenţa ta e foarte 
comodă pentru Reed; probabil ești singura femeie dintre 
cunoscutele sale cu care nu s-a culcat. 

Darcy roși, căci de multe ori se lăsa în voia fanteziei, 
imaginându-și scene de dragoste între ea și Reed, scene 
despre care știa că vor rămâne întotdeauna pură ficţiune. 

— Relaţia mea cu Reed este strict profesională, știi asta. 
Lucrăm bine împreună, de cele mai multe ori. 

— Hei, nu mă plâng! Reed este un bărbat dificil. Eu unul, 
nici n-aş încerca să mă apropii. 

Nu era prima dată când Darcy se întreba de ce nu se 
îndrăgostise de acest bărbat. Era mult mai puţin complicat 
decât Reed, avea simţul umorului și arăta atât de bine, încât 
el însuși putea fi manechin. În plus, avea faţă de ea o grijă pe 
care n-o mai simţise de când plecase de acasă. Cu toate 
acestea, nu ţinea la el decât ca la un prieten, un foarte bun 
prieten. 

— Și, până la urmă, de ce mergem la tine acasă? 

— Ai răbdare, sărbătorito. Și încearcă să nu mai faci figura 
asta de parcă te-aș fi răpit. 

Era încă marcată de ceea ce se-ntâmplase în ziua aceea 
şi-şi dădea seama că nu era o companie prea plăcută pentru 
Marc. Se strădui totuşi să zâmbească: indiferent care era 
surpriza pregătită de Marc, nu putea fi ceva chiar atât de rău. 

Cel puţin, Marc o avertizase în privinţa ţinutei. Dar chiar 
şi aşa, după zece minute în compania unor oameni pe care 
abia dacă-i cunoștea, Darcy ajunse la concluzia că nu-i plac 
deloc petrecerile surpriză, mai ales cele organizate pentru ea. 
Îi cunoscuse pe cei mai mulţi de acolo înainte de a-l fi 
cunoscut pe Marc, dar nu putea spune că erau prietenii ei. 
Bine că măcar Marc era mulţumit de ceea ce pusese la cale. 

— Să ne așteptăm la un anunţ în seara aceasta, sau Marc te 
va duce mai întâi la biserică și abia apoi îţi va spune surpriza? 

La auzul vocii ironice a lui Reed, Darcy se-ntoarse brusc, 
uitând complet de paharul plin pe care-l ţinea în mână, 
aproape vărsând băutura pe cămașa din mătase verde-pal a 
acestuia, salvată de pasul înapoi pe care el îl făcu la timp. 
Nu-l văzuse până atunci. 

— Mama ta....? articulă ea cu greu. 

Reed plimbă o privire ironică asupra adunării — bărbaţi și 
femei frumoase stând în grupuri și discutând relaxat, pe 
fundalul muzicii debitate de combina stereo de care Marc era 
atât de mândru. 

— Nu cred că și-ar fi găsit locul aici, nu crezi? 

— Da, confirmă ea, gândindu-se că același lucru era valabil 
şi pentru ea. 

Reed se-ncruntă văzându-i privirea brusc adumbrită. 

— Dacă nu ești atentă acum, Darcy, nu vei mai avea nicio 
şansă după ce vei deveni soţia lui. 

— Nu înţeleg, despre ce vorbești. 

— Despre Marc. 

Acesta era într-un grup de patru individe care păreau să-i 
soarbă fiecare cuvânt de pe buze. 

— Se simte bine, remarcă ea, ridicând indiferentă din 
umeri. 

— Darcy, el.... Mă rog, nu contează. Fiecare cu al lui.... 

— Marc nu este al meu și, cu siguranţă, nu intenţionez să 
mă căsătoresc cu el. Nu știu cum ţi-a venit această idee. Marc 
e doar un prieten. 

— Aşa cum suntem noi? 

— Nu.... recunoscu ea, deși până atunci crezuse că erau 
măcar amici, fie și în condiţiile în care ea dădea mai mult 
decât primea. Dar... 

— Așa credeam și eu. Fii atentă, te va călca în picioare la 
cea mai mică ocazie. 

— N-ar fi ceva nou pentru mine. Adică, am vrut să spun 


— Ştiu ce-ai vrut să spui, Darcy. Imi dau seama că m-am 
purtat dur cu tine, dar în cazul acesta e altceva. Marc n-ar fi 
un soț bun, nu pentru tine, în orice caz. 

— Nu văd de ce te-ar interesa, dar nu intenţionez să mă 
căsătoresc cu el. 

— Nu? 

— Nu. 

— Nu va obiecta dacă te iau cu mine duminică în Florida? 

— Florida! 

Ştia că familia lui locuia în Orlando de douăzeci și cinci de 
ani și că îi vizita din când în când, dar n-o luase niciodată cu 
el înainte. 

— Nu face o figură atât de mirată, Darcy. Doar știi că am 
afaceri şi în State. 

— Știu, dar.... e cam pe neașteptate. 

— A intervenit ceva. Vrei să vii cu mine, sau nu? 

— Sigur că vreau. Sper că nu s-a întâmplat ceva grav. 

— Pot rezolva. 

— Reed! spuse Marc, bătându-l ușor pe spate. Știu că te-am 
invitat, dar după sosirea mamei tale, de dimineaţă, nu mă 
aşteptam să vii. 

— Mama s-a culcat. De altfel, a insistat să vin să mă distrez. 

— Şi te distrezi? întrebă Marc, cu braţul în jurul umerilor 
lui Darcy. 

— Nu în mod deosebit. Nu crezi că ar fi fost mai bine s-o 
avertizezi pe Darcy în legătură cu toate aceste persoane de 
aici? 

— Atunci n-ar mai fi fost surpriză, așa cum intenționam. 

— N-ai observat că lui Darcy nu-i plac surprizele? 

Vorbea despre ea ca și când ar fi fost o persoană îngrozitor 
de anostă și ștearsă. Era un oarecare adevăr în ce spunea el, 
îi plăcea existenţa unei anumite rutine bine puse la punct, a 
unui automatism care făcea uitarea mai puţin probabilă. Și 
apoi, lucrând pentru el, avea din plin diversitate și senzaţii 
tari, dacă viaţa i s-ar fi părut prea fadă. 

— Aceasta i-a plăcut, insistă Marc, încăpățânat. Dar dacă tu 
nu te simţi bine, poți pleca. 

— Cred că așa voi face. La mulţi ani, Darcy. Te sun mâine, 
ca să discutăm pentru duminică. 

Spunând acestea, îi luă mâna și-i puse în palmă o cutiuţă, 
apoi se-ndreptă cu pași mari spre ușă. Acolo, șopti ceva la 
urechea unei roșcate care râse gutural și-l urmă. 

— Mă întreb..... ce..... sau cine l-a supărat..... spuse Marc, 
cei doi bărbaţi fiind în general buni prieteni. 

— Cred că e supărat din cauza mamei lui. 

— Mie mi s-a părut foarte simpatică. 

— Reed nu poate să suporte când cineva nu este atât de 
organizat ca el. 

Între timp, despachetase cadoul și ochii i se umplură de 
lacrimi când văzu în cutiuţa căptușită cu catifea, colierul de 
aur cu un pandantiv sub formă de inorog — un animal 
fantastic pentru o femeie care trăia poate mai mult de 
jumătate de timp într-o lume imaginară. 

— Dragul meu, ești sigur că mergem în direcţia bună? 
întrebă Maud Hunter, ușor agitată. Uite, semnul acela... 

— Mamă, tu care întotdeauna citeşti hărțile invers, pentru 
CĂ așa ţi se pare "mai logic", nu cred că ești în măsură să 
interpretezi cel mai bine semnele rutiere. 

Maud se întoarse spre Darcy, care stătea pe bancheta din 
spate a mașinii, zâmbindu-i ca şi cum ar fi stabilit astfel între 
ele o complicitate. 

Reed îi telefonase dimineaţa devreme și o întrebase dacă 
i-ar face plăcere să-i însoţească la Sputhampton, adăugând că 
mama lui ar fi foarte bucuroasă dacă ar veni şi ea, iar ea, încă 
zăpăcită de somn, acceptase în loc să se eschiveze sub un 
pretext oarecare. 

Petrecerea durase până pe la ora trei dimineaţa și, fiind 
dată în cinstea ei, nu putuse să plece înainte ca ultimii invitaţi 
s-o facă; apoi, insistase să-l ajute pe Marc să facă puţină 
ordine și refuzase invitaţia lui de a rămâne în continuare 
acolo, deși acesta o asigurase că el va dormi pe canapea. 

Acum se gândea că, sunând atât de devreme, Reed 
încercase să verifice dacă nu cumva îi va răspunde Marc, sau 
dacă ea nu rămăsese la el toată noaptea. De asemenea, era 
convinsă că el ar fi preferat ca ea să nu vină, în ciuda faptului 
că mama lui era încântată de prezenţa ei. 

Și ea ar fi vrut să fie altfel — sigură pe sine, ca toate femeile 
care veneau la birou la Reed, dar se-ndoia că va putea să se 
schimbe vreodată. Atâta timp, însă, cât continua să-și facă 
munca eficient, putea fi în preajma lui; când va simţi că, 
profesional, nu se ridică la înălțimea așteptărilor lui, va 

demisiona. În orice caz, avea să mai dureze până ce el să uite 
întâmplarea neplăcută din ziua dinainte. 

Ţinea strâns în mână inorogul. Era o bijuterie frumoasă și 
ştia că avea s-o poarte mereu pentru simplul fapt că Reed i-o 
dăruise. Cu toate acestea, își dădea seama că reprezenta exact 
imaginea pe care Reed o avea despre ea: o persoană care trăia 
într-o lume nu în totalitate reală. Nici nu-și imagina el cât de 
aproape fusese de a se refugia complet în acea lume a 
umbrelor, cât de ademenitoare era existenţa sa în imaginar, 
faţă de realitatea dură. Nu vorbise nimănui despre aceasta, în 
afară de Rupert, dar știa că acesta nu va spune nimănui 
secretul ei. 

— .... Să continuăm, Darcy? 

Ridică vinovată privirea, dându-și seama că mama lui Reed 
îi vorbea de câtva timp și păli puţin, citind enervare în ochii 
lui în clipa în care îi văzu în oglinda retrovizoare. 

— Te rog să mă scuzi, eram departe.... recunoscu ea sincer. 

— Știu cum e, draga mea. Aproape uitasem cât de frumoasă 
e Anglia... totul atât de verde și de proaspăt în jur... 

— Şi atât de umed și rece iarna, adăugă fiul ei fără pic de 
romantism. 

— Nu încerca să-mi tai elanul; n-am nici cea mai mică 
intenţie de a-ţi invada spaţiul atât de plăcut pe care ţi l-ai 
creat aici, departe de restul familiei. Privind în jur, pur și 
simplu mi-am reamintit cât de minunată e Anglia. 

— Eşti oricând binevenită să te muţi la mine, știi bine 

lucrul acesta. 

— Te-aş înnebuni într-o săptămână! Tatăl tău spunea 
întotdeauna că ai devenit un atlet atât de bun tocmai ca 
urmare a faptului că, fugind mereu de mine, ai făcut un 
antrenament grozav. 

Darcy își reţinu cu dificultate zâmbetul, deși nu prea avea 
motiv să zâmbească: Maud tocmai îi confirmase ceea ce de 
altfel și ea bănuise, și anume că Reed ar fugi cât ar putea de 
o femeie care ar semăna cât de puţin cu mama lui. 

— Știi bine că nu-i adevărat. 

— Dimpotrivă, este cât se poate de adevărat. Darcy, tocmai 
te întrebam dacă vrei să ne oprim să mâncăm, sau să 
continuăm. 

— Cum vreţi voi. 

— Un răspuns plin de diplomaţie; mama ar vrea să ne 
oprim, eu, să ne continuăm drumul. 

Nu e de mirare că o întrebaseră pe ea; acum, era inevitabil 
pusă în situaţia de a supăra pe unul din ei. În cazul acesta, 
primă ceea ce-i dictă propriul stomac, care ratase și micul 
dejun. 

— Ar fi mai bine pentru mama ta dacă ne-am opri undeva 
să mâncăm. Dar sigur, dacă preferi să continui drumul... 

— Îmi place secretara ta, Reed. 

— Am impresia că și ei îi place de tine, mormăi el 
nemulțumit, începând să caute un local. 

Darcy nu-l văzuse niciodată atât de caustic și nu mai avea 

nimic din farmecul lui obișnuit. Categoric, efectul mamei sale 
asupra lui era ciudat. 

Restaurantul ales de Reed în cele din urmă avea vedere 
spre o apă curgătoare populată de lebede și de rațe, iar 
clădirea propriu-zisă, cu acoperiș din stuf și bârne avea un 
farmec rustic deosebit. Cu toate acestea, Reed părea atât de 
insensibil la tot, încât ar fi putut foarte bine sta şi într-o staţie 
de autobuz. Hotărât lucru, era îngrozitor de prost dispus. 

— Nu-l lua în seamă, draga mea, o sfătui Maud după ce 
comandară prânzul. Întotdeauna e așa înainte să mănânce. 
Chiar când era copil... 

— Sunt convins că pe Darcy n-o interesează, mamă. 

— Mă-ntreb de ce bărbaţii refuză să admită că au fost şi ei 
cândva bebeluşi cărora li se schimbau scutece ca tuturor 
celorlalți copii. 

— Mamă! 

— Ei bine, până vei aduce acasă o fată căreia să-i pot 
povesti toate întâmplările tale din copilărie, le va asculta 
Darcy. În plus, sunt sigură că o interesează să afle că eşti la 
fel de uman ca noi toţi. 

Darcy aruncă spre ea o privire întrebătoare, roșind putin 
când văzu atâta căldură și înţelegere în ochii ei. Probabil că 
Maud știa că e îndrăgostită de fiul ei. Ascultă cu plăcere 
povestiri din copilăria lui Reed, atât de diferită de a ei prin 
faptul că familia lui pendulase între Anglia și America timp de 
câţiva ani înainte de a se stabili în America, toţi cei patru copii 

adaptându-se bine schimbării. Reed fusese tot timpul 
povestirii foarte ironic și, când plecară de la restaurant, chiar 
şi mai distant faţă de ea, dar Darcy ar fi ascultat toată ziua 
acele povești. Cel mai mult o impresionase mândria cu care 
Maud vorbea despre realizările fiului ei. l-ar fi plăcut să-l fi 
cunoscut şi pe Lloyd Hunter, căci, din povestiri, cei doi 
bărbaţi păreau foarte asemănători, fiul bucurându-se de toată 
încurajarea tatălui, chiar dacă acesta ar fi preferat pentru el 
cariera sportivă pentru care el însuși nu fusese suficient de 
bun. 

Când ajunseră în portul din Southampton, se făcuse 
destul de târziu din cauza popasului pentru prânz, așa că abia 
avuseseră timp s-o instaleze pe Maud în cabina de pe vasul de 
croazieră, înainte de a se da semnalul de părăsire a punţii de 
către cei veniţi să conducă pasagerii. 

— Mediterana timp de o lună, oftă Darcy, făcând semn de 
rămas-bun către Maud. Cu toate că, știind cât sunt de 
ghinionistă, probabil că aș avea rău de mare tot timpul. 

Pentru prima dată în ziua aceea, un zâmbet lumină faţa lui 
Reed. 

— Dacă supravieţuieşte mama, înseamnă că și tu ai putea. 

— Mulţumesc pentru colier. 

— L-am văzut într-o vitrină și mi S-a părut potrivit. 

— Este minunat. 

— Speram să-ţi placă. 

Cu degetul sub bărbia ei, îi ridică faţa spre el, 

încruntându-se ușor în timp ce-i privea atent chipul palid. 

— Darcy....? Ce s-a întâmplat? 

— Ce să se-ntâmple? 

— Pentru o clipă, ai părut pierdută..... 

— Tu nu ţi-ai dori să pleci în croazieră? 

Privi în gol spre locul în care ştia că sute de chipuri 
zâmbesc în așteptarea călătoriei, iar faptul că nu-i vedea nu 
avea de data aceasta nicio legătură cu lipsa lentilelor de 
contact. 

— Nu. Am acum ceva mult mai important de rezolvat. 

— În Florida? 

— Da. 

— Ce...? 

— Nu aici. 

Poate că afacerea din Florida îl făcuse să fie atât de 
încordat și de prost dispus. 

Încercă să se gândească la toate afacerile făcute în ultima 
vreme, dar nu-și amintea niciuna care să aibă legătură cu 
Florida. 

— Te pot ajuta cumva? se oferi ea, imediat ce urcară în 
maşină. 

— Nu. 

Darcy tăcu, știind din experienţă că Reed va vorbi numai 
atunci când se va simți pregătit, dar că, pe de altă parte, nu 
prea obișnuia să i se confeseze ei. 

Reed se hotări să-i vorbească abia în ziua următoare, când 


CONDURUL DE STICLĂ 39 


erau în avion, iar ceea ce-i spuse o ului complet. 

— Darcy? întrebă el când ea aproape se înecă, incapabilă 
încă de a articula vreun cuvânt. 

— Ai putea... Vrei, te rog, să mai spui o dată? 

— Vom sta la sora mea cea mai mică, Diane... 

— Am auzit partea asta. 

— Vreau ca toată lumea, inclusiv familia, să creadă că sunt 
în vacanţă.... 

— Am auzit și asta. 

Respira greu, nerăbdătoare să vadă dacă Reed va repeta 
ceea ce avea impresia că spusese cu câteva clipe înainte. 

— Sper că nu-ți va fi foarte greu să te porţi astfel încât toţi 
să creadă că.... suntem un cuplu. 

Așadar, o spusese din nou. Categoric, nici nu bănuia cât 
de greu îi era și motivul pentru care se-ntâmpla acest lucru, 
căci altfel ar fi trimis-o cu primul avion înapoi. 

— Marc nu va ști niciodată, dacă asta te îngrijorează. 

Marc... Nici nu se mai gândise la el. Cu siguranţă, se 
va-ntâlni cu una din numeroasele femei care treceau pragul 
studioului său. Nu, ea însăși o îngrijora. 

— Înţeleg că ai o anume reticență.... 

Nu, cum era să înțeleagă el? 

— .... dar consider-o ca pe o călătorie în interes de serviciu. 
Nu trebuie să ne purtăm ca și când nu ne-am putea desprinde 
unul din braţele celuilalt; e suficient doar să uiţi puţin de 
îndatoririle de secretară, ceea ce cred că nu-ţi va fi foarte 

greu. 

— Stai puţin... 

— Nu, nu; am vrut doar să spun că ambianța de vacanță și 
soarele Floridei te vor face să te relaxezi și să te simţi bine. 

Darcy îl privi bănuitoare, prinzând inorogul cu un gest 
automat și plimbându-l pe lanţ. 

— N-ai de gând totuși, să-mi spui despre ce este vorba? 

— Ba da.... o parte. 

Atât cât consider că e necesar să ştii. 

— Nu-mi place deloc cum sună. 

Reed, ce pui la cale? 

— Problema nu este ce pun eu la cale. În toată această 
poveste, numai eu sunt nevinovat. 

— Nevinovat.... Asta înseamnă că altcineva a făcut ceva... 

— Da. 

Darcy simţi sângele pulsându-i în urechi, în timp ce se 
străduia să nu se lase acoperită de un val negru ameninţător. 

— Nu cred că pot face asta, Reed. 

— Nici nu trebuie să faci nimic. Tu bucură-te doar de 
vacanţă, iar de restul mă ocup eu. 

— Ce-nseamnă "restul"? 

Darcy înghiţi cu greu, strângând cu putere brațul 
fotoliului, străduindu-se să rămână în stare de conștienţă. 

— E vorba de afaceri, Darcy. 

— Ce fel de afaceri? 

— Personale. 

— Va avea cineva de suferit? 
— Sper că nu, dar nu garantez. 
Nu, nu din nou! Nu putea trece prin așa ceva a doua oară! 


Capitolul 3 


— Pentru Dumnezeu, Darcy, ai uitat să mănânci dimineață? 
întrebă Reed agitat, făcându-i vânt cu o revistă, în timp ce ea 
se străduia să străpungă pâcla deasă ce încă îi învăluia 
creierul, pentru a reveni la realitate. 

În câteva clipe, își aminti cauza acelei spaime şi încercă să 
se ridice atât de brusc, încât aproape ameti din nou. 

— Poftim, domnule Hunter! spuse stewardesa pe un ton 
îngrijorat, aducând o tavă cu cafea. Nu doriţi, totuși, să văd 
dacă nu este vreun medic la bord? 

— Nu, mulţumesc. Darcy are nevoie doar de doza de sirop. 

Astfel numea el, în glumă, cafeaua în care Darcy obișnuia 
să pună două lingurițe cu zahăr și pe care o bea puţin câte 
puțin pe parcursul întregii zile. 

— Nu, n-am uitat de micul dejun, pur şi simplu am leșinat. 

— Pur și simplu....? 

— Da. 

— De ce? 

Clipi mirată, în timp ce enervarea lua locul panicii. Refuza 
să se mai gândească la lucrul acela, doar își exersase mintea 
să nu se mai gândească la sânge, la.... nimic. 

— Faptul de a fi însărcinată n-ar face decât să dea mai 
multă verosimilitate cuplului nostru. 

Enervarea părea să aibă un efect benefic, blocându-i orice 
amintire dureroasă. 

— Dacă ești însărcinată, n-ai voie să bei cafea. 

Darcy luă în mod deliberat o înghiţitură, înainte ca el să-i 
poată smulge ceașca din mână și imediat începu să se simtă 
mai bine. 

— Nu sunt însărcinată..... 

— Tocmai mi-ai spus că eşti! 

— Este exact ceea ce credeai! Dar, după câte ştiu, nu se mai 
poate repeta o concepere neprihănită. 

— Gluma ta vine într-un moment cam nepotrivit. 

— Nu glumeam, Reed, îi răspunse, susținându-i privirea 
cercetătoare. 

— Eşti virgină? 

— N-am spus asta, mormăi ea. 

— Ar fi cam greu, după ce te-ai întâlnit cu Marc timp de 
şase săptămâni. 

— Reed... 

— De ce ai leșinat? 

— Reed, nu cred că te pot ajuta la ceea ce-ai plănuit, 
indiferent despre ce e vorba. Nu mă pricep să mă prefac și... 
nici nu sunt de acord cu ceea ce faci. 

— Nu știi ce intenţionez să fac. 

— Nu.... dar sunt sigură că nu poate fi ceva bun, din 
moment ce trebuie făcut în secret. 

— Nu, nu e deloc plăcut, dar același lucru îl pot spune 
despre amestecul în treburile mele. 

— Eşti deja bogat și plin de succes, de ce trebuie să... 

— Şi cam cât timp crezi că voi rămâne bogat și plin de 
succes, dacă fiecare tranzacţie pe care încerc s-o fac în 
America este sabotată? Căci, de fapt, despre așa ceva e vorba. 

— Cum? 

— Este o scurgere de informaţii spre alte părți, în special 
spre una anume, ceea ce le permite să facă tranzacţia înaintea 
mea. Persoana care dă informaţia este recompensată din plin. 
Cu alte cuvinte, priceperea mea aduce altcuiva un venit 
considerabil. Sigur că da, este de așteptat să devin bănuitor 
în cele din urmă, dar până atunci, persoana respectivă profită 
din plin de încrederea mea. 

— Ai idee cine ar putea fi? 

— Cineva care mă cunoaște destul de bine, cineva pe care 
şi eu îl cunosc suficient de bine pentru a-i fi împărtășit 
interesul faţă de anumite tranzacţii.... aşadar, cineva în care și 
eu am încredere și car€..... poate fi cumpărat. 

Darcy înțelegea foarte bine cum simplul fapt că Reed 
manifesta un oarecare interes pentru o tranzacţie era o 
indicație precisă a existenţei unei mine de aur, căci flerul lui 
funcţiona întotdeauna perfect. 

— Doar nu crezi că ar putea fi implicat cineva chiar din 
familie! 

— Discut deseori cu ei despre afaceri care mă interesează 
aici, dar.... la naiba, sunt familia mea, nimeni nu mi-ar face 
asta! 

Darcy își dădea seama că nu era chiar atât de sigur pe cât 
ar fi vrut. Ea era singură la părinţi, aşadar nu avea experienţa 
unei existente alături de două surori și un frate, ca în cazul 
lui Reed. Era sigură că mai existaseră şi neînțelegeri între ei, 
dar nu putea crede că ar fi fost în stare să-l trădeze! 

— Îmi dau seama că ar fi trebuit să-ţi povestesc toate 
acestea ieri și apoi să te întreb dacă nu te deranjează să 
pozezi în iubita mea. Recunosc însă că nu m-am gândit decât 
aseară că ar părea dubios să apar așa... din senin. În ultimele 
şase luni, am pierdut trei afaceri bune, prea multe pentru o 
simplă coincidență. Trebuie să descopăr cine îmi face asta. 

— N-ai nicio bănuială? 

— Nu, dar voi afla, cu ajutorul tău. 

Acum înțelegea că nu putea fi vorba de o repetare a 
întâmplării petrecute cu doi ani în urmă și că singurul care 
avea să fie rănit era însuși Reed, rănit psihic, nu fizic. 

— Şi nu trebuie decât să par înnebunită de dragul tău? 


46 CAROLINE GAYET 


glumi ea, încercând să însenineze atmosfera. 

— Nu prea înnebunită; nici fratele, nici surorile mele n-ar 
crede că aș avea un astfel de efect asupra unei femei. 

Pesemne că sunt orbi! se gândi Darcy, care știa cât de ușor 
se-ndrăgosteau femeile de Reed. Și apoi... ea era cea mai în 
măsură să știe. 

— Cred că așa se întâmplă în orice familie. 

— Recunosc, n-am înțeles niciodată ce-au văzut Wade și 
Chris la surorile mele şi, cu atât mai puţin ce-a văzut Marie la 
Mike....! Cred că ai dreptate. 

Din povestiri, păreau o familie unită, de aceea era și atât 
de important ca Reed să știe că răul care i se făcea nu pornea 
de la ei. 

— Dacă nu-mi pun lentilele de contact, vor fi convinși că te 
privesc cu ochi visători. 

Reed îi luă mâna într-a lui, uitându-se cu atenţie la 
degetele ei subțiri cu unghiile tăiate scurt, după care o privi 
în ochi, mângâind-o pe păr. 

— M-am purtat îngrozitor cu tine, în ultimele zile. Te rog 
să mă scuzi. Mai întâi povestea cu mama, apoi asta.... Mi-am 
descărcat nervii asupra ta. În niciun caz nu meritai așa ceva. 

Darcy se lăsă pentru câteva clipe învăluită de catifeaua 
verde a privirii lui și numai cu greu cuvintele ei sufocate de 
emoție reușiră să rupă vraja. 

— Sunt sigură că surorile și fratele tău nu sunt conștienți 
de cât de letal e farmecul tău. 

Râsul lui sincer, din toată inima, îi făcu plăcere, mai ales 
că nu-l prea mai auzise în ultimul timp. 

— Nici n-am încercat niciodată să-i farmec, nu cred că pot 
fi fermecaţi! 

Dacă nu puteau fi fermecaţi, cu siguranţă erau 
fermecători, după cum avea să se convingă Darcy după câteva 
ore. 

Se urcaseră imediat la bordul unei curse de legătură spre 
Orlando, unde locuia toată familia Hunter și, când ajunseră 
acasă la sora lui, Diane şi la soţul acesteia Chris, aflară că 
întreaga familie fusese invitată la cină. 

— Îmi pare rău, îi spuse Reed imediat ce Diane îi anunță. 
Dacă preferi să nu stai la masă și să mergi direct la culcare... 

Darcy înghiţi cu greutate; sigur că avea emoţii să 
întâlnească deodată atâtea persoane necunoscute, toți foarte 
importanţi pentru Reed. Știa că n-avea importanţă dacă făcea 
sau nu impresie bună, dar își dorea mult să placă familiei lui 
Reed. Măcar să aibă răgazul să se aranjeze puţin. 

— Sigur că da, te rog, a fost imediat de acord Diane, o 
versiune mai tânără, mult mai exuberantă a mamei lor, cu 
părul lung blond aproape argintiu și ochi verzi — la fel de 
verzi ca ai lui Reed — în care juca o sclipire veselă. Știi.... eşti 
cu totul altfel decât ne aşteptam, mai adăugă ea, ca și când 
cuvintele, neascultând de nicio cenzură, se încăpăţânaseră să 
dea neapărat glas gândului. 

— Diane! 

— N-am spus că nu-mi place! ripostă ea, pe un ton glumeţ 
de copil obraznic, când fratele ei o admonestă. Sunt plăcut 
surprinsă, aşa cum vor fi și ceilalți. Linda era sigură că vei 
aduce cine ştie ce individă sofisticată și blazată. 

— Tocmai ea vorbeşte! 

Diane râse. Avusese norocul să moștenească nu numai 
frumuseţea mamei ei, ci şi acel ceva ce garanta că timpul avea 
doar să-i adauge un plus de rafinament. 

— Încearcă să-l convingă pe Wade să-și mute biroul în 
Miami; spune că s-a plictisit să trăiască în pădure! 

— Şi fireşte, Wade refuză să plece, completă Reed pe un 
ton sec. 

— Tu trebuie să ştii mai bine, doar a fost mai întâi 
prietenul tău. 

— Linda ar trebui să se resemneze cu ideea că va îmbătrâni 
în Orlando. Wade nu se va muta niciodată de aici. 

— Ai dreptate. Sper să nu vă supăraţi că am pus la cale 
această invazie a familiei. Luni de zile am crezut toţi că ai un 
secretar, că Darcy e de fapt bărbat. Vă puteţi închipui 
surprinderea noastră când am aflat că aveţi o relaţie 
personală... 

Reed pufni dezgustat. 

— lert orice, spuse Darcy zâmbind, dacă-mi spui că există 
instalaţie de aer condiţionat în toată casa. 

Coborâseră dintr-un avion și se urcaseră în altul, așa că 
nu-și dăduse seama de căldura și umiditatea începutului de 

mai decât când mersese până la mașina închiriată de Reed. 
Tocmai își spunea că pesemne i se păruse și nu era chiar atât 
de rău, când, primul pas făcut din mașină spre casa familiei 
Donavan o asigurase că prima impresie nu fusese deloc 
exagerată. În aceste condiţii, se părea că sejurul ei va consta 
dintr-o goană într-o încăpere cu aer condiţionat în mașină și 
înapoi. 

— Te vei obişnui, o încurajă Diane. 

— Nu prea cred. Te rog, spune că aveţi aer condiționat în 
toată Casa. 

Dacă acum, când era aproape seară se simţea epuizată din 
cauza căldurii, cum trebuia să fie ziua! Iar de dormit.... nici 
gând să poată într-o astfel de atmosferă înăbușitoare. 

— Avem. 

— Slavă Domnului. 

— Dar..... mă gândisem să luăm cina lângă piscină. Sigur, 
dacă nu poţi suporta, schimbăm. 

— Nu, în niciun caz. Nu mă luaţi în seamă; așa cum ai spus, 
mă voi obişnui. 

— Cum crezi... Reed, am pregătit camera ta, ca de obicei. 

— Bun! Să mergem, Darcy. 

Reed luă bagajul și o conduse pe coridorul care ducea 
spre dormitoare. Era o casă frumoasă, înconjurată de copaci 
şi un lac se vedea la mică distanţă. Cât despre interior, de la 
prima vedere era evidentă nota de eleganţă și confort. Era 
clar că Diane și Chris Donavan erau la fel de bogaţi ca Reed. 

— Îmi pare rău, n-aş vrea ca sora ta să creadă că sunt o 
mofturoasă. 

— În niciun caz nu va crede aşa Ceva. 

Imediat ce Reed deschise ușa camerei, Darcy remarcă 
amprenta tipic masculină a acesteia. 

— Fii liniștit! N-am de gând să te întreb unde e dormitorul 
meu, sau unde vei dormi tu la noapte, comentă Darcy cu o 
grimasă, așezându-se pe marginea patului dublu. 

— Era de așteptat că Diane ne va repartiza aceeași cameră 
numai că eu nu m-am gândit! Și acum.... ce-i de făcut? 

Se așeză și el lângă ea, încruntat și vizibil încurcat. 

— Nu e deloc măgulitor ceea ce spui, Reed, râse ea, 
încercând să ascundă durerea faţă de reacţia lui spontană de 
sinceră aversiune la ideea că va fi nevoit să împartă camera cu 
ea. 

— Problema e serioasă, fir-ar să fie! Să ne prefacem în 
timpul zilei că suntem un cuplu în vacanţă e ceva, dar.... asta 
e cu totul altceva. 

— Ţi-e teamă că se va supăra Samantha? îl tachină ea, 
referindu-se la una din femeile cu care se-ntâlnea la Londra 

— Putin îmi pasă de Samantha! La tine mă gândesc. 

Nu era cazul să-și facă griji în privinţa ei. Din punctul ei de 
vedere, era ca și cum i se îndeplinise o dorință fierbinte. Cum 
de sora lui văzuse imediat cât de îndrăgostită era ea, iar el 
nu-şi dădea seama? 

— Ne putem muta la hotel. 

— Diane nu m-ar ierta niciodată. Dumnezeule, cum de nu 
m-am gândit la asta! 

Iar acum, că se gândea, era evident că ideea îi displăcea 
total. 

— Patul e foarte mare, Reed, sugeră ea cu o indiferenţă pe 
care era departe de a o simţi și se ridică. E imposibil să ne 
atingem unul de celălalt, dacă nu vrem. 

Se ridică și el şi începu să se plimbe nervos prin cameră. 

— Problema este..... dacă vrem? 

Darcy se întoarse spre el, clipind surprinsă, în timp ce el 
părea s-o privească pentru prima oară ca şi cum ar fi observat 
că era o femeie cât de cât atrăgătoare. Își alesese bine 
momentul, tocmai acum când umezeala îi făcuse părul mai 
rebel ca de obicei, când nu era deloc fardată, hainele îi erau 
şifonate după atâtea ore de călătorie, iar trupul atât de 
obosit, încât nu se lăsa nicicum convins că era doar ora opt 
seara, aşa cum arăta ceasul de pe noptieră, guvernat de un 
fus orar total diferit. 

— Ştim amândoi foarte bine că ideea de relaţie platonică 
nu funcționează, continuă el, la fel de încruntat. Când un 
bărbat și o femeie sunt împreună în pat, chimia trupurilor 
este cea care dictează. 

— Am putea s-o întrebăm pe Diane dacă n-are o cameră cu 
două paturi. Spune-i că am un somn agitat și că..... 

— Nu, nu merge. În definitiv, să presupunem că sunt 
îndrăgostit de.... Fii atentă! strigă el, văzând-o cum, făcând un 

pas înapoi, se lovi de cele două valize, dezechilibrându-se. 

Reuși s-o prindă înainte ca Darcy să cadă. 

— Să nu-mi spui că ai uitat că valizele erau acolo! 

În braţele lui Darcy uită totul. ÎL privea în ochi, abia 
respirând de teamă să nu rupă vraja acelei clipe, în timp ce 
buzele lui se apropiau de ale ei. Poate și ea, instinctiv, se 
ridicase spre el.... nu știa și oricum nici nu mai avea 
importanţă, atâta timp cât..... 

— V-am adus..... Hm.... De ce nu încuiaţi ușa, sau nu pui 
un afiș "Nu deranjati!" când ești ocupat, Reed? 

Iritat, Reed îi dădu drumul lui Darcy şi luă din mâinile 
celeilalte surori cele două pahare cu limonadă rece care 
constituiseră motivul venirii acesteia. 

— N-ar fi stricat să baţi la ușă, Linda. 

Cele două surori semănau mult una cu cealaltă, dar deși 
Linda avea aceeași culoare de păr, blond-argintiu, în schimb 
ochii erau turcoaz și, spre deosebire de Diane, scundă și 
zveltă, ea era aproape la fel de înaltă ca Reed, cu un corp 
suplu, cu linii desăvârșite. Și totuși, între cele două surori 
exista o diferenţă: expresia ochilor. Dacă ai Dianei erau calzi 
şi prietenoși, ai Lindei păreau reci și întrebători. 

În ochii Lindei O'Neal se citea aceeași mirare ca şi în ai 
Dianei, chiar amplificată. 

— Stiu, începu Darcy, punând capăt tăcerii ce risca să 
devină, stânjenitoare. Nu sunt așa cum v-aţi așteptat, dar sper 
să fi realizat o schimbare în bine. 

— Din moment ce te poţi impune în fața lui... 

— Poate... şi o face cu succes, interveni acesta, satisfăcut 
de schimbul de replici dintre ele. 

— Atunci, sunt convinsă că schimbarea este în bine. Și 
acum.... ce-ar fi să amânaţi puţin săruturile fierbinţi, pentru 
că friptura e aproape gata şi Dianei nu-i place deloc când 
cineva nu e punctual la masă. 

După care ieși din cameră la fel de brusc cum intrase, 
lăsând în urma ei un parfum suav. 

— Poate ar fi trebuit să ne oprim în Orlando; nu numai că 
e obositor să faci cunoștință cu toată familia mea, așa 
deodată, dar faptul că suntem obosiţi, iar ei nu, ne pune 
într-o situaţie de dezavantaj. 

— Cred că ne descurcăm bine. 

— Încă nu l-ai cunoscut pe Mike! 

Mike Hunter era o versiune mai tânără a lui Reed, dar cu 
ochi albaștri și fără aroganța acestuia. 

Diane era lângă grătar, unde ajuta un uriaș cu păr roșcat și 
ochi albaștri, Linda stătea pe un şezlong lângă un bărbat înalt, 
brunet, cu ochi negri și o expresie serioasă. O femeie pe care 
o bănui a fi soţia lui Mike, era așezată pe marginea bazinului, 
cu picioarele atârnând în apă; avea părul lung, negru ca 
abanosul, iar când se-ntoarse cu fața spre ei, se văzu că era 
însărcinată. Erau toţi în costume de baie, inclusiv Darcy și 
Reed, iar Mike se dovedea tot atât de bine făcut ca fratele lui. 
Diferenţa dintre ei doi nu era din punct de vedere al fizicului, 

ci era dată de comportamentul total lipsit de rezervă al 
fratelui mai mic. 

— Bun venit în Florida! spuse acesta cu căldură, 
sărutând-o pe buze. Statul portocalelor, al lumii lui Disney și 
al incendiilor ocazionale care scapă de sub control. Să-ţi fac 
cunoştinţă cu toți. 

O luă de mână și porni împreună cu ea, așa că Darcy 
aruncă în zadar o privire speriată spre Reed, care ridică 
neputincios din umeri. 

— Nu-ţi fie teamă, cu mine ești în siguranță, o linişti Mike. 

— Eşti în siguranță, Darcy, întări și Marie, soţia lui, râzând. 
Mike știe bine că nu-i este îngăduit decât să privească. 

— Ah, e îngrozitor să fii viitor tată. 

Marie râse din nou. Era clar că era de origine italiană, iar 
Darcy o plăcu pe dată. 

De fapt, îi plăcea toată familia Hunter: Mike, căruia îi 
plăcea să flirteze, Marie, atât de prietenoasă și deschisă, 
frumoasa Diane, sofisticata Linda, bărbatul tăcut și liniștit și 
cel roșcat, care părea să nu ia nimic în serios. De fapt, fusese 
surprinsă să afle că uriașul cu păr roșcat, care se ocupa de 
grătar, era soţul Lindei, avocat, iar bărbatul tăcut, cu o 
expresie serioasă, era Chris Donavan, soțul Dianei, 
proprietarul unui hotel. Fusese convinsă că era exact invers, 
dar aceasta dovedea încă o dată că atracţia contrariilor 
funcționa. Poate exista totuși un strop de speranţă și pentru 
ea şi Reed. 

Îi era imposibil să creadă că unul din membrii familiei 
putea fi răspunzător de acea scurgere de informaţii. 

Nu era de mirare că Reed era atât de afectat de întreaga 
situaţie. 


Capitolul 4 


— Hai să înotăm! 

Reed o luă de mână, forțând-o să alerge alături de el, astfel 
încât amândoi intrară deodată în piscină. 

La început, scufundarea în apa rece a fost ca un șoc și 
Darcy se ridică la suprafaţă cât putu de repede, clipind, cu 
apa încă şiroindu-i pe faţă. Reed, care ieşise la suprafaţă la o 
distanță de câţiva metri, înotă imediat spre ea. 

— Scuză-mă, am uitat complet de lentilele tale. 

— Tocmai tu să uiţi de aşa ceva? 

— Punct marcat! Spune-mi, ti-au căzut? 

— Nu știai? Nu există niciun fel de restricţii sau 
contraindicaţii când le porți. 

— Deloc...? 

— Așa scrie în instrucţiunile de utilizare. 

— N-ai încercat? 

— Nu le-am testat încă în toată gama de posibilităţi, dar 
dă-mi încă puţin timp.... 

— Te simţi mai bine acum? întrebă el brusc. Acum câteva 
minute păreai pe punctul de a te prăbuși de oboseală. 

— Nu, nu era din cauza căldurii. 

Deveni deodată serioasă, aruncând o privire spre locul 
unde ceilalți discutau și râdeau în timp ce pregăteau masa. 

— Știu că şi pe tine te deranjează gândul că s-ar putea să 
fie cineva din familie, dar lasă-mă pe mine să mă ocup de 
asta, tu doar distrează-te. 

— Dar... 

Când buzele lui îi acoperiră gura, Darcy se lăsă cuprinsă 
de acea plăcută ameţeală; închise ochii, fără să-i mai pese de 
trădarea trupului cuibărit imediat la pieptul lui Reed și, pe 
măsură ce braţele ei îi înconjurau gâtul, sărutul lui deveni 
mai posesiv. 

— Se pare că voi doi vă hrăniţi cu dragoste, se auzi vocea 
Lindei, de la marginea piscinei. Dacă vreţi totuși să mâncaţi 
în seara aceasta, ar fi mai bine să ieşiţi chiar acum. De data 
aceasta, cina chiar e gata. 

— Lasă-i în pace, Linda. Mi-ai stricat spectacolul, se plânse 
Mike. 

— Perversule! îl dojeni Diane în glumă. 

— Deloc! Era ceva atât de pur în sărutul lor... 

— Pur? repetă Wade, ironic. 

Darcy încă nu-și putea desprinde privirea de la Reed, iar 
acesta, la rândul lui, părea copleșit de o puternică emoție 
care-l luase prin surprindere. 

— Reed! insistă nerăbdătoare Diane. Tu și Darcy sunteţi 
oaspeţii de onoare. 

— Asta înseamnă că noi, ceilalţi, nici nu prea contăm? 
comentă Mike, în glumă. 

— Nu, înseamnă doar că v-aţi autoinvitat. Reed! 

— Lasă-i, draga mea, spuse soțul ei, calm. Nu vezi cât sunt 
de îndrăgostiți? 

Deodată, privirea lui Reed se întunecă de îngrijorare, ceea 
ce o făcu pe Darcy să înțeleagă că auzise bine acea ultimă 
remarcă și nu-i plăcuse deloc. Ar fi trebuit să fie mulțumit că 
planul îi reuşise, dar nu părea câtuși de puţin așa. Înotă iritat 
până la marginea piscinei, ieși și se întoarse să întindă mâna 
spre Darcy, pentru a o ajuta să iasă și ea, însă îi dădu drumul 
imediat ce o elementară politeţe îi îngădui s-o facă. 

— Ai cunoscut-o pe mama înainte de a pleca în croazieră? 
întrebă Diane, imediat ce se instalară la masă. 

— Am condus-o împreună la vapor, răspunse Reed în locul 
ei. 

— E grozavă, nu-i așa? întrebă Wade zâmbind. 

Uriașul acela mucalit nu arăta deloc a avocat, și cu atât mai 
putin îl putea asocia Darcy cu sofisticata Linda. 

— Parcă spuneai cu totul altceva în ziua în care a intrat cu 
mașina prin porţile garajului, comentă sec soţia lui. 

— Bine, rectific: e o soacră grozavă când e la distanță. 

— Dar atunci când.... 

— Mike, pe Darcy n-o interesează să audă despre toate 
accidentele mamei. 

— Te-ai schimbat de când ai plecat în Anglia, observă 
Diane, surprinsă de tonul aspru al lui Reed. 

Desigur, chiar dacă altădată poate se amuza de gafele 
mamei lor alături de fraţii săi, probabil că glumele acelea, 
chiar și nevinovate, nu-l mai distrau de când constatase că 
secretara lui era aproape la fel. 

— Scuză-mă. 

— Nu, pe mine te rog să mă scuzi. M-am bucurat atât de 
mult când ai telefonat că vii, și acum, uite, îţi fac observaţie. 

— Cred că ar fi trebuit să vă lăsăm cel puţin o seară liniștiți, 
înainte de a apărea cu toţii, recunoscu Mike. Cred, însă, că 
eram curioși. 

— S-o vedeţi pe Darcy. 

— Când fratele nostru — burlac înrăit convins — telefonează 
şi ne anunță că vine cu iubita, cum te puteai aștepta să ne 
poată opri ceva ca să nu apărem toţi, imediat? 

— Am observat.... Dar nu v-aţi gândit că aţi putea-o speria 
pe Darcy? 

— Hei, nu suntem chiar atât de răi! protestă Wade. 

— Crezi....? E ca o scenă din serialul acela de la televizor cu 
familia numeroasă... 

— Tu fiind în rolul cui? comentă Linda. 

— Nu, nu, eu nu! Dar Darcy ar putea fi fetița roșcată cu 
pistrui, mezina. 

Darcy urmărise un timp filmul și nu era deloc încântată de 
comparaţie. 

— N-a mai avut deloc același farmec după ce-au înlocuit 
atât de nepotrivit actorul care juca rolul fiului cel mare. 

— Hei, nu vă daţi seama că, de fapt, criticaţi o instituţie 
americană? îi ironiză Chris. 

— Ce îndrăzneală! se plânse Mike. 

— Tu ar trebui să taci, îl puse la punct Marie. Nu te-ai uitat 
la film decât de două ori. 

— Cum să mai am chef să mă uit la un serial cu o casă plină 
de copii, când eu chiar am crescut într-o asemenea familie! 
Chiar și Chris și Wade erau întotdeauna la noi înainte de a se 
căsători cu voi. 

— Am fost colegi de facultate, îi explică Reed lui Darcy. 

— Cred că ai procedat foarte înţelept nepovestindu-i lui 
Darcy prea multe despre noi, observă Linda. Asta ar fi 
făcut-o, probabil, să aibă unele reţineri. 

— Fără îndoială, spuse Marie. Vorbesc din experiență. 

— Dar farmecul meu s-a dovedit a fi irezistibil. 

— Dacă te referi la faptul că, la o săptămână după ce ne-am 
cunoscut, m-ai dus în patul tău și nu m-ai mai lăsat să plec 
până n-am fost de acord să ne căsătorim..... da, presupun că 
poți numi asta "farmec". Dar dacă te referi la prima întâlnire, 
când m-ai dus la un meci de baseball... 

— Vezi, ţi-am spus că mă iubește... 

— Aveam de ales: mă mărit cu tine, sau mor de foame. 

Darcy era pur și simplu fascinată de afecțiunea pe care toți 
membrii familiei o aveau unul pentru altul. Era o experiență 
cu totul nouă pentru ea, care crescuse ca unic copil la părinți. 

Simțea cum situaţia începe să-i scape de sub control. 
Mecanismul de apărare intră automat în funcţiune, blocând 
accesul stimulilor veniţi din exterior și rămase privind în gol 
spre apa care sclipea în piscină. 

— Cred că o voi lua pe Darcy la o plimbare în jurul lacului. 


Cuvintele lui reușiră să pătrundă în lumea de tăcere în 
care se scufundase. 

— Da... ar fi minunat... 

Se ridică și, în aceeași clipă, zgomotul de farfurie spartă îi 
aminti, dar prea târziu, că ţinea în brațe farfuria, ca toţi 
ceilalți, de altfel, când se așezaseră să mănânce pe marginea 
piscinei. 

— Ah, scuzaţi-mă! Îmi pare atât de rău! 

— Nu-ti face griji, o liniști imediat Diane, venind lângă ea. 
N-are nicio importanţă. 

Ba da, avea. Întâmplarea îl avertizase din nou pe Reed în 
privinţa ei. 

— Poate că ar fi trebuit să te pregătesc puţin, spuse Reed 
pe gânduri, în timp ce se plimbau pe malul lacului. Câteodată 
eu însumi mă simt copleșit de prezenţa lor. Îmi închipui cum 

trebuie să fie pentru cineva străin. 

— Tu? Copleșit? 

— După ce ești departe de ei un timp, ţi se par ca o pătură 
călduroasă și bună la început, apoi sufocantă. Ti se pare că aș 
fi nerecunoscător? 

— Probabil, când ești cel mai mare dintre fraţi, ai o 
responsabilitate pe măsură. 

— Foarte bine spus! Până acum, nimeni nu și-a dat seama 
că exact așa simt. În mare parte, asta m-a și determinat să mă 
detaşez de ei acum zece ani. Diane, Mike și chiar și Linda, 
sunt fericiţi în cercul închis al familiei, dar eu am hotărât că 
vreau mai mult de la viaţă. 

— Ai obţinut ce ţi-ai dorit? 

— Nu. În plus, încă îmi fac griji pentru toți, deşi sunt la 
depărtare de patru mii de kilometri de ei. 

— Dai întotdeauna impresia unui tip solitar. 

— Până într-un moment ca acesta; atunci, simt nevoia să 
pun capul pe pernă și să mă acopăr bine cu pătura. 

Aceasta era o latură a lui Reed pe care ea n-o văzuse 
niciodată; un Reed mai puţin încrezător, un om cu îndoieli și 
temeri, dincolo de bani și putere. ÎI iubea cu atât mai mult. 

— De data aceasta, însă, nu mi-ar folosi la nimic, din 
moment ce este o gaură mare în această pătură. 

— Reed... 

— Hai să nu vorbim despre asta acum. 

O trase spre el și-o sărută lung, pasional. Nu, nu i se 

părea; reacția lui nu putea fi simplă prefăcătorie, de dragul 
unei reprezentații cât mai convingătoare în faţa familiei lui. 

— Reed! încercă ea să regăsească drumul spre luciditate, 
deși trupul îi trăda minciuna protestului. 

El o privi uimit câteva clipe, apoi deveni brusc rigid și 
rece. 

— Ai văzut? Chimia trupurilor dictează.... Trebuie să discut 
cu Diane să ne schimbe camera. 

— Reed! 

Când își întoarse privirea spre ea, cu ochii îngustaţi, părea 
complet inabordabil. 

— Nu în faţa întregii familii, te rog. 

— Preferi să continue să ne creadă îndrăgostiţi unul de 
celălalt? 

Mergea alături de el, cu capul sus. 

— Nu vreau să creadă că nu suntem. 

Reed râse ușor, potrivindu-și ritmul pașilor cu ai ei. 

— Ai dreptate. Dacă o rugăm să ne dea dormitoare 
separate, Diane va da vestea Lindei și lui Mike încă la prima 
oră mâine dimineaţă. 

— Îţi va face plăcere să mă vezi astfel umilită? 

— Voi inventa ceva. 

— Perfect, pentru că, în mod categoric, nu voi dormi în 
același pat cu tine. 

Ah, abia așteptase! Dumnezeu știe cât de mult dorise acest 
lucru. Dar să audă că toată acea patimă nebună pe care o 

simțea în brațele lui era redusă la o formulă seacă, îi 
demonstrase îndeajuns ce greșeală ar fi făcut crezând că ar fi 
însemnat ceva mai mult pentru el. "Chimie" — atâta tot. 

— Reed ne dă pe toţi afară, spuse Mike cu voce blândă, 
întrerupându-i gândurile, în timp ce se apropia și ea de casă, 
la oarecare distanţă de Reed. Zice că sunteţi obosiţi și că nu 
veţi putea dormi dacă noi continuăm cu petrecerea. Dacă aș 
fi în locul lui, nici nu mi-ar trece prin gând să dorm..... 

Darcy îl vedea deja pe Reed în curte, organizând plecarea 
membrilor familiei, fără a se strădui să găsească o modalitate 
mai delicată. 

— Îmi pare foarte rău, Mike. Pe mine nu m-ar deranja cu 
nimic dacă aţi rămâne toţi în continuare. 

— Nu, nu, Reed are dreptate. N-ar fi trebuit să venim chiar 
în seara asta. Dar.... faptul că venea cu o fată, nu era ceva ce 
putea fi ratat. 

— Da.... și aţi vrut să mă vedeţi înainte să dispar în mod la 
fel de neașteptat precum am apărut. 

— Cam aşa ceva. De ani de zile ne tot întrebam cum va fi 
femeia de care se va îndrăgosti. 

— Sunt convinsă că nu v-aţi așteptat să fie cineva ca mine. 

— Nu, nu ne-am așteptat ca el să dovedească atât 
discernământ! 

— Nu, n-avem intenţii serioase! 

— Reed are întotdeauna intenţii serioase, extrem de 
serioase. 

— Poate în ceea ce priveşte munca lui. 

— În privinţa tuturor aspectelor pe care le consideră 
importante. Ne-a lipsit mult în ultimii ani. 

Darcy rămase pe gânduri. Era atâta sinceritate în ochii lui 
limpezi, albaștri... Reed părea să fie ancora familiei. 
Văzându-l acum împreună cu fraţii și surorile lui, era 
convinsă că și el avea nevoie de ei în aceeași măsură, doar 
relaţia funcţiona la fel în ambele sensuri. 

— Marie este gata să-ţi interzică partidele de golf dacă nu 
încetezi cu flirtul, spuse Reed când ajunseră și ei lângă 
ceilalți. 

— Ah, nu! Orice, numai golful nu! 

— Nu cred că a fost răspunsul potrivit, Mike! remarcă 
Reed, ca un comentariu la gestul de exasperare făcut de 
Marie. 

— Cealaltă plăcere a vieţii mele începe să devină imposibil 
de realizat, făcu el aluzie la sarcina soţiei, privindu-i cu 
subinţeles pântecul rotunjit. 

— Michael Hunter! 

— N-am spus că-mi displace situaţia, ci doar că partidele de 
golf au rămas singura alternativă. 

Cum ajunseseră deja la mașină, Mike închise portiera 
după ce soţia sa urcă, astfel încât replica acesteia nu se mai 
auzi. 

— Ar trebui să plecăm și noi, Wade, propuse imediat Linda. 
Categoric, Reed s-a și săturat de noi. 

— E firesc să vrea să rămână singur cu Darcy. Îmi amintesc 
de vremea când și tu abia așteptai să ajungi acasă. 

Darcy sesiză tristeţea din cuvintele lui Wade. Se părea că 
în familia O'Neal nu era totul roz. 

— Asta se-ntâmpla înainte ca tu abia să aștepți să pleci de 
acasă, replică Linda pe un ton înțepat, așezându-se la volanul 
mașinii și pornind imediat ce Wade se urcă, strângându-și cu 
greutate picioarele lungi, pentru a încăpea. 

— Ce naiba a fost asta? se încruntă Reed. 

— S-au certat, asta e tot, explică Diane, nu atât de 
nepăsătoare cât ar fi dorit să pară. Se-ntâmplă chiar și în cele 
mai reușite căsnicii. 

— Și în a ta? 

— Mulţumesc lui Dumnezeu, nu! Chris și cu mine suntem 
foarte fericiţi împreună. 

Reacţia ei părea cu adevărat sinceră. 

— Neînţelegerea dintre Linda și Wade nu poate să fie 
cauzată doar de dorinţa ei de a se muta la Miami. 

— Cine știe? Lasă-i să-şi rezolve singuri problemele; știi 
bine că o vor face. 

— Se ceartă des? 

— Ti-am mai spus, nu e ceva neobișnuit într-o căsnicie. 
Acum, hai să ne ocupăm de mutatul vostru într-un alt 
dormitor. 

Transferul lor într-un dormitor cu două paturi s-a făcut cu 
maximum de operativitate și fără întrebări. 

— Ce le-ai spus? întrebă Darcy, întinsă deja în pat, cu 
plapuma trasă până sub bărbie. 

Obrajii ei îmbujoraţi dovedeau din plin faptul că era 
conștientă de goliciunea trupului lui în patul de alături. Iar 
ea.... Nu putea să-și fi uitat acasă altceva? De ce tocmai 
cămașa de noapte? 

Reed ridică din umeri, indiferent. 

— Că pe mine nu mă deranjează, dar tu preferi să dormi 
singură în această perioadă a lunii. 

— Nu se poate. 

— De ce nu? 

— Dumnezeule, Reed! 

Îşi acoperi cu mâinile obrajii care păreau să-i fi luat foc. 

— Draga mea, este ceva firesc pentru orice femeie. 

— Da, dar.... 

— Asta a fost singura idee care mi-a venit la momentul 
respectiv. Ţi-ar fi trecut prin minte ceva mai potrivit? 

— Nu, dar.... 

— Ce crezi că e-n neregulă între Linda şi Wade? schimbă el 
brusc subiectul 

Erau amândoi dezbrăcaţi sub plapumă, tocmai abordaseră 
un subiect delicat, iar acum se arăta interesat de problemele 
din căsnicia surorii lui! 

În definitiv, se aflau acolo pentru a afla cine-l trădează și 
trebuia să fie atent la fiecare nuanţă. Darcy își dădea seama de 
disperarea cu care se agăța Reed de cea mai mică speranţă ca 

trădătorul să nu fie cineva din familie, deși probabilitatea era 
foarte mică. Nu era nici el omul care să discute astfel de 
probleme chiar cu oricine! 

— Probabil nu e nimic important, aşa cum a spus și Diane. 

— N-a spus asta; a spus doar că vor rezolva ei singuri 
problema, ceea ce dă de înțeles că au mai trecut prin situaţii 
similare. Mie nu mi se pare că o căsnicie prea fericită, în cazul 
acesta. 

— Ai spus că Wade a fost prietenul tău mult timp înainte de 
a se căsători cu Linda. 

— Este și avocatul meu de aici. Mă întreb dacă, pentru un 
anumit preţ, prietenia poate fi vândută. 

Darcy nu putu răspunde imediat acelei întrebări 
dureroase. În câteva minute, se dovedi a nu mai fi necesar, îi 
văzu ochii închiși și-i auzi respiraţia ritmică, indicând un 
somn adânc. 

Cam la atât se redusese până și chimia trupurilor. 


Capitolul 5 


— S-a dus să-și vadă niște vechi prieteni, explică Diane cu 
o grimasă, la micul dejun. Credeam că aţi venit să vă distraţi 
în vacanță împreună. 

— Aşa și este! 

Când se trezise, Darcy văzuse patul lui Reed gol, iar acum 
sora lui îi spunea că luase micul dejun singur cu o oră în 
urmă, după care plecase. Înţelegea că acei "vechi prieteni" 
erau persoane de la care spera să obţină informaţii, dar ar fi 
putut să-i spună și ei, nu să dispară pur și simplu. 

— Nu trebuie să te superi, este atâta timp de când n-a mai 
venit aici... 

— Nu, nu mă deranjează deloc. 

— Bun! Sper că seara de ieri nu te-a obosit prea tare. Știi, 
când Linda și Mike își pun ceva în minte, nimic nu-i poate 

opri. 

De fapt, căscatul abia înăbușit al lui Darcy avea cu totul 
alte cauze: rămăsese mult timp trează după ce Reed adormise 
şi chiar când cedase oboselii, somnul ei nu fusese profund, 
de grijă să nu se dezvelească. 

— Mi-a făcut plăcere să vă cunosc pe toţi, sincer. 

— Reed, în schimb, nu părea prea încântat. 

— Sunt convinsă că ai interpretat greșit. A spus cumva când 
se întoarce? 

Îi plăcea Diane și era sigură că se vor înţelege bine, dar 
trebuia să-și învingă timiditatea; nu se-mprietenea ușor. Reed 
ar fi putut s-o-ntrebe și pe ea dacă vrea să-l însoţească! 

— Înainte de prânz. 

Era abia ora zece... 

— ÎI cunoșteai pe Reed înainte de a-i deveni secretară? 

Darcy se așteptase la această curiozitate pur prietenească, 
în aceeași măsură în care se temuse de ea. 

— Nu, răspunse ea, deși se simți vinovată când o văzu pe 
Diane dezamăgită. L-am văzut prima dată când am mers la 
interviu. Și.... abia cu puţin timp în urmă ne-am dat seama că 
suntem atraşi unul de celălalt. 

— Este..... ceva serios? 

— Adică... vrei să ştii dacă am intenţii onorabile faţă de 
fratele vostru? 

— Cam așa ceva... N-am fost prea subtilă..... 

— După reacţia pe care aţi avut-o faţă de mine, înțeleg că 


CONDURUL DE STICLĂ 71 


Reed n-a adus prea mult femei acasă. 

— De data aceasta, tu n-ai rezistat curiozității. 

— Ce-ar fi să ne spunem una alteia ceea ce vrem să ştim? 
Am scuti mult timp. 

Astfel, până terminară micul dejun, Darcy află că Reed nu 
prezentase niciodată familiei pe niciuna din iubitele lui, de 
unde și senzaţia pe care o produsese vestea sosirii ei. Ştia că 
o dezamăgise pe Diane spunându-i că relaţia dintre ea și Reed 
nu era ceva de perspectivă și că deocamdată se bucurau de 
această vacanță împreună, în timp ce el profita pentru a-și 
revedea familia. 

— Eşti sigură că Reed gândește la fel? 

— Da, ne simţim bine împreună, dar fără angajamente. 

— Credeam... de fapt, noi toţi am crezut.... De la el ai 
colierul? 

Darcy o privi mirată, luată prin surprindere de schimbarea 
subiectului și de expresia satisfăcută de pe chipul Dianei. 

— Da, dar... A fost un cadou de ziua mea. 

— E minunat! 

— Diane...? 

— Da? 

— Diane.... ce....? 

— Pentru că mai sunt câteva ore până se-ntoarce Reed, 
n-ai vrea să mergem la cumpărături? E un magazin bun doar 
la douăzeci de minute de mers cu mașina. 

Subiectul colierului era închis pentru moment, trebuia să 

rezolve problema cămășii de noapte; în plus, timpul avea să 
treacă mai ușor și, cel mai important, evita terenul alunecos 
al răspunsurilor pe care ar fi fost nevoită să le dea dacă 
discuţia cu Diane ar fi continuat acasă, așa că Darcy acceptă 
imediat. 

— Reed e foarte îngrijorat din cauza surorii voastre, se 
aventură ea, pe un ton de discuţie amicală, în drum spre 
magazin. 

— Linda şi cu Wade se ceartă deseori. El este extrem de 
serios în ceea ce priveşte munca sa la birou, dar când vine 
acasă vrea să se relaxeze, să se distreze. Linda, în ciuda 
aparențelor, mă tem că uneori mai provoacă și certuri. 

— Asta e tot? Nimic mai grav? 

Pe Diane păreau să n-o deranjeze deloc aceste întrebări cu 
caracter intim din partea unei persoane aproape străine. 

— Sunt căsătoriţi de șase ani și cred că Wade vrea un copil. 

— Şi Linda, nu? 

— Nu încă. Am impresia că Wade i-a dat un ultimatum. 

— Să faci un copil când nu-l dorești cu adevărat, nu rezolvă 
problema. 

— Sunt sigură că Wade ştie lucrul acesta. Probabil încearcă 
doar s-o determine să renunţe la această încăpățânare 
nejustificată. Faptul că Marie e însărcinată nu ajută deloc. 

— Marie şi cu Mike par fericiţi. 

— Chiar sunt. Mike are planuri mari și sunt sigură că le va 
realiza, deși se înregistrează o stagnare pe piața speculațiilor 

în domeniul proprietăţilor. Mă bucur că s-a retras Chris. 

— S-a retras? 

— EI și cu Mike au fost parteneri un timp, până când Chris 
a găsit acest hotel și-a hotărât să-l cumpere și să-l 
administreze. Este unul din cele mai exclusiviste din zonă, 
adăugă ea cu mândrie. Este adevărat, turismul este oarecum 
în scădere de câţiva ani, dar încă ne descurcăm bine. 

Lucrul acesta era evident, având în vedere casa și modul 
lor de viaţă. La fel de evident era însă faptul că toţi din familie 
aveau probleme: Wade oarecum nemulțumit pentru că Linda 
nu vroia să aibă copii, Mike și Marie întâmpinau probleme 
financiare, iar Diane şi Chris, ei înșiși uşor strâmtoraţi. Și 
totuși nimic din toate acestea nu părea să justifice o acţiune 
împotriva lui Reed. 

Acesta ascultă îngândurat ceea ce Darcy aflase de la Diane. 
Erau din nou fiecare în patul său, însă acum Darcy se simțea 
mult mai în siguranță îmbrăcată cu cămașa de noapte largă pe 
care și-o cumpărase numai după ce se asigurase că nu era 
transparentă. Luaseră cina doar cu familia Donavan. Chris 
păruse mai volubil, dar tot Diane monopolizase cea mai mare 
parte a conversaţiei, spre recunoştinţa tuturor, mai ales a lui 
Reed care era destul de taciturn după venirea de la acei 
prieteni. 

— Nu-l pot învinui pe Wade, spuse Reed în cele din urmă. 
Nici eu n-aş mai avea răbdare, dacă aş fi în locul lui. Dar la 
naiba, nu cred că asta l-ar determina să nu facă una ca asta. 


74 CAROLINE GAYET 


— Nici eu. Altceva trebuie să fie. Tu n-ai aflat nimic azi? 

— Cei care sunt în cauză nu vorbesc, cum e și firesc, și 
nimeni altcineva nu pare să observe că se-ntâmplă ceva 
ciudat. Ba chiar mi se dă impresia că totul se petrece doar în 
imaginaţia mea. 

— Aşa este? 

— Nu. 

Darcy își dădea seama perfect de bine cât de mult suferea 
că se vedea nevoit să bănuiască persoane la care ţinea atât de 
mult. Așadar, hotări să-i distragă atenţia măcar pentru câteva 
minute. 

— Diane părea foarte interesată de colierul cu inorog pe 
care mi l-ai dat. 

Deși o spusese pe un ton indiferent, era atentă la reacția 
lui; îi simţi încordarea, deşi nimic nu-l trăda. 

— Da? 

— Oare de ce? 

— Habar n-am. Pur și simplu i-a plăcut. 

— A ghicit că e de la tine încă înainte să-i fi spus eu. 

— E ceva obișnuit ca îndrăgostiţii să-și ofere bijuterii. 

— Reed... 

— Ce-ar fi să dormim acum? E deja târziu și noaptea trecută 
n-am dormit deloc. 

— N-ai dormit? întrebă ea, cu ochii măriți de uimire. 

— Plapuma aceea afurisită tot aluneca de pe tine, spuse el 
fără nicio reţinere în faţa evidentei jene pe care dezvăluirea 

lui i-o producea. Știu că ai un semn pe..... 

— Reed! 

— Este chiar acolo unde piciorul se îmbină cu restul 
corpului, completă el cu satisfacţie. Nu se observă când ești 
în costum de baie. 

— Știu, recunoscu ea, îmbujorată. 

Fusese atât de sigură că ținuse bine plapuma în jurul ei! 
Dar Reed n-ar fi avut de unde să știe altfel. 

— Este în formă de semilună..... continuă el, visător. 
Altădată, ai fi fost arsă pe rug ca vrăjitoare — ce altceva putea 
fi o roșcată cu un semn al nopţii pe trup? 

— Tot aşa cum un bărbat cu ochi verzi și păr negru ca 
diavolul nu putea fi altceva decât un vrăjitor! 

— Vrei să te vrăjesc? 

O și făcuse deja! 

— Vei putea să mai lucrezi pentru mine după aceasta? 

— Aceasta? repetă ea, uluită. 

— Da, aceasta. 

Sigur, avea să-i fie greu să revină la relaţia de șef-secretară, 
așa cum fusese înainte, dar, pe de altă parte, i-ar fi fost la fel 
de greu să nu lucreze cu el și să nu-l mai vadă. 

— Da. În definitiv, doar împărțim aceeași cameră. 

— Asta e tot? 

— O manifestare de chimie a trupurilor? 

— Eşti foarte atrăgătoare, Darcy. Și constat că am o poftă 
nebună de pistrui. Sunt presăraţi pe tot corpul... 

— Din cauza căldurii... 

— Nu mă interesează cauza. Vreau să-i sărut pe toți. 

Darcy se înecă şi-ncepu să tușească atât de tare, încât Reed 
se dădu jos din pat și veni s-o lovească ușor pe spate, până se 
linişti. 

— Gata, mi-a trecut, reuși ea să spună, împingându-i mâna 
și privindu-l cu neîncredere. Chiar ai vorbit serios? 

— Sigur că da. Întotdeauna m-am gândit la asta. 

Se așeză lângă ea, mângâindu-i părul, în timp ce privirea 
ei hipnotizată nu se putea desprinde de ochii lui plini de o 
nesfârșită tandrete. 

— Întotdeauna, Reed? Ai spus "întotdeauna"? dar... 

— Nu acum, Darcy. Am încercat să stau departe de tine, de 
fapt am fost chiar uluit cum am reușit să nu te ating. Dar arăţi 
atât de sexy în această cămașă de noapte..... 

— Sexy? Eu? 

— Nu știu cine a fost ticălosul ăla, izbucni deodată Reed, 
cu o expresie încrâncenată, dar... 

— Cine să fie, Reed? Nu înţeleg ce vrei să spui. 

— Bărbatul care te-a adus în aşa hal când ai venit la mine, 
încât te temeai să lași pe cineva să se apropie de tine. 

— Nu ştiu ce vrei să spui..... 

— Darcy? 

Îi ridică uşor bărbia, forțând-o să-l privească în ochi. 

— La naiba! rosti el printre dinţi. Încă mai e acolo, în 
privirea ta. Păreai să te fi schimbat în ultima vreme, dar..... 

Se ridică şi-şi trase repede pantalonii pe el, nervos. 

— Unde pleci? 

— Vreau doar să plec de aici. — are importanţă unde. 

Darcy se lăsă să cadă pe pernă, cuprinsă de tristețe. Da, 
existase un bărbat, Reed avea dreptate. Greșise că-l lăsase s-o 
iubească, să-i facă rău..... Dar, ca să-i explice despre Jason, ar 
fi trebuit să-i povestească tot, ori nu era dispusă să facă așa 
ceva. 

O greșeală pe care la momentul respectiv nici n-o 
considerase așa, fusese de-ajuns să-i distrugă și să-i 
controleze întreaga viaţă. Oare nu va putea schimba asta 
niciodată? 


ui 


— Hai, leneșo, azi mergem în oraș! auzi chiar lângă ea 
vocea aceea cunoscută atât de bine, în timp ce aroma 
puternică a cafelei îi incita nările. 

Când deschise ochii, Reed era pe marginea patului, cu o 
ceaşcă în mână. 

— Stiam eu că asta te va trezi. Sunt convins că ești 
dependentă. 

Încă nu se-ntorsese când ea adormise, dar indiferent cum 

hotărâse să-și petreacă noaptea, efectul asupra lui fusese 
benefic; nu mai părea deloc supărat și arăta odihnit şi relaxat, 
pe când ea se simţea îngrozitor. 


— Chimia trupurilor, Darcy, comentă el ironic, 
mângâindu-i uşor obrazul. Această apropiere platonică mi se 
pare acum stresantă. 

— Asta e tot? Aseară..... 

— Am greşit aducându-te aici. Toată situaţia aceasta creată 
între noi a fost o greșeală. Dacă mi-aş fi dat seama că povestea 
implica și dormitul împreună... 

Darcy își întoarse capul, pentru a nu i se citi pe chip 
durerea provocată de cuvintele lui. Nici măcar nu încerca să 
pretindă că noaptea trecută fusese altceva decât o regretabilă 
eroare. Nici ei nu-i plăcea statutul de ispită pentru 
hipersenzualitatea lui, sau pentru pofta de pistrui. 

— Poate ar trebui să mă întorc la Londra. 


— Am nevoie de tine aici, Darcy. Stiu că sunt egoist.... îmi 
pare rău, Darcy. Rămâi. 

Ar fi făcut orice, dacă el o ruga. 

— Te rog, Darcy. 

Nicio femeie n-ar fi putut rezista. De fapt, nicio femeie 
n-ar fi încercat să-i reziste. 

— Bine. 

O sclipire dădu o intensitate aparte ochilor lui verzi, apoi 
dispăru, fără a se lăsa analizată. 

— Îţi pregătesc micul dejun înainte să plecăm. Pentru că 
i-am spus că vom merge undeva azi, Diane s-a dus și ea la 
hotel, cu Chris. 

— Îmi pregătesc eu micul dejun. Oricum, nu vreau decât 
pâine prăjită. 

— Și cafea. 

— Și cafea.... 

— Ai chef de o plimbare cu mașina? 

— N-am nimic împotrivă. 

— Se presupune că suntem în vacanță, așa că m-am gândit 
să facem pe turiștii. Grădina Busch e doar la o oră de mers cu 
mașina. Sau, poate preferi parcul de distracţii Disney World 
și Epcot? 

— Care e locul cel mai liniștit? 

— Grădina Busch. Dar nici acolo nu trebuie neapărat să 
mergem, dacă vrei să rămânem acasă. 

— Ba nu, vreau să ieşim. N-am mai fost până acum într-o 
vacanţă plătită. 

— Ce te face să crezi că-ţi plătesc cheltuielile? Glumeam, 
Darcy, se grăbi el să adauge, dându-și seama că abia atunci 
înțelese ea că, de fapt, nu i se promisese așa ceva. Plătită 
pentru a te bucura din plin de atenţia mea, ce altceva își mai 
poate dori o femeie? 

Reed spusese aceasta în glumă, dar nici nu-și imagina cât 

de bine ţintiseră cuvintele lui. Într-adevăr, ce-și mai putea 
dori ea? 

Iar Reed părea hotărât să-i facă toate plăcerile. Începuse 
prin a pregăti micul dejun pentru amândoi, până când Darcy 
cobori îmbrăcată cu bluza galbenă și șortul recomandate de 
el ca fiind ţinuta perfectă pentru programul zilei. 

— Cred că apetitul meu tocmai a căpătat o nouă nuanţă..... 
şopti el, privind-o plin de admiraţie. Pentru cât de scundă 
ești, ai picioare incredibil de lungi. 

Se părea că-i face plăcere să flirteze cu ea — de fapt se 
distra, dar asta nu însemna că ar fi apreciat dacă și ea ar fi 
făcut același lucru. 

— Micul dejun arată minunat. 

— Ţi s-a desfăcut nasturele. 

Spunând aceasta, Reed îi închise nasturele mare de la 
bluză, zăbovind puţin cu degetele pe pielea catifelată. 

— Arăţi superb, Darcy — ca o floarea soarelui. 

— Mulţumesc... 

Nu știa totuşi dacă să se bucure sau nu de acel 
compliment. Era floarea soarelui superbă? Era cu 
siguranţă,veselă și strălucitoare, dar.... poate puţin cam 
țipătoare. 

— Hai, mănâncă. Vei avea nevoie. 

Avertismentul lui se dovedi pe deplin justificat. Grădina 
Busch nu era deloc locul liniștit la care se așteptase ea. 
Denumită și Continentul Negru, această grădină era o 

reprezentare la scară redusă a acestuia. Zona imediat de la 
intrare reprezenta Marocul, cu mulțimea multicoloră de 
negustori stradali, îmblânzitori de șerpi şi dansatoare care-și 
unduiau trupurile atât de provocator în mișcările tipice ale 
dansurilor orientale, încât Reed se lăsă cu greu dus din fața 
lor. Urmă zona Congo, cu animale alergând libere în 
rezervaţia străbătută de trenulețul plin cu turiști și cu un curs 
de apă imitând fluviul Congo. Darcy și Reed se plimbară cu 
pluta, râzând în hohote unul de celălalt când vârtejurile apei 
la udară hainele, mulându-le stânjenitor pe trupuri. 

— Categoric, arăţi mult mai bine udă decât mine, remarcă 
Reed, privind-o ostentativ. 

La rândul ei, nici Darcy nu-și putea desprinde privirea de 
la el. 

— Hei, gândurile tale nu sunt potrivite pentru locul în care 
ne aflăm... 

— Același lucru aș putea să spun și eu despre ce-ai spus 
acum câteva minute. 

— De unde știi ce gândeam? 

— Ai tupeu....! Ah, lentila! Mi-a căzut lentila! 

— Nu te mișca. Mi se pare că o văd. 

Darcy închisese ochii, într-un gest de disperare, dar îi 
deschise imediat, indignată, simțindu-i degetele în decolteu. 


— Gata, am găsit-o! De ce-ai rămas uitându-te așa? bombăni 
el, întinzându-i-o pe vârful degetului, agasat de privirile 

nedumerite ale celor din jur, care nu înțelegeau nimic din 
modul lui de a proceda. Pune-o mai repede la loc și hai să 
plecăm de aici. 

— Cred că ar fi util să te am mereu în preajmă, Reed. 
Chestiile astea sar când te aștepți mai puţin. 

— A fost o ofertă? 

Fusese o ofertă? Încă mai păstra senzaţia degetelor lui pe 
pielea ei, dar nu era dispusă să fie respinsă din nou. Și apoi, 
mai era și Jason. Reed n-ar fi putut înțelege niciodată așa 
Ceva. 

— Dacă durează atât de mult să te gândești la un răspuns, 
presupun că n-a fost o ofertă, puse el capăt subiectului, pe un 
ton apăsător, luând-o de braț. Masă la restaurant, sau 
hamburgeri? 

— Hamburgeri, veni răspunsul prompt în urma 
dependenţei pe care o căpătase într-o călătorie mai veche la 
New York, cu Reed. 

Acesta zâmbi ca și cum se așteptase la răspunsul ei și încă 
mai păstra același licăr amuzat în ochi când ea îi surprinse 
privirea cu care o urmărea când își ștergea uşor cu șerveţelul 
maioneza de pe bărbie. 

— Din fericire, n-am bărbie dublă..... 

— Am spus eu ceva? 

— Parcă mai era nevoie..... 

leșiră din restaurant și nu putu să nu se înfioare simțind 
braţul lui Reed cuprinzându-i umerii, fie chiar și-ntr-un gest 

de simplă amiciţie. 

— ştii, eu... 

— Nu vreau necazuri, așa că daţi-mi repede banii! 

La auzul cererii rostite pe un ton imperativ, degetele lui 
Reed strânseră instinctiv umărul lui Darcy, în timp ce aceasta 
privea paralizată tânărul din al cărui buzunar o armă era 
îndreptată spre ei. 

— Stai puţin, începu Reed pe un ton conciliant. 

— Dă-i banii, Reed, reuși ea să articuleze cu greutate. 

Reed îi aruncă o privire încruntată de îngrijorare, 
simțindu-i trupul rigid și văzându-i groaza întipărită pe chip. 

— Draga mea, fii liniștită. 

Cum putea să-i spună să fie liniștită, când un individ îi 
ameninţa cu arma? 

— Dă-i banii, Reed, dă-i ce vrea! 


Vocea îi tremura, dar tonul devenise aproape isteric. 

— Am spus că nu vreau necazuri, doamnă. Ai auzit-o, se 
adresă tânărul lui Reed, privind nervos în jur, în parcarea 
unde nu mai era nimeni în afară de ei. Dă-mi banii și plec. 

— Darcy, probabil nici n-are armă adevărată. 

— Vrei să-ţi dovedesc? 

— Reed! 

Darcy tremura atât de tare, încât abia se mai putea ține pe 
picioare. Îşi dădea seama că va leşina, dar nu-și putea 

desprinde privirea de la buzunarul în care tânărul avea arma. 

— Poftim! Îşi scoase portofelul din geantă și-l aruncă la 
picioarele tânărului ce păru surprins de gestul ei. Și acum, te 
rog, te rog, pleacă! 

Individul luă banii, după care aruncă portofelul și se 
îndreptă cât putu de repede spre motocicleta lăsată în 
parcare. 

Reed o privea mirat, pe când mintea ei începuse deja să 
deruleze imaginile cunoscute: oţelul rece al armei îndreptate 
spre ea, sângele.... Auzi din nou ţipătul acela, apoi totul 
deveni negru înainte de a se prăbuși 


Capitolul 6 


— A telefonat mama în această după-am.... 

Diane se întrerupse brusc văzându-l pe Reed intrând cu 
Darcy în brațe. 

— Ce s-a întâmplat? întrebă ea pe un ton calm. 

— Am fost jefuiti. Individul a spus că are armă și Darcy..... 
Vezi şi tu. 

Darcy încă mai avea privirea plină de groază, fixată într-un 
punct în faţă. Era conștientă de ceea ce se întâmpla în jurul 
ei, dar nu mai avea niciun fel de control asupra realităţii. 
Reed o așezase pe canapea și veni imediat cu un pahar cu 
coniac pe care i-l apropie de buze, dar ea scutură doar din 
cap, neputând încă rosti nimic. Ştia din experienţa trecută că 
nu ajuta nimic; nici alcoolul, nici pastilele nu reușeau să 
alunge șocul şi groaza clipelor trăite. 

— Este în stare de şoc, se adresă Reed surorii lui. Cred că 
ar trebui să chemi doctorul tău. 

— Nu! reuși Darcy să articuleze, cu glas stins. 

Era primul cuvânt rostit de când îl rugase pe acel tânăr să 
plece. 

— Dumnezeule, Darcy, am fost atât de îngrijorat! Scumpa 
mea.... 

— Mi-a fost cumplit de teamă.... 

— Ştiu. Iubito, nu te mai gândi la asta. 

— Rupert a spus că este legea probabilității, continuă ea ca 
şi când nici nu l-ar fi auzit. Adică, nu mi se mai poate 
întâmpla din nou. Iată că s-a înșelat..... S-a înșelat atât de 


Deja începuse să aibă privirea pierdută. 

— Darcy, ce spui? Ti s-a mai întâmplat să fii jefuită așa, de 
aceea ai vrut să-i dai banii? 

— Le-am spus că nu voi mai putea ieși din casă. Rupert a 
spus că şansele ca această întâmplare să se repete sunt atât de 
mici, încât se pot considera practic inexistente. 

— Merg să chem doctorul, Reed, anunţă încet Diane. Cred 
că ar trebui s-o duci în pat. 

Darcy simţi cum Reed o ridică, apoi, ajunși în dormitor, o 
aşeză pe marginea patului, o dezbrăcă și-o întinse sub 
plapumă; își lăsă mâna inertă în mâna lui, dar în faţa ochilor 
ei apăru din nou arma din care se trăsese focul. Auzi iar 
detunătura și văzu trupul femeii prăbușindu-se într-un lac de 

sânge. Ah, Doamne... sângele... Incepu să tipe și să plângă 
în hohote, fără a fi măcar conștientă de ceea ce face. 


ui 


— Linișteşte-te, Darcy, sunt eu, o asigură Reed când începu 
să se agite în braţele lui, cuprinsă de panică, tremurând din 
ce în ce mai tare pe măsură ce-și amintea de după-amiaza 
dinainte. Eşti în siguranţă. 

Unde erau? Aha, în pat..... Patul dublu din camera care le 
fusese repartizată iniţial..... Și era noapte. 

— Medicul ţi-a administrat un sedativ. Cum te simţi? 

Exact ca și cu doi ani în urmă — de parcă fusese lovită în 
piept. 

— Încearcă să adormi din nou. Dacă vrei, discutăm mâine 
dimineaţă. 

— Nu. Îţi spun acum. Poate că mâine nu voi mai putea... 
şi cred că ai dreptul să ştii. 

Da, măcar atât îi datora lui Reed; îi va povesti o parte din 
ceea ce se întâmplase cu doi ani în urmă. 

— Când crezi că ești pregătită. 

Niciodată nu se simţea pregătită să-și amintească de acele 
momente. 

— A intrat în bancă... 

— Banca a fost jefuită? Credeam că..... 

— Da, știu... În definitiv, jafurile la bancă sunt ceva ce ţin 
de Vestul Sălbatic, sau de bănci cu un capital mai mare; nu 
te-ai aștepta ca o bancă dintr-un oraș de provincie de care 
mulţi nici n-au auzit să facă obiectul unei astfel de acţiuni. 
Tocmai deschisesem când a intrat individul acela cu arma. 
L-am văzut şi am declanșat alarma. Și-a dat seama ce făcusem, 
a intrat în panică şi a început să tragă. 

— Ai păţit ceva? 

— Nu eu, ci femeia de lângă mine. Lucrasem împreună 
patru ani, adică de când copilul ei cel mai mic intrase la 
şcoală. Avea trei copii și...... 

Reed o strânse la pieptul lui, el însuși cutremurat de cele 
auzite, în timp ce lacrimile curgeau din ochii ei ţinuţi strâns 
închiși. 

— Dumnezeule, Darcy! Nu mi-aş fi putut închipui așa ceva. 
Ce îngrozitor trebuie să fi fost pentru tine! 

— Pentru că am pornit alarma, trei copii au rămas fără 
mamă și un bărbat, văduv. 

— Ai făcut așa cum ai considerat că e mai bine. 

— Erau doar niște bani, Reed, doar niște bani şi Jayne a 
murit. 

— Scumpa mea, individul ar fi putut trage chiar dacă n-ai fi 
acţionat alarma. 

— Poate că da.... sau, poate că nu..... 

— Înteleg.... de atunci, te învinovățești pentru cele 
întâmplate. 

— Şi tu ai fi făcut același lucru. Eram o persoană absolut 
normală, dar după moartea lui Jayne, am avut o cădere 
nervoasă; parcă eram acoperită de o pătură moale și 
călduroasă prin care nimic din lumea reală nu ajungea la 
mine. Rupert a fost cel ce mi-a atras atenţia asupra faptului că 
pătura aceea, încet-încet, mă sufoca. 

— Rupert? 

— Psihiatrul meu. El m-a învăţat cum să-mi revin, zi după 
zi, concentrându-mă asupra unui singur lucru, pe rând. 

— Pentru o clipă, am crezut că.... Așadar, înseamnă că n-a 
existat niciun bărbat și doar a fost..... 

— Ba da, a existat și un bărbat. A fost o greșeală totală din 
partea mea. Atunci am hotărât că trebuie să vin la Londra, să 
scap de amintiri. 

— Şi ai venit să lucrezi pentru mine. Darcy, ai fi putut avea 
încredere să-mi povestești, aș fi încercat să te ajut. 

Pentru prima oară de când începuse să vorbească, ridică 
privirea spre el. 

— Nu e cazul să mă compătimești; în definitiv, eu încă 
trăiesc. 

— Mulţumesc lui Dumnezeu! șopti el cu fața îngropată în 
părul ei, strângând-o mai tare în braţe. 

— Te rog să mă scuzi dacă, preluând eu iniţiativa, te-am 
pus într-o situaţie neplăcută în faţa acelui individ, dar nu 

voiam decât să-l văd plecat. 

— Niciodată n-am fost și nu voi fi în vreo situaţie neplăcută 
când sunt cu tine. Îmi dau seama cât de greu ti-a fost să-mi 
spui toate acestea. 

— Da, mi-a fost. 

— Crezi că acum ai putea dormi? 

Ciudat, dar simţea că putea dormi. Timpul mai estompase 
puțin groaza cu care rememora circumstanțele morţii lui 
Jayne, iar faptul că împărtășise totul lui Reed făcea totul mai 
suportabil. Întotdeauna exclusese posibilitatea de a-i 
dezvălui acea etapă de a cărei amintire chinuitoare încerca să 
scape, dar acum că o făcuse, era mult mai liniștită și legătura 
dintre ei căpătase ceva deosebit. 

— Bun! zâmbi el, văzând-o căscând. Dacă ai nevoie de ceva, 
sunt lângă tine. 

Darcy nu și-ar fi imaginat vreodată că poate să adoarmă 
atât de liniștită în braţele lui Reed, dar exact asta se-ntâmplă. 

Ziua următoare, acesta n-o părăsi nicio clipă. Rămaseră 
acasă şi petrecură tot timpul la piscină. Diane plecase din 
nou cu Chris la hotel, de data aceasta — după cum bănuia 
Darcy — pentru a-i lăsa singuri. Ea încă mai simţea o senzaţie 
de slăbiciune gândindu-se la cele întâmplate cu o zi în urmă, 
dar se simţea atât de ocrotită de Reed, încât se relaxase 
aproape total. 

— Reed, n-ar trebui să te ocupi de altceva? îl întrebă ea la 
un moment dat, după-amiază târziu, în timp ce erau la 

piscină. 

— Întrebarea ta îmi dă idei... 

— Am vrut să spun..... n-ar trebui să mergi să te întâlneşti 
cu diverși vechi parteneri de afaceri? 

— Nu te mai gândi la asta, Darcy; rezolv eu altă dată. 


— Dac-aș fi ştiut prin ce ai trecut, nu te-aș fi implicat 
niciodată în povestea asta. 

— De unde era să știi? Şi apoi, se știe că riscul este de o 
dată la un milion ca aceeași persoană să fie de două ori 
victima unui atac armat. 

— Uite că ţi s-a întâmplat. Și gândul că poţi fi în pericol mă 
înnebunește. 

— Mă simt bine, acum. Rupert spunea... 

— Aș vrea şi eu să discut cu acest Rupert; ai numărul lui de 
telefon la tine? 

— Reed, e psihiatrul meu! 

— Am înţeles asta foarte bine. 

— O mulţime de oameni consultă psihiatri. Nu sunt 
nebună. 

Reed se ridică brusc din șezlongul unde stătea întins și-i 
luă mâinile într-ale lui. 

— Ştiu că nu ești nebună. Vroiam doar să-l întreb pe 
Rupert ce aș putea face pentru tine. 

Darcy își simţi ochii umezindu-se brusc. Era obișnuită ca 
oamenii s-o privească în mod ciudat și chiar să se îndepărteze 

de ea când auzeau că merge la psihiatru, dar trebuia să-și dea 
seama că Reed era cu totul altfel. 

— Nu trebuie nimic altceva decât ceea ce faci. 

— Mă simt îngrozitor de neputincios! 

Categoric, nu-i era deloc ușor să suporte o asemenea stare 
de fapt tocmai lui, căruia îi plăcea să aibă totul sub 
permanent control. 

— Ai mers la poliţie ieri? 

— Le-am telefonat și le-am povestit ce s-a întâmplat; am 
descris amănunţit acel individ, deși nu prea cred că ajută la 
ceva..... Au pătruns tot felul de oameni în Florida, inclusiv 
hoti. Îţi voi da înapoi banii pierduţi. 

— Nu banii erau importanți... 

— Lucrai pentru mine când s-a întâmplat. 

— Petrecusem o zi plăcută alături de bărbatul pe care.... 

Tăcu brusc, evitându-i privirea, încurcată. 

— Cu bărbatul pe care....? insistă el, cum era de așteptat. 

— Pe care îl respect și a cărui companie îmi face plăcere. 
Erau doar câțiva dolari, Reed. Să nu încerci să mi-i dai înapoi, 


— Nu mă tem de tine, Reed Hunter! 

— Sper. Tot așa cum sper că nu te temi nici de asta... 

"Asta" se dovedi a fi trupul lui întins într-o fracțiune de 
secundă peste al ei, cum stătea pe șezlong, făcându-le astfel 
să se muleze unul pe celălalt, ca două jumătăți ale aceluiași 

întreg. 

— Nu-i aşa, Darcy? 

— Nu, cu tine nu, șopti ea, arcuindu-se pentru a simţi mai 
bine atingerea buzelor lui moi. 

— Dar cu alți bărbaţi.....? 

Nu vroia să vorbească despre Jason acum. 

— Nu există alt bărbat, Reed..... 

— Dar Marc? 

— Reed, te rog. Te rog... 

Era înnebunită de dorinţă, căci numai el știa să dea 
trupului ei acele senzaţii unice. 

— Dumnezeule, dacă-i așa... 

Da, așa era de fiecare dată când o săruta; realitatea își 
ştergea conturul și nimic altceva nu mai avea importanţă în 
acel crescendo de senzaţii. Se lăsă acum descoperită și 
descoperea la rândul său cele mai nebănuite senzaţii; 
gesturile completau gândurile și, spontan, surprinzător, 
fiecare venea în întâmpinarea celuilalt. 

— Ah, Darcy, e minunat..... Vreau..... 

— Bună, am venit! se auzi vocea Dianei din direcţia casei. 
Sunteţi la piscină? Reed? Darcy? 

— Îi tot spuneam mamei că mi-ar fi plăcut să fiu singurul ei 
copil, dar niciodată nu mi-am dorit acest lucru mai mult 
decât acum. Ai cele mai minunate mâini din lume, spuse el cu 
voce întretăiată, sărutând-o prelung pe buze, după care 
plonjă în bazin și-ncepu să înoate cu mișcări viguroase. 

Darcy tocmai își încheiase din nou sutienul de la costumul 
de baie, când Diane ajunse lângă ea. 

— Ai avut o zi bună? o întrebă ea politicos, evitându-i 
privirea. 

— Destul de bună, răspunse Diane cu un aer distrat, 
continuând să-l privească pe Reed cu subinţeles. Cum te simţi 
acum? 

— Mai bine, mulțumesc. Reed și cu mine tocmai am 
petrecut o zi plăcută lângă piscină. 

— Înr-adevăr, pare relaxat. Mă duc să pregătesc ceva rece 
de băut, poate asta îl va răcori pe Reed și pe dinăuntru. 

După cât de amuzată părea Diane, pesemne că Reed avea 
dreptate acuzând-o că o făcuse intenţionat, când, puţin mai 
târziu, se-mbrăcau amândoi pentru cină în camera lor. Darcy 
îl înțelegea perfect, căci și ea şi-ar fi dorit să fie singură cu el, 
numai că lucrul acesta era imposibil, căci toată familia se 
strângea din nou la un grătar. 

De data aceasta, Reed ajuta la pregătirea cinei, iar ea era 
aşezată lângă Linda. 

— Ne-a povestit Diane ce s-a întâmplat ieri; sper că acum 
te simţi mai bine. 

— Da, mult mai bine, mulţumesc. Doctorul a spus că am 
avut un șoc, încercă ea să minimalizeze toată povestea, 
făcând-o să pară o banală întâmplare de care tot spera să nu 
mai amintească nimeni. 

— Trebuie să fi fost îngrozitor. Numai să nu te facă să-ţi 

schimbi părerea despre ţara noastră. 

— Deloc. 

Era convinsă că Reed nu intrase în amănunte în legătură 
cu motivele care au făcut-o să reacționeze atât de puternic. 

— De fapt, nicăieri nu mai ești în siguranţă. 

— Da, așa e și în Anglia. 

— Ştii..... aș vrea să-mi cer scuze pentru seara trecută..... 
De fapt, eu și cu Wade am stabilit ca regulă să nu ne implicăm 
niciodată familia în certuri. Cred că vi s-a părut o impoliteţe 
din partea noastră. 

— De fapt, nici nu v-aţi certat... 

— Trebuia să ne fi văzut când am ajuns acasă! Wade este un 
bonom cea mai mare parte a timpului, dar și când se 
enervează! 

— Adesea, certurile ajută la clarificarea unor situaţii. 

— Nu și în cazul acesta. Nu înţeleg de ce această dorință 
puternică a bărbaţilor de a procrea. 

— Nu cred că e tipic numai bărbaţilor... 

— Atunci, ce nu e-n regulă cu mine? 

— Totul e-n regulă, numai că ai nevoie de ceva mai mult 
timp! 

— Mă-ntreb dacă voi avea, spuse Linda pe gânduri, privind 
spre soţul ei, care, cu un aer relaxat, râdea și-l ajuta pe Reed. 

Darcy ar fi vrut să-i fie cumva de folos, dar ce sfat putea ea 
să dea în legătură cu căsnicia și copiii? 

— Nu te lăsa copleșită de problemele familiei mele, spuse 

Reed cu blândeţe, așezându-se lângă ea după cină și 
luându-i mâna în a lui. E treaba mea să mă ocup de asta. Am 
văzut expresia de pe chipul tău mai devreme, după ce ai 
discutat cu Linda. 

— E tare nefericită. 

— Da; la fel și Wade. Dar a promis să discute încă o dată cu 
ea, când ajung acasă. 

Așadar, Reed profitase de ocazie pentru a discuta serios cu 
vechiul lui prieten. 

— Linda pare foarte hotărâtă. 

— O cunosc foarte bine pe sora mea ca să-mi dau seama că 
problema cea mai mare acum e să-și depășească 
încăpăţânarea. Îi plac copiii, va fi o mamă grozavă și... La 
naiba, își vor rezolva singuri problema, fără ajutorul meu sau 
al tău. Iar tu vei fi mult prea ocupată să mă ajuţi pe mine 
să-mi rezolv problema, ca să te mai preocupe ei. 

— Ce problemă ai tu? 

— Să termini ceea ce ai început. 

— Eu? Am început eu ceva? se prefăcu ea indignată. Nu e.... 
cam devreme să mergem la culcare? Ce-or să creadă ai tăi? 

— Mă interesează doar ce credem noi. Și apoi, nici nu 
mergem la culcare, încă. Darcy şi cu mine vom sta puţin în 
jacuzzi, anunţă el imediat pe un ton ce nu lăsa loc niciunui 
comentariu. 

Amenajat în partea cealaltă a grădinii şi înconjurat de 
panouri înalte, bazinul cu jacuzzi le garanta intimitatea. Apa 

era caldă și se transforma în vârtejuri la comanda unui buton, 
relaxându-le trupurile. 

— Îţi place? 

— Foarte mult, șopti ea, simțind cum toţi porii i se deschid 
pentru a primi mângâierile lui Reed. Eşti sigur că așa ceva e 
legal? 

— Ce anume? Jacuzzi? Da, perfect legal. Nu același lucru îl 
pot spune despre ceea ce vom face noi aici. 

— S-ar putea să nu fie posibil... 

— Facem pariu? 

Darcy cedă vrăjii buzelor lui. 

— În noaptea aceasta, voi săruta fiecare pistrui. 

— Nu mai vorbi, Reed. Începe..... 

— La ordinele dumneavoastră, doamnă. 

— Știi..... Numai să nu te aștepți să fiu la fel de versată ca 
celelalte femei cu care ai avut de-a face, Reed. Singura mea 
relaţie a fost foarte... limitată. 

— Mă bucur. Poate e o dovadă de şovinism și e total 
nedrept din partea mea, dar nu cred că aș putea suporta să 
ştiu că ai făcut dragoste cu un alt bărbat așa cum vei face cu 
mine. 

Categoric, experienţa cu Reed avea să fie ceva cu totul 
diferit faţă de ce trăise cu Jason. Simţise de la bun început că 
relaţia cu acesta din urmă fusese o greșeală, tot așa cum își 
deschisese inima din prima clipă pentru a primi această 
iubire, fie și neîmpărtășită. 

— Iubeşte-mă, Reed. 

— Ah, de câte ori mi-am imaginat această clipă.... Trebuie 
să plecăm de aici imediat. Imediat! Înţelegi ce spun? Nu 
zâmbi așa, nu e nimic amuzant. Nu mi s-a mai întâmplat așa 
ceva de când eram în liceu. 

Trecură grăbiţi pe lângă familia lui, Reed explicând că 
trebuia s-o ducă la culcare fiindcă se simte obosită și, odată 
ajunși în cameră, Darcy nu putu să nu izbucnească în râs faţă 
de comicul situaţiei. 

— Te amuzi, dar se pare că trupul te trădează și pe tine; 
nici tu n-ai rămas chiar indiferentă, spuse el privindu-i 
ostentativ sânii. 

Într-un hohot de râs, Darcy se prăbuși în brațele lui, 
dăruindu-i-se cum n-o mai făcuse cu niciun bărbat. 


Capitolul 7 


— Dacă a mai existat un bărbat înaintea mea, cum de ai fost 
virgină, Darcy? 

Se așteptase la această întrebare din partea lui încă de 
când îi simţise surprinderea față de lipsa ei de experiență. 
Mai făcuseră dragoste încă de două ori înainte de a adormi 
unul în braţele celuilalt, iar acum, dimineaţă, când nu mai 
putea ocoli răspunsul, nu se simţi în stare să-l privească în 
ochi. 

— În ultima clipă, el.... Jason.... şi-a dat seama că nu mă 
vrea. 

Îşi amintea foarte bine cât de umilită se simțise când nu 
reușise să-i inspire acestuia nicio dorință; se-mbrăcaseră 
amândoi în tăcere, ştiind că nu vor mai repeta niciodată 
experiența. Acum, de când îl cunoscuse pe Reed, nu putea fi 

decât recunoscătoare pentru relația neconsumată cu Jason. 

— ÎL iubeai? 

Întrebase cu o voce răgușită, iar din tonul său era clar că 
povestea îl uimise. 

— Credeam că.... aveam nevoie unul de celălalt, răspunse 
ea evaziv. Pur și simplu n-a mers. 

— Şi acum? 

— Mă bucur că ai fost primul, Reed. Cu tine, a fost perfect. 


ÎL privea acum cu ochi strălucitori și se-ntristă când îi văzu 
chipul întunecat de o umbră de incertitudine. Doar nu 
regreta deja noaptea trecută! Nu, nu se putea, când totul 
fusese atât de minunat! 

— A doua oară când am făcut dragoste, când mi-am dat 
seama că nu erai obișnuită să iei măsuri de precauţie, am avut 
grijă... dar prima oară.... Oricum, în clipele acelea nu m-aș fi 
putut opri pentru nimic în lume. 

Gândul că ar putea rămâne însărcinată după acea noapte 
de dragoste o şoca tot atât de mult ca pe el, dar din motive 
diferite: considera că ar fi fost pentru ea o fericire nemeritată 
să aibă copilul lui Reed. 

— Totul va fi în regulă, Reed, îl asigură ea, întinzându-și 
trupul peste al lui, înnebunită de plăcerea de a-l simţi 
fremătând. 

— Îmi vei spune dacă nu e? 

— Sigur că da. Sunt convinsă că n-ai pretinde niciodată să 

mă căsătoresc cu tine și nici n-ai ameninţa că-mi iei copilul. 

— Darcy, asta e o problemă serioasă. 

— Da, copiii sunt de obicei o problemă serioasă. Dar... nu 
ești cam prematur? Am petrecut doar o noapte împreună. 

— Vor mai fi și altele? 

Cum avea să trăiască de acum încolo fără să-și petreacă 
fiecare noapte în braţele lui și fiecare zi alături de el? 

— Vrei să mai fie? 

— Ce întrebare stupidă de pus unui bărbat în starea mea! 

— Sunt a ta atâta timp cât mă vei vrea, Reed. 

— De ce? 


speriată în același timp de întrebarea lui. 

— Da. Și, pentru numele lui Dumnezeu, să nu spui că 
motivul este că mă placi și mă respecţi. 

— Bine, dar așa e. 

— Chiar dacă a fost atât de ușor să faci cu mine ce vrei 
noaptea trecută? 

Ştia că Reed încerca să detensioneze atmosfera dintre ei, 
dar își dădea bine seama că întrebarea pe care i-o pusese 
înainte fusese cât se poate de serioasă. Expresia lui când 
pretinsese cât de vulnerabil se simţise în fața ei îi readuse 
zâmbetul pe buze — un zâmbet pe care el îl declară irezistibil. 

— Nu-mi zâmbi așa..... nu-mi face asta..... căci nu mai 
răspund de consecinţe. 

"Consecințele" continuară să-i mai ţină câtva timp în pat 

şi, când coborâră în bucătărie, Diane și Chris erau deja 
plecaţi. 

— Ai ars cumva micul dejun? întrebă Darcy când Reed 
tocmai se pregătea să ducă în curtea interioară ceea ce 
pregătise pentru ei. 

— Nu, sunt câteva incendii izbucnite în câteva locuri în 
păduri din cauza secetei îndelungate. Mirosul de fum se 
simte de la distanţă de zeci de kilometri. 

— Sunt oameni care au avut de suferit? 

— Nu încă, dar pericolul se menţine încă. 

= Îngrozitor. 

— Este ceva cu care te obișnuiești, când locuiești aici. 

Mirosul de fum persistă toată ziua și incendiile nou 
izbucnite făceau deja subiectul articolelor din ziarele de 
seară. 

— Vom pleca acasă în câteva zile; mă voi ocupa de 
aranjarea călătoriei, o anunţă Reed în aceeași seară. 

Erau amândoi în pat, după ce făcuseră din nou dragoste. 

— Asta intră în atribuţiile mele, parcă... 

— Nu mai poţi fi secretara mea, Darcy, spuse el liniștit, deși 
privirea i se întunecase brusc. 

Darcy își simţi fiecare fibră încordându-se; se ridică puţin 
ca să-l privească, încă sperând că nu putea fi adevărat ca el să 
fi spus așa ceva, că poate totuși i se păruse. 

— De ce naiba, nu? 

— Pentru că suntem iubiţi. 

Dacă lucrul acesta lui i se părea rezonabil, pentru ea 
continua să fie de neînțeles. 

— Ce importanţă are faptul acesta din punct de vedere 
profesional? 

— Acum, nu mai pot lucra cu tine, Darcy. 

Nu, nu putea fi adevărat; pesemne încerca s-o tachineze, 
deși regretul din privirea lui nu-i dădea niciun temei să mai 
spere la așa ceva. 

— Ar fi trebuit să-mi spui regulile înainte, Reed. M-aș fi 
gândit bine înainte de a face dragoste cu tine. 

— Ai fi preferat să fii secretara mea? 

— Prefer să fiu şi iubita şi secretara ta! izbucni ea, 
ridicându-se furioasă din pat. 

— Asta nu se poate. 

— Pentru numele lui Dumnezeu, de ce? 

— Înţelege că am de condus o afacere foarte importantă, 
care mă solicită tot timpul zilei, n-am timp să-mi alerg 
secretara prin birou. 

— Să-ţi alergi... Reed, încetează cu prostiile astea! 

— De unde știi că sunt prostii? 

— Te cunosc foarte bine. Dumnezeule, nu sunt tipul de 
femeie care să scoată din minţi un bărbat doar apărând în 
încăpere. 

— Este exact efectul pe care-l ai asupra mea. 

— Pesemne că tu ești excepţia. Jason nici măcar..... 

— Nu mă interesează efectul pe care-l ai asupra altor 

bărbaţi, scrâşni el din dinţi, ridicându-se enervat şi 
îmbrăcându-se cu halatul. Tot ce știu, este că sunt înnebunit 
doar privindu-te! 

Nu, nu vroia să nu mai poată lucra pentru el, să-i fie doar 
amantă. Toată atitudinea lui i se părea lipsită de orice 
rațiune. 

— Înseamnă că ai ascuns foarte bine lucrul acesta atâtea 
luni. 

— Nu m-am ascuns deloc, numai că erai prea naivă ca să 
observi! 

— Naivă! Nu sunt..... 

— Darcy, să nu ne mai certăm, se rugă el obosit, 
trecându-și degetele prin părul negru și des. Suntem buni 
împreună așa, atât de buni, încât să nu facem ceva să stricăm 
asta. 

Din punctul ei de vedere, se și întâmplase. Cum se aștepta 
să mai facă dragoste cu el ca și când nu i-ar fi spus că, imediat 
ce se vor întoarce la Londra, va rămână fără slujbă? 

— Nu-ţi spun să nu mai vii chiar din prima zi, Darcy, şi 
vreau doar să începi să-ţi cauţi alt serviciu după ce ne 
întoarcem. 

— Şi până îmi găsesc? 

— Continuăm așa. 

— Așa cum suntem acum, sau așa cum eram? 

— Cum suntem acum. Nu pot reveni la relația aceea 
platonică. 

— Şi cam cât timp crezi că mă vei vrea amantă? 

— Darcy... 

— Cât timp, Reed? 

— Cum naiba vrei să știu? Darcy, nici măcar nu sunt 


— Nici eu, îl întrerupse ea ferm. Nu sunt nici eu sigură 
deloc. Ar fi trebuit să-mi spui condiţiile acestei legături, Reed. 
Uite, din întâmplare, prefer să-ţi fiu secretară! 

— Nu-i adevărat! Nu poate fi adevărat ce spui. 

Sigur că nu era, dar dacă ar fi trebuit să aleagă între a-i fi 
amantă timp de câteva săptămâni și a rămâne pe postul de 
secretară permanentă, ştia că ar fi ales ultima variantă, căci 
cel putin, astfel ar fi putut rămâne în continuare alături de el. 

— Vorbesc foarte serios, Reed. 

— Eşti supărată. S-au întâmplat atâtea în ultimele zile..... 
N-ar fi trebuit să las ca lucrurile să ia o astfel de întorsătură 
atât de repede. 

— Reed, chiar dacă m-a tulburat întâmplarea cu jaful, știu 
bine ce vorbesc. Cum te poţi aştepta să vreau să renunţ la 
serviciu — o muncă pe care o găsesc foarte interesantă și 
care-mi place foarte mult — pentru a deveni amanta ta pentru 
câteva săptămâni? 


Nu, era imposibil să-l facă să înțeleagă. 
— Cred că mă voi muta în celălalt dormitor, dacă n-ai nimic 
împotrivă. 

— Ba am, cum să nu! Îţi dai seama cât am așteptat să fac 
dragoste cu tine, să... 

— Să ajung în cele din urmă în patul tău? termină ea 
exasperată, fără să-i mai pese de furia care, întunecând 
privirea lui, era întotdeauna un semn rău prevestitor. Ai spus 
că m-ai dorit încă de la început, ceea ce înseamnă șase luni, 
trei săptămâni și două zile! 

— Nu-mi mai atribui cuvinte pe care nu le-am spus! 

— Vai, te rog să mă scuzi! De altfel, nu voi mai spune 
niciun cuvânt. Voi fi bucuroasă să mă ocup de călătoria de 
întoarcere, ca ultimă atribuţie în calitate de secretară a ta. 
Ceea ce nu înseamnă că intentionez să-ţi devin amantă! 


Rostise numele ei mai mult ca un geamăt, dar Darcy ieși 
repede, ca să nu se înduioșeze de expresia bulversată și 
îndurerată a chipului lui. La naiba, ce-și închipuise? Că va sta 
cu el câteva săptămâni, sau cât avea să dureze până se va 
plictisi de ea, după care va continua cu un alt post și un alt 
serviciu? 

Dumnezeule, totul fusese perfect cu o noapte în urmă! 
Dar avea și el dreptate, totul se întâmplase atât de repede, 
încât nici n-avuseseră timp să se gândească. Reed, cel puţin, 
părea să nu se fi gândit. Pesemne că abia după, își dăduse 
seama de penibilul situaţiei de a lucra cu o femeie cu care 
făcuse dragoste. 

Stătea întinsă în pat, îngrozitor de singură și de tristă, 

gândindu-se că poate acționase prea impulsiv. Numai că 
văzuse, în cele câteva luni de când lucra pentru Reed, prea 
multe femei intrând și ieșind cu aceeași rapiditate din viața 
lui, pentru a fi dispusă să ia locul uneia dintre ele. Crezuse că 
ține sincer la ea. De fapt, sigur că ţinea la ea, dar nu așa cum 
sperase. Îi fusese alături după trauma trăită şi-l iubea cu atât 
mai mult pentru aceasta. Îi aprecia până și sinceritatea faţă de 
ea, numai că.... nu-i era de-ajuns. 

Ce se va întâmpla cu ei? Probabil nici Reed nu mai era 
sigur de nimic. Ce încurcătură! 


ui 


— Darcy! Darcy, pentru numele lui Dumnezeu, trezește-te! 

Împinse iritată mâna care îi zgâlțâia insistent umărul; era 
obosită, nu vroia decât să doarmă în continuare. 

— Darcy, trebuie să te trezești! 

— Pleacă! mormăi ea spre vocea care nu renunţa să-i 
întrerupă visurile, apoi se întoarse pe partea cealaltă, 
simțindu-se în deplină siguranță la adăpostul cearșafului 
mătăsos. 

Numai că refugiul ei nu rezistă mâinii din ce în ce mai 
insistente care o mișca până o smulse din vis. 

— Reed! Cât e ceasul? Dumnezeule, ce târziu e, trebuia să 
mă fi trezit mai devreme, bombăni ea când, cu privirea încă 
înceţoşată de somn, reuși totuși să vadă că era ora zece. 

— Darcy, n-avem timp. Îmbracă-te, spuse el pe un ton 
imperativ, deschizând sertarele comodei unde era 
îmbrăcămintea ei și aruncând pe pat articole scoase la 
întâmplare. Voi încerca să-ţi fac eu bagajul până ești gata. 

Îl privea înmărmurită, în timp ce el începuse deja să-i 
arunce lucrurile în valiză. 

— Darcy! strigă el încă o dată când, întorcându-se 
întâmplător spre ea, văzu că încă nu făcuse nicio mișcare. 
Pentru numele lui Dumnezeu, îmbracă-te, dacă nu vrei să te 
iau de aici aşa cum ești! 

— Plecăm acum? Nu sunt curse de avion decât mai târziu. 

— Știu. Să mergem, ordonă el ferm, închizând valiza în 
care pusese atât cât reușise până atunci. Nu mai e timp să te 
îmbraci. 

— Bine, dar unde mergem? Reed..... 

Deodată, acesta rămase nemișcat, liniștindu-se pentru 
câteva clipe din acea agitaţie. 

— Unul din incendiile de la pădurile din apropiere a scăpat 
de sub control. Flăcările se întind cu viteză mare în această 
direcție. Înţelegi? 

Darcy făcu exact ce i se spusese, știind că și el era la fel de 
uluit ca și ea de întreaga situație, mai ales când ieşiră din casă 
şi-i izbi mirosul de fum înecăcios, dar mai ales când văzură 

flăcările amenințând de la o distanţă nu prea mare. 

— Chris și Diane? reuși ea să întrebe, după ce ajunseră 
alergând la mașină. 

— Chris e la serviciu și Diane la cumpărături. 

— Ceilalţi...? 

— Toată lumea e avertizată, informă el laconic, pornind 
motorul. 

— Reed.... începu ea, parcă hipnotizată de dansul sălbatic 
al limbilor de foc. 

— Da. 

— Vom reuși să scăpăm? reuși ea să termine întrebarea, 
detașându-și cu greu privirea de imaginea amenințătoare. 

— Crezi că voi îngadui să ne mai despartă ceva? spuse el 
blând, expresia  încrâncenată de pe chipul lui 
detensionându-se deodată. 

— Te rog, Reed, vorbesc serios. 

— Şi eu. După ce-am dormit singur noaptea trecută, am 
hotărât că nimic, dar absolut nimic nu mă va ţine departe de 
patul tău pe viitor. 

Spusese aceasta cu ceva din obișnuita lui aroganță și 
siguranță de sine. Darcy îl privi curioasă, dar nu era 
momentul să pună întrebări. Deocamdată, trebuia acționat. 
Avea să vină și timpul întrebărilor. 


Capitolul 8 


Firește, puseseră tot felul de întrebări toţi: Wade, Linda, 
Diane. La ora opt seara, Darcy se simţea atât de obosită, încât 
nu-şi dorea nimic altceva decât să doarmă. 

Fusese o chestiune de minute, şi dacă Reed n-ar fi acţionat 
prompt și cu sânge-rece, n-ar mai fi putut scăpa de tăvălugul 
flăcărilor. Darcy știa că-i datora viața, că fără luciditatea și 
prezenţa lui de spirit, ar fi fost și ei acum numai scrum, așa 
cum era casa Dianei și a lui Chris. Când focul se liniștise, 
insistase ca Reed s-o ducă să vadă ce se întâmplase. Era greu 
de crezut că fusese posibil ca toată acea splendoare să se 
transforme într-un morman de cenușă. 

Reed regretase atât de mult că o dusese să vadă acea 
nenorocire, încât insistase să treacă apoi şi pe la spital, 
pentru a i se face un consult și abia după ce medicul îl linişti 

în privința stării ei, merseră acasă la Linda. 

Lui Darcy îi părea îngrozitor de rău pentru Chris și Diane, 
care pierduseră totul. Diane acceptase situaţia cu curaj, 
liniştindu-se la gândul că nu existaseră victime. În schimb, 
Chris era încă în stare de șoc când sosiseră amândoi mai 
târziu; vorbise puţin și Darcy se simți înduioșată de suferința 
lui. Sigur, locuiau acum la hotelul lor, dar casa — orice 
casă — este parte din viața celor care locuiesc în ea, 
depozitarul atâtor amintiri. 

— Îmi pare îngrozitor de rău, spuse Darcy, venind sub 
impulsul momentului lângă el și prinzându-i ușor braţul, 
într-un gest de compasiune. 

— Îți pare rău? repetă el, parcă surprins, privind-o 
pătrunzător. 

— Trebuie să fie atât de dureros pentru voi. 

— Eu... da. Diane, ar trebui să plecăm. 

Diane, care tocmai discuta cu Linda și cu Marie, îl privi 
nedumerită, surprinsă de tonul lui atât de brusc. 

— Iubitule..... 

— Să mergem. Sunt sigur că Darcy și Reed vor să se culce. 

— Bine, dar.... 

— Să mergem, insistă el, ţinându-și pumnii strânși. 

— Ştiu că este o lovitură pentru el, șopti Mike după 
plecarea celor doi, forţată în mod inexplicabil de Chris, dar 
în definitiv şi Diane şi-a pierdut casa..... 

— Lasă-i! comentă Reed, morocănos. A fost o zi 

îngrozitoare pentru toţi. Cred că după un somn bun, mâine 
dimineaţă totul va părea mai puțin catastrofal. 

— Pe mine una, acest incendiu m-a învăţat ceva foarte 
important. Viaţa e mult prea scurtă pentru încăpăţânări de 
tipul celei de care am dat dovadă în ultimul timp, spuse Linda 
vădit emoţionată, întorcându-se spre soțul ei. Dragul meu, aș 
putea să te ademenesc în pat? 

— Ai putea să mă ademenești și să mă arunc în prăpastie de 
pe o stâncă, știi bine. 

— Te-aș putea ademeni să-mi dăruiești un copil? 

Wade înghiți convulsiv, incapabil să articuleze un cuvânt 
pentru câteva clipe. 

— Eşti sigură că îţi dorești cu adevărat? N-am de gând să te 
mai presez în vreun fel. Și eu am învăţat din întâmplarea de 
astăzi că a fost o prostie din partea mea. Te am pe tine, ce 
altceva mai vreau? 

— Îţi voi arăta, şopti Linda seducător. Să mergem în pat să 
discutăm. 

— Ce idee bună! Vă rugăm să ne scuzaţi, se adresă el în 
glumă celorlalți. Soţia mea are ceva urgent de discutat cu 
mine. 

— Norocosule! comentă Mike, întotdeauna pus pe glume. 
Să mergem și noi, scumpa mea soţie, să stăm strâns 
îmbrățișaţi! 

Darcy așteptase tot timpul, cu trupul fremătând, 
momentul în care ea şi Reed vor merge la culcare; se temea 

şi deopotrivă anticipa plăcerea acelei clipe. Nu mai era sigură 
de ceea ce Reed vroia de la ea, dar știa bine ce-l putea face să 
vrea de la ea, fie doar şi pentru câteva ore. Și, în seara aceasta 
avea nevoie de el, avea nevoie să-l simtă din nou aproape, 
mai mult decât de orice altceva. 

Stătea în pat şi-l privea, prin ușa deschisă a băii, 
bărbierindu-se. Câteva riduri mai pronunţate în jurul ochilor 
şi gurii erau singurul indiciu că ziua aceea lăsase urme și 
asupra lui. Acţionase cu atâta luciditate și stăpânire de sine, 
încât nimeni, nici măcar ea, nu păruse să-şi dea seama că și el 
resimţise șocul. Merse imediat la el şi, cuprinzându-l în braţe, 
își lipi capul de pieptul lui. 

— A fost îngrozitor! 

— Da. Amintește-mi să nu te mai iau niciodată în vreo 
călătorie în interes de serviciu, șopti el în timp ce-i săruta 
părul. Până acum, bilanţul este următorul: am reușit să te fac 
să leșini în avion, să fii victima unui jaf în plină stradă și 
acum..... incendiul acesta nenorocit. N-ar fi trebuit să te aduc 
şi să te expun la toate acestea! 

— Nu aveai cum să știi..... 

— Pleci acasă mâine, o întrerupse pe un ton ce nu lăsa loc 
de comentarii. 

— Dar... încercă totuși Darcy. 

— Am rezervat deja bilet de avion. 

— Înţeleg. 

— Sper din tot sufletul să poţi uita această călătorie, spuse 

el strângând-o în braţe. 

— Dar încă n-ai descoperit cine te-a trădat. Ai nevoie de 
mine aici pentru asta. 

— Oare? 

— Aşa ai spus. 

— Da, aşa credeam. Dar acum vreau doar să te întorci la 
Londra cât mai repede. 

— Nu vii şi tu cu mine? 

— Nu. Decât dacă situaţia se rezolvă până atunci. 

— Până mâine? Bine, dar.... 

— Nu te mai gândi, Darcy. Nu te-aș fi adus aici, dacă... 


— Darcy, aș vrea să facem dragoste în noaptea asta. 

Rămase uimită de expresia dură și încordată de pe chipul 
lui, de modul direct în care-i vorbise. Ceea ce-i spusese de 
dimineaţă în mașină, despre toate nopţile pe care vroia să le 
petreacă împreună cu ea, fusese doar sub impulsul 
momentului, în tensiunea acelor clipe de pericol. Dar, după 
o noapte petrecută fără el, drept orice răspuns, Darcy se 
desprinse din braţele lui, pentru a-și putea dezbrăca, dintr-o 
mișcare, cămașa de noapte. 

— Nu mai e nevoie să-ţi spun cât de mult te doresc și am 
nevoie de tine, şopti el, cu răsuflarea întretăiată, 
desfăcându-și prosopul din jurul taliei. 

— Din acest punct de vedere, bărbaţii sunt net 
dezavantajaţi. 

— Sărută-mă.... 

Se redescopereau ca de fiecare dată cu aceeași pasiune, 
numai că acum se adăugase bucuria pură cu care savurau 
însăși viaţa. Urcaseră culmi de exaltare, până ce, în cele din 
urmă, se prăbușiră într-un somn adânc, chiar acolo pe 
covorul moale unde se aflau. 


ui 


Căldura devenise insuportabilă, abia mai respira din cauza 
fumului care-i umplea plămânii, iar strălucirea amenințătoare 
a flăcărilor o făcu să-și acopere instinctiv ochii cu palmele. 

Darcy se trezi din coșmar, transpirată şi cu respiraţia grea; 
imaginile fuseseră atât de reale, încât și acum mai tremura de 
frică. Întinse mâna, dar Reed nu era lângă ea. Aprinse veioza: 
după adâncitura din pernă, se părea că acesta dormise câtva 
timp, după ce o așezase în pat. Ceasul de pe noptieră arăta 
ora trei dimineaţa. Poate și el fusese chinuit de un coșmar și 
ieșise să ia puţin aer. 

Îşi puse repede cămașa de noapte și porni în căutarea lui. 

Casa familiei O'Neal era tot atât de elegantă cum fusese a 
Dianei şi a lui Chris, dar se afla într-o zonă mai locuită. În 
living și în bucătărie nu era nimeni, dar se auzeau voci din 

curtea interioară în care se afla piscina. Poate că Linda sau 
Wade se alăturase lui Reed în plimbarea sa nocturnă. 

Se opri brusc când îl văzu pe Chris Donavan alături de 
Reed. Acesta din urmă veni imediat lângă ea, cuprinzându-i 
umerii cu braţul, îngrijorat de paloarea ei. 

— Ce s-a întâmplat? 

— Nimic, am avut doar un vis urât... Îmi pare rău că v-am 
întrerupt, adăugă ea privind curioasă spre Chris, mai palid și 
mai încordat decât când plecase. 

— Chris şi cu mine discutam..... 

— Nu ştiam unde ești. Acum, mă duc înapoi la culcare. 

— Nu! interveni Chris, ridicându-se. Nu pleca din cauza 
mea. 

Darcy făcu câțiva pași spre el, punându-i mâna uşor pe 
braţ. 

— Nici nu pot să-ţi spun cât de rău îmi pare pentru voi..... 

— Nu, nu trebuie, începu Chris, aproape înecându-se, 
cerând din priviri ajutor lui Reed. Dacă n-aş fi fost eu..... 

— Darcy, poate ar trebui să mergi să te îmbraci..... 

— Nu! Darcy are dreptul să audă ce am de spus. Este 
implicată și ea, având în vedere tot ce s-a întâmplat de când a 
venit aici. Dumnezeule, ar fi putut să moară azi din cauza 
mea; amândoi aţi fost la un pas de o nenorocire. 

— Dar n-am păţit nimic, Chris. 

— Nu te poţi învinovăţi pentru o calamitate naturală, 
adăugă Darcy, în mod raţional. 

— Din cauza mea, tu și Reed aţi fost aici în momentele 
acelea, izbucni Chris, cu o privire plină de durere. 

— Ce tot spui..... 

Brusc, ochii ei se măriră de uimire, dându-și seama de 
implicaţia cuvintelor lui. Chris să fi fost cel pe care-l căuta 
Reed? Ea refuzase să creadă că putea fi vorba despre oricare 
din membrii familiei, dar Chris Donavan ar fi fost ultimul pe 
care să-l suspecteze. 

— Cred că ar trebui să vă las singuri să discutati, sugeră ea, 
privind întrebător spre Reed. 

— Chris? întrebă acesta pe un ton liniștit, lăsându-i 
cumnatului său decizia. 

— Aș dori ca Darcy să rămână să asculte. 

— Putem bea ceva, până când Darcy, merge să se îmbrace. 

Ah, de ce nu înceta să-i tot spună să se îmbrace! Cămașa ei 
de noapte din bumbac era o ţinută cât se poate de decentă și 
era mult mai important să audă ce avea Chris de spus. 

— Darcy! insistă Reed mai aspru, văzând-o că încă rămăsese 
în cameră. 

Reed privea ostentativ la cele două șlițuri ale cămășii ei de 
noapte, care-i dezgoleau coapsele până sus, făcând-o, în 
sfârșit, să înțeleagă. De parcă, în starea în care se afla, Chris 
ar fi putut observa un astfel de amănunt! În sfârșit, plecă, 
spunând că revine în câteva minute. 

Chris. Nu-i venea să creadă și nici nu putea înţelege ce 
l-ar fi determinat să facă așa ceva; avea tot ce-și dorea — o 

soție frumoasă și iubitoare, un hotel prosper..... De ce să se 
folosească astfel de Reed? 

Când se întoarse, cei doi bărbaţi se mutaseră în living. 
Darcy luă fără să comenteze paharul cu whisky oferit de Reed 
şi se așeză, cu el în mână. Cine știe, poate va avea nevoie de 
el mai târziu! 

Acum că-și pusese lentilele de contact, vedea clar în ce hal 
arăta Chris — livid, cu obrajii supți, ochii în fundul orbitelor; 
privea în gol, ținând paharul strâns cu amândouă mâinile. 

— Chris..... îl îndemnă Reed. 

Acesta păru să fi observat abia atunci întoarcerea lui Darcy 
şi, înainte de a începe să vorbească, luă o înghițitură din 
băutura a cărei usturime arzătoare cu siguranță că nici n-o 
simţise. 

— În primul rând, trebuie să te laud pentru stăpânirea de 
care dai dovadă. Dacă aș fi fost eu în locul tău, mai întâi aș fi 
tras niște pumni, apoi aș fi ascultat explicaţiile. 

— Nu sunt excluși nici acum câţiva pumni..... nu în numele 
meu, ci al lui Darcy și al Dianei. 

La auzul numelui soţiei sale, Chris deveni și mai pământiu 
la faţă. 

— N-am vrut să fac rău nimănui. Doar..... 

— Începe cu începutul, Chris. 

— Începutul? Ar trebui să mă întorc cu mulţi ani în urmă! 

— Atunci, fă-o. 

— Anii de facultate. A trebuit să muncesc din greu pentru 

a mă întreține, pe când tatăl tău te ajuta financiar... 

— La naiba! Doar nu m-ai urât toţi acești ani pentru așa 
ceva! 

— Nu te-am urât nicio clipă. Încerc doar să punctez 
diferenţele dintre noi. A trebuit întotdeauna să lupt și să mă 
zbat pentru ceea ce am vrut în viaţă, pe când la tine totul a 
fost mult mai simplu! Știu că întotdeauna ai știut să apreciezi 
tot ce-ai primit. Și, dintr-un motiv sau altul, m-ai făcut 
prietenul tău. 

— Mi-a plăcut de tine întotdeauna. 

— Frai încă de atunci ca un astru luminos și intram și eu în 
cercul de strălucire pe care personalitatea ta îl reflecta. Am 
avut chiar câteva succese personale. M-ai adus la căldura 
familiei tale, ai încurajat prietenia mea cu Mike și ai aprobat 
din toată inima căsătoria mea cu Diane. 

— Ti-am spus, am ţinut la tine. 

— Parteneriatul cu Mike a fost un adevărat succes, ca să nu 
mai spun de căsătoria cu Diane.... o iubesc îngrozitor de 
mult. 

— Ai dovedit-o cu prisosinţă în ultimele luni, comentă 
Reed dispreţuitor. 

— Reed! îl admonestă Darcy, cu blândețe. 

ÎL înţelegea foarte bine pe Chris. Ea însăși simţise că a fi 
admis în familia Hunter era ca și cum ar fi intrat într-un cerc 
magic. 

— Vroiam ceva mai mult decât să fiu partenerul de afaceri 

al lui Mike, prietenul tău și soţul Dianei; vroiam ceva care să 
fie numai al meu. Hotelul părea soluţia perfectă. 

— Este unul din cele mai luxoase şi mai exclusiviste din 
zonă. 

— Da, dar pentru a menţine această poziţie, trebuie bani. 
Știu că sună ridicol, dar este un adevăr. Am ajuns într-un 
impas chiar înainte de Crăciun și am fost nevoit să împrumut 
bani pe care nu i-aș fi putut înapoia decât cedând hotelul. 

— Ai fi putut să-mi ceri mie banii! 

— Nu! În niciun caz. 

— De ce naiba? 

— Pentru că era hotelul meu, accentuă Chris, încercând cu 
disperare să-i facă să înţeleagă de ce, în numele mândriei 
sale, n-ar fi putut cere bani pentru o afacere pe care o 
întreprinsese în nume propriu. 

— Așa că.... ai preferat să primeşti bani vânzând informaţii 
pe care le aveai de la mine... comentă Reed dezgustat. 

— Era mai bine, decât să cer bani de la tine. 

— Mie nu mi se pare. Mă-ndoiesc că va mai exista cineva 
care să fie de părerea ta. 

— Reed, nu e nevoie să spui și altcuiva, interveni Darcy. 

— Așa e, ai dreptate, se arătă el de acord imediat, 
privindu-și cumnatul. 

— Dar eu va trebui să spun. Așa cum am intrat în această 
situaţie îngrozitoare, tot așa trebuie să ies. Abia acum câteva 
zile mi-am dat seama că urmărești ceva. Când Maud a 

telefonat, părea surprinsă de..... cât de apropiaţi sunteți, în 
timp ce la Londra aveaţi o legătură pur profesională. Trebuia 
să mă gândesc mai demult că vei suspecta ceva, dar uite că nu 
mi-a trecut prin minte. 

— Erai prea preocupat de succesul tău? 

— Nu mi-a plăcut ceea ce am făcut, Reed. Am fost abordat, 
aveam mare nevoie de bani și..... 

— Ai fi putut refuza! 

— Bineînţeles. Dar atunci aș fi pierdut hotelul, casa, poate 
şi pe Diane. O iubesc atât de mult, repetă el cu voce 
tremurândă. Și acum, uite, oricum am pierdut-o. 

— Nu neapărat. 

Și Darcy și Chris își îndreptară privirile spre el. Nu mai era 
furios, dar în ochii lui verzi se citea regretul. Darcy înțelegea 
perfect; pentru el, cel mai groaznic coșmar devenise realitate: 
acela de a fi trădat de unul din cei mai buni prieteni ai săi. Pe 
de altă parte, chiar și cunoscându-l pe Chris doar de câteva 
zile, își dăduse seama cât de disperat fusese de acceptase 
jocul acela oribil. 

— Ce vrei să spui? întrebă Chris. 

— Sunt singurul afectat în toată această poveste și nu 
intentionez să spun altcuiva despre cele discutate acum. Sunt 
convins că Darcy este de aceeași părere. Ceea ce ai făcut nu 
este ilegal..... 

— Ci dezgustător; am dilvulgat informaţii pe care mi le-ai 
încredinţat fiind sigur că vor rămâne doar pentru mine. 

— S-au pierdut doar câteva afaceri. Acum, este în pericol 
familia. 

— De cât timp știi că eu sunt vinovatul? 

Și Darcy se întreba același lucru. Acum, când Chris practic 
mărturisise, Reed nu se arătase surprins, ci doar 
dezamăgit — probabil, pentru faptul că bănuiala lui se 
adeverise. 

— Aproape de când am venit, recunoscu el, privirea lui 
cerându-i iertare lui Darcy. Diane i-a spus într-o discuţie lui 
Darcy că erau unele dificultăţi financiare legate de hotel; 
când te-am întrebat pe tine cum merge afacerea, mi-ai spus că 
situaţia e grozavă și te gândești să te extinzi. Știu că Diane nu 
minte. 

— Nu, confirmă și Chris. A fost întotdeauna deschisă și 
total cinstită. 

— De ce naiba n-ai venit la mine? Doar de asta sunt 
familiile, să se ajute în momente de criză! 

— Tu ai viaţa ta în Anglia... 

— Era de-ajuns să-mi telefonezi. 

— Era problema mea, nu a ta. 

— Eşti cel mai bun prieten al meu și soţul surorii mele; mi 
se par motive suficiente pentru a fi venit la mine. 

— Şi eu regret că n-am făcut-o. Și acum? 

— Am așteptat intenţionat ca mama să fie plecată ca să vin 
aici. Ştii bine ce-ar însemna pentru ea să afle. 

— N-am vrut să fac nimănui rău, cu atât mai puţin lui 

Maud; a fost întotdeauna ca o mamă pentru mine. 

— Cu siguranţă, inima ei n-ar rezista la un asemenea șoc. 
Nu ştim decât noi trei despre asta... 

— Patru, se auzi vocea Dianei, care intra din vestibul. Am 
auzit tot. 

— Diane... gemu Chris, ridicându-se. 

— M-am trezit când te-ai dat jos din pat. Păreai atât de 
supărat mai devreme, încât m-am îngrijorat când te-am văzut 
îmbrăcându-te și plecând fără să-mi spui unde. Așa că..... 
te-am urmărit. Mă bucur că am făcut-o. 

— Diane... începu Reed pe un ton împăciuitor ce chema la 
rațiune. 

— Ti-aș fi spus oricum, Diane, îl întrerupse Chris. N-aș fi 
putut să-ţi ascund așa ceva. 

Darcy începuse să se simtă jenată; era de-acum o 
chestiune intimă între soţ și soţie, care trebuia rezolvată 
numai între ei doi. Privi întrebător spre Reed și acesta 
reacţionă imediat. 

— Darcy şi cu mine mergem din nou la culcare. Vreau doar 
să ştiţi că, în ceea ce ne privește pe noi, ceea ce s-a discutat 
aici nu va fi niciodată spus mai departe. 

— Mulţumesc, spuse Diane, cu ochii umezi de lacrimi. 

— Chris, te așteaptă în mod necondiţionat un împrumut, 
oricând vrei să-l iei. Să nu spui că nu-l vrei. Ti-aș oferi suma 
aceasta blestemată, dar știu bine că n-ai accepta; se pot face 
formalităţile pentru împrumut după toate regulile legii. 

Darcy nu spuse nimic și, odată ajunși în dormitor, îl privi 
îngrijorată pe Reed până ce acesta se dezbrăcă și se aşeză în 
pat lângă ea, apoi îl tinu strâns la pieptul ei, sperând să-i aline 
suferinţa. 

— Sperasem..... am încercat să nu cred... 

Apoi tăcu, sub apăsarea unei emoţii mult prea mare. 

— N-a vrut să-ţi facă rău, Reed. 

— Stiu. 

— Crezi că.... Diane va rămâne cu el? 

— Da, veni răspunsul fără ezitare. ÎL iubeşte. 

— Iar tu îl vei ajuta. 

— Ceea ce povestea asta mi-a arătat clar, este că indiferent 
dacă vreau sau nu, am o responsabilitate faţă de familie. Nu 
sunt slabi, ci doar cu obișnuitele slăbiciuni omenești. Ca tot 
unitar, suntem de neînvins, însă separat.... Trebuie să mă mut 
înapoi aici. 

Darcy își dăduse seama de când veniseră că Reed avea 
nevoie de familie tot atât de mult cât familia avea nevoie de 
el. Episodul cu Chris nu făcuse decât să confirme asta. 

Dar..... ce-avea să se întâmple cu ea? 


Capitolul 9 


Darcy apreciase întotdeauna bunătatea părinţilor ei și-i 
iubise, dar parcă niciodată mai mult decât în acel weekend, 
copleșită de toată dragostea și răsfățul lor. Îi vizitase rar în 
ultimele șapte luni, căci familiaritatea locurilor îi readucea 
mult prea viu în memorie amintiri de care vroia să scape. În 
definitiv, acesta fusese motivul pentru care plecase la Londra, 
ca să uite de Jayne și..... de Jason. 

Dar, întorcându-se singură din America, simţise nevoia 
să-și revadă părinţii și căldura căminului o atrăsese irezistibil. 

Era o diferenţă uriașă între liniștea şi tihna din casa 
părinţilor ei și continua agitaţie din familia Hunter. Nu 
preferai una celeilalte, atât doar că erau diferite. 

Și ea se simţea alta după călătoria cu Reed. N-ar fi putut 
spune cu precizie cum se schimbase, dar ştia sigur că acum 


126 CAROLINE GAYET 


nu mai simțea nevoia să fugă de ceea ce-i era neplăcut; 
învățase să facă faţă oricărei situaţii. 

Cu Jason se-ntâlni când era la cumpărături cu mama ei. 
Aceasta aproape intră în panică, dar Darcy luă iniţiativa și-l 
invită la o cafea. Jason ezită, apoi acceptă, deși fără plăcere. 

Era prima dată când se întâlneau după aproape un an și 
deși la început se simţiseră oarecum stânjeniţi, sfârșiseră prin 
a discuta deschis, astfel încât, când se despărțiră, Darcy era 
sigură că scăpase de cel puţin o fantomă a trecutului. 

Se întoarse la Londra, pregătită să accepte orice hotărâre 
a lui Reed. 

Acesta, la insistenţele ei, rămăsese cu familia, urmând 
să-și petreacă weekendul cu ei. 

Când ajunse la serviciu luni dimineață, el nu era în birou. 
De fapt, nu avusese nicio veste de la el și nici nu știa dacă se 
întorsese în ţară, dar începu să sorteze corespondenţa, ca de 
obicei, presupunând că urma să sosească şi el mai târziu. 

— Cum ai reușit să te bronzezi așa? Se presupune că ar fi 
trebuit să şi lucrezi. 

Darcy ridică privirea și-l întâmpină pe Marc cu un zâmbet. 

— N-a trebuit să lucrez tot timpul..... 

— Nu? Doar Reed n-o fi comis fapta de neiertat de a-mi fi 
furat iubita, nu-i așa? 

Se așezase comod pe marginea biroului ei, privind-o atent. 
Dincolo de tonul lui glumet și de sclipirea jucăușă a ochilor 
lui albaștri, întrebarea avea ceva ciudat de serios. 

"Furat" nu era chiar cuvântul potrivit pentru modul în 
care evoluaseră lucrurile, dar, în mare, Marc surprinsese 
ideea, ceea ce o făcu să roșească. 

— Dar tu, cu câte modele te-ai întâlnit în lipsa mea? 

— Cu una sau două, dar nu schimba subiectul. 

— Nu mi se pare că aș fi făcut-o. 

Cum Darcy continua să-și îndrepte atenţia spre teancul de 
scrisori care o așteptau, Marc îi prinse bărbia, ridicându-i faţa 
spre el. 

— Ba da, știi foarte bine că da. Darcy, ce s-a întâmplat... 

— Când veţi termina să vă priviţi adânc în ochi, poate veţi 
începe să și lucraţi! se auzi vocea lui Reed. 

Părea furios și era ca și cum scena care i se prezentase 
intrând în birou fusese picătura care umplea paharul 
întâmplărilor din zilele trecute. 

Ca de obicei, Marc era de un calm imperturbabil. 

— Îţi vine să crezi că tocmai verificam dacă Darcy şi-a pus 
amândouă lentilele? 

— Nu! 

După care trânti ușa de la intrare cu atâta forță, încât 
Darcy pur și simplu tresări. 

— Reed, €u.... 

— Chiar n-ai nicio treabă? se adresă el furios celuilalt 
bărbat, ignorând-o total pe Darcy. 

— Ba da, din belșug, răspunse Marc vesel, fără a schița vreo 
intenţie de a se da jos de pe birou. 

— Atunci, ţi-aș fi foarte recunoscător dacă ai înceta să-mi 
seduci secretara și ţi-ai vedea de treabă. Nu v-aţi săturat unul 
de celălalt în weekend? 

— Reed.... 

— Ei bine? se adresă el în continuare lui Marc, fără s-o ia în 
seamă. 

— Poate un bărbat să se sature vreodată de o femeie ca 
Darcy? răspunse acesta provocator. 

— Am fost în weekend... 

— Darcy, draga mea, vorbi Marc pe un ton de reproș. Ce 
Dumnezeu, o doamnă nu spune imediat..... 

— Taci, Marc. Nu mi se pare deloc nostim. 

— Ba da, de unde stau eu, pare chiar foarte nostim. 

— Reed! strigă ea, constatând că, într-o fracțiune de 
secundă, Reed îl înșfăcase pe Marc de cămașă și, ridicându-l 
de unde stătea, îl ameninţa cu pumnul, feţele lor, a lui Reed 
furioasă, iar a lui Marc ușor surprinsă de vehemențţa atacului, 
la doar câţiva centimetri distanță una de cealaltă. Reed, te 
rog, lasă-l jos, imploră ea, disperată. 

— ÎL trântesc jos de nu se vede dacă nu pleacă naibii de 
aici, spuse Reed cu dinţii încleștaţi, dându-i încet drumul 
celuilalt. 

— Bine, bine, plec. Darcy, ar fi trebuit să mă previi că a fost 
vorba de chiar atât de puţin de lucru..... 

— Marc, îmi pare rău.... 

— Ei, nu-ţi face griji, spuse el amuzându-se copios. Te 

asigur că n-am de gând să mă arunc de la fereastra studioului. 

— Nu uita că ești doar la etajul al doilea, îi reaminti ea sec. 

— Vezi? N-ar folosi la nimic. În cel mai rău caz, mi-aş rupe 
un picior și le-aș lipsi pe celelalte femei frumoase de 
compania mea luni întregi. 

— leşi! ordonă Reed, deschizându-i ușa. 

— Sună-mă când ești disponibilă, adăugă Marc când ajunse 
la ușă, făcându-i semn cu ochiul. 

Darcy înţelegea bine că invitaţia lui provocatoare însemna 
doar că vroia să-l anunţe că nu fusese victima violenţei lui 
Reed, odată rămasă singură cu acesta, numai că era normal ca 
Reed să decodifice mesajul cu totul diferit... Categoric, Marc 
era un adevărat diavol. 

— Cum naiba poţi se mergi de la mine direct la el? izbucni 
Reed, imediat ce închise ușa. 

— Am petrecut weekendul..... 

— Crezi că am nevoie și de detalii? 

— Reed, nu gândești clar..... 

— Încerc nici să nu mă gândesc. Dar nu mi-e ușor. 

Deși era la fel de furioasă ca el, încerca să se stăpânească, 
astfel încât să nu fie totul definitiv pierdut. 

— Reed, indiferent de ceea ce-ţi închipui despre mine și 
Marc, sau de ceea ce te-a făcut el să crezi, n-am petrecut 
weekendul cu el. 

Incertitudinea aprinse o vagă scânteie de speranţă în 
privirea lui. 

— Te-am sunat în repetate rânduri în ultimele zile. N-ai 
fost acasă. 

— Am fost acasă să-mi văd părinţii, am stat tot weekendul 
acolo. 

— Bine, dar tu nu mergi niciodată acasă la părinţi. 

— Nu e adevărat, Reed. Recunosc, merg destul de rar. 

— O singură dată în decursul celor șapte luni de când 
lucrezi la mine. 

— N-am numărat..... 

— Eu, da! 

— De ce? 

— Te-ai văzut cu Jason? 

Roșeaţa din obraji îi dădu răspunsul înaintea ei. 

— Ne-am întâlnit..... 

— Sunt în birou dacă ai nevoie de mine, o întrerupse el cu 
răceală. Altminteri, nu vreau să fiu deranjat. 

Primul ei impuls a fost de a-l urma în birou, dar dac-ar fi 
făcut-o, n-ar fi ştiut ce să-i spună. Îi explicase în legătură cu 
Marc, dar n-ar fi știut cum să explice în ceea ce-l privea pe 
Jason. 

Imediat ce Reed plecă în pauza de masă, Marc intră din 
nou în birou. 

— Iată, a venit muntele la Mahomed. 

— Ai, într-adevăr sensibilitatea unui munte. 

— Nu mă învinovăţi pe mine pentru incertitudinile lui 
Reed. 

— Nu fi ridicol! Reed e omul cel mai sigur pe sine din câți 
cunosc. 

— Cu excepția cazului când e vorba de tine. 

— Ce naiba vrei să spui? 

— Dacă vei avea vreodată timp, poate am să-ţi explic. 

— Ce tot vorbeşti? oftă ea obosită, fără să mai aibă răbdare 
pentru insinuările lui Marc. 

— Vorbesc despre ceea ce simte Reed pentru tine. 

— Tot nu înţeleg, încercă ea să pună capăt discuţiei. 

— Ai devenit iubita lui și tot nu știi nimic despre 
sentimentele lui! 

— Am.... începu ea, roșind puternic. 

— Da...? o îndemnă el, ridicând ironic o sprânceană, 
aşteptându-se ca ea să tăgăduiască. Dumnezeule, individul 
acesta așteaptă de luni de zile să facă dragoste cu tine și, când 
în sfârşit are ocazia, strică totul! Ei, dac-aș fi fost eu în locul 
lui..... Numai că tu nu mă iubeşti pe mine. 


— Nu-i frumos să spui minciuni... 

— De când ai devenit atât de înțelept şi de atotștiutor? 

— Nu ajută la nimic să-mi spui răutăți. Chiar și un prost cu 
totul lipsit de sensibilitate ca mine, își poate da seama că ești 
îndrăgostită de Reed. 

— Şi atunci, de ce ai ieșit cu mine dacă ţi-ai dat seama de 
asta? 

— Aș putea spune că am încercat să dau o mână de ajutor 

într-un caz de dragoste adevărată și să-l determin pe Reed să 
acţioneze, împins de gelozie și de disperare.... Dar aș minţi. 
De fapt, încerc să profit de prostia unui alt bărbat! 

Îi era imposibil să rămână furioasă pe acest individ care 
părea să nu ia niciodată pe nimeni și nimic în serios. 

— Eşti imposibil! Dacă aș avea puțină rațiune, te-aș ruga să 
pleci imediat. 

— Da, dar atunci n-ai afla ce simte Reed pentru tine, căci 
este clar că n-are de gând să-ţi spună el însuși. 

— Ştiu deja, îi reamintesc de mama lui. 

— Cum? izbucni el într-un hohot de râs. 

— Nu e deloc amuzant. 

— Reed a făcut în cele din urmă dragoste cu tine și apoi 
ti-a spus că-i amintești de mama lui? 

— Bineînţeles că nu! Dar știu eu că faptul că uit îl irită la 
fel de mult ca ușoara scleroză a mamei lui. 

— Nu știu ce s-a întâmplat în Florida, adică nu știu 
totul ..... În orice caz, aveam o impresie mai bună despre 
Reed și n-aş fi crezut că poate lăsa ca situaţia dintre voi să se 
deterioreze atât de mult. 

— Iar ai venit? întrebă Reed tocmai intrând. Dacă vrei să 
flirtezi cu secretara mea, Marc, fă-o, dar nu consumând din 
timpul meu. 

După care mai aruncă o privire plină de dispreț spre fața 
lividă a lui Darcy şi intră furios în biroul lui. 

— Are probleme familiale, nu-l lua în seamă, îl scuză Darcy. 

— Ceva la orizont? întrebă el privindu-i ostentativ 
pântecul, deși plat. 

— Marc, am făcut dragoste prima oară săptămâna trecută. 
Nu crezi că este prematur să discutăm despre așa ceva? 

Se opri brusc, expresia de malițioasă satisfacție din 
privirea lui atrăgându-i atenţia asupra gafei făcute. 

— Da, am căzut în capcană. Te asigur, totuși, că nu la asta 
se gândește Reed acum. 

— Prostii. Un bărbat se gândește întotdeauna la "asta", 
orice bărbat prin venele căruia curge sânge. Iar Reed are din 
belșug. 

— Femei, sau sânge? 

— Ambele. 

— Ştiu că are multe aventuri, Marc. Dar te asigur că, 
momentan, este preocupat de cu totul altceva, nu de vreuna 
dintre iubitele sale. 

O durea faptul că Reed nu-i spusese niciun cuvânt despre 
ce se întâmplase după plecarea ei, nici măcar dacă erau șanse 
ca mariajul dintre Chris și Diane să reziste. Tot așa cum nu 
amintise nimic nici de hotărârea lui de a se muta în Florida. 
Nu! Reed nu părea interesat decât de presupusa relaţie dintre 
ea și Marc. 

— Hei, nu te mai încrunta, dacă nu vrei să faci riduri. Vrei 
să-mi vorbeşti despre criza familială a lui Reed? 

— Nu, spuse ea categoric, îndulcindu-și refuzul cu un 
zâmbet. 

— Mă aşteptam, se strâmbă el, ridicându-se. Și acum, 
înapoi la lucru! 

— Parcă vroiai să-mi spui ce simte Reed pentru mine. 

— Vai, n-aş putea face așa ceva. Este împotriva codului etic 
al unui gentleman. 

— Bine, dar tu nu ești un gentleman! 

— Adevărat. Totuși, dacă Reed este atât de prost încât să nu 
spună singur ce are de spus, nu știu de ce aș face-o eu în 
locul lui. Nu pot, însă, să nu-ţi dau un sfat, adăugă el, 
aplecându-se spre ea ca pentru a şopti ceva conspirativ. 

— Spune. 

— Seductie. 

— Cum adică? 

— Încep să cred că voi doi vă meritati unul pe celălalt, oftă 
el exasperat. Intră în biroul lui și dezbracă-te. Dacă nu face 
dragoste cu tine chiar în clipa aceea acolo, pe canapea, 
renunţă la el și vino la mine! 

— Şi tu vei face dragoste cu mine? întrebă ea într-un hohot 
de râs. 

— Da. Vezi că înţelegi repede când vrei? 

— Dacă Reed mă vrea, va trebui să facă el primul pas. 

— Mândria nu duce niciodată la ceva bun. 

— Uneori, mândria e tot ce-ţi mai rămâne. 

— Capul sus, Darcy! 

Spunând acestea, se aplecă și o sărută ușor pe buze. Darcy 
își îndreptă privirea instinctiv spre biroul lui Reed, dar, spre 


CONDURUL DE STICLĂ 135 


surprinderea ei, după cum decursese toată dimineaţa, uşa nu 
se deschise în mijlocul acestei scene. 

Răspunse zâmbetului plin de subințeles al lui Marc cu un 
surâs care i se şterse de pe buze imediat ce acesta închise ușa. 

Mândria. Dacă n-ar fi fost decât o problemă de mândrie, 
atunci n-ar fi ezitat o clipă să procedeze așa cum o sfătuise 
Marc. Dar între ei erau prea multe incertitudini. 

Tot restul după-amiezii, Reed se comportă normal. Era în 
biroul lui cu un coleg când veni Samantha Duval. Darcy simţi 
cum fiecare fibră i se încordează când femeia cu care Reed se 
întâlnea înainte de plecarea în Florida apăru plină de graţie 
și eleganță, în faţa biroului ei. 

Ca toate celelalte femei cu care se întâlnea Reed, și aceasta 
avea un fizic perfect: păr roșcat bogat, ochi albaștri expresivi 
şi plini de viață, buze roșii pline, ten impecabil și un corp pe 
care orice manechin l-ar fi invidiat. Bineînţeles că, lucrând în 
domeniul modei, era întotdeauna elegantă și..... 
Dumnezeule, până și vocea îi era sexy. 

— Reed e ocupat momentan, dar..... 

— Nu, nu vreau să-l deranjez. Am venit să-i aduc asta. 

Puse pe biroul lui Darcy o cutie ca de pantofi. Așadar, 
femeia asta îi aducea și cadouri! Oare îi făcuse o prăjitură? Nu 
părea genul care să facă prăjituri... 

— Sunteţi sigură că nu doriţi să discutaţi cu el? Sun imediat 
în biroul lui. 

— Nu, nu e nevoie. Reed ţi-a dat medalionul? întrebă ea 

brusc interesată, încruntându-se ușor. 

— A fost cadou de ziua mea. 

Ce supărător! De ce părea toată lumea interesată de 
inorogul ei? 

— E superb. Ar trebui să-i vezi colecţia..... Dar presupun că 
ai văzut-o deja. 

— Poftim? 

— N-are importanţă..... Spune-i te rog lui Reed că a uitat 
acest pachet la mine când a venit mai devreme. 

Ridică ușor mâna într-un gest de rămas-bun, apoi părăsi 
încăperea, lăsând în urma sa un parfum suav, abia perceptibil 
şi tocmai prin asta atât de incitant. 

Mai devreme? Adică în pauza de masă? Venea foarte 
probabil din patul Samanthei și avea tupeul să se arate 
scandalizat de flirtul lui Marc cu ea! 

Asta era prea mult! Dacă Reed își închipuia că poate reveni 
liniștit la acea femeie după ceea ce se petrecuse între ei în 
Florida, se înșela. Doar nu era un trup de care să te foloseşti 
când ai chef; era timpul să afle că, pentru ea, nopţile de 
dragoste cu el însemnau o experienţă pe care nu o va uita 
niciodată. 

Furioasă, intră în biroul lui Reed fără să bată la ușă și-i 
trânti în faţă pachetul lăsat de Samantha, ignorând complet 
chipul uluit al bărbatului cu care discuta Reed. 

— Pentru tine. Cu complimente din partea domnișoarei 
Samantha Duval, cea căreia i-ai făcut o vizită în pauza de 

prânz. 


— N-am terminat! continuă ea pe un ton furios, 
împingându-l înapoi când schiță gestul de a se ridica. 
Recunosc că nu cunosc regulile acestui tip de relaţie 
şef — secretară, dar.... Mă scuzaţi, se adresă ea către Roy 
Benedict, care tocmai își înăbușise o exclamaţie de mirare. 
V-am şocat? 

— Ăă.... nu, deloc, o asigură bărbatul, jenat. 


— Așa cum spuneam, chiar dacă nu sunt familiarizată cu 
astfel de relaţii, nu mă aşteptam de la tine să te întorci la 
Samantha chiar azi. Toată ziua am pus proasta ta dispoziţie 
pe seama problemelor pe care le ai în Florida, când de fapt 
era modul tău de a-mi spune că între noi totul s-a terminat. 
Vreau să-ți spun că m-am săturat să fiu tratată așa şi m-am 
săturat de comentariile obscure făcute pe seama acestui coli- 
er blestemat pe care mi l-ai dat. 

— Samantha? 

— Da. Și, mai cu seamă, m-am săturat de tine, Reed 
Hunter! continuă ea, scoţându-și medalionul de la gât și 
trântindu-l pe birou, alături de cutie. Te iubesc. Da, te iubesc 
şi te doresc, dar asta nu înseamnă că trebuie să accept 
relaţiile tale cu alte femei, sau aroganţa cu care m-ai tratat azi. 
Dacă tu crezi că am dreptate și că m-am înșelat în vreo 
privință şi mă mai vrei, va trebui să vii după mine. 

— Darcy! 

— Vorbesc serios, Reed. Eşti irascibil și arogant, dar eu tot 
te doresc. Dacă şi tu mă dorești, va trebui să încetezi de a te 
mai întâlni cu Samantha, să mă găsești și să mă ceri în 
căsătorie. Cine știe, s-ar putea să accept! 


Capitolul 10 


Se făcuse de râs. Nimeni altcineva n-ar fi făcut o asemenea 
prostie. 

Niciodată nu se purtase așa și nu ceruse cuiva ceva într-un 
mod atât de arogant! Probabil Reed avea să-și facă o părere și 
mai proastă despre ea. 

Reed. Rămăsese înmărmurit, ca şi când tot nu putea să 
creadă ce vedea și auzea. Va fi îngrozitor de furios pe ea 
pentru situaţie jenantă în care-l pusese în prezenţa 
partenerului său de afaceri. Din fericire, nu va ști unde s-o 
găsească. 

— Poftim, spuse Marc, întinzându-i cana cu cafea îndulcită 
atât de mult, încât nu se putu abtine să nu se strâmbe când 
luă, senină, prima înghiţitură. Presupun că n-ai venit să facem 
dragoste. 

— Nu. Mă ascund. 

— De Reed? 

— Da. 

— Nu mi-am închipuit că poate deveni chiar atât de fioros 
la vederea unei femei dezbrăcate. 

— Nu ţi-am urmat sfatul, ci am făcut o criză de furie. 

— Ai făcut tu aşa ceva? 

— Şi-a petrecut pauza de prânz la Samantha Duval. 

— Eşti sigură? 

— Mi-a spus chiar ea. 

— Și Sammy nu e tipul de ticăloasă... șopti Marc mai mult 
pentru el. Ajută la ceva dacă spun că am cunoscut-o înaintea 
lui Reed? 


— Mă ajută mai mult să-mi spui că e o târfă, chiar dacă nu 


De fapt, individa chiar îi plăcuse; nu-i putea reproşa decât 
relaţia cu Reed. 

— Bine, e o târfă. O seducătoare care.... 

— Nu, nu e așa. Dar e prea bună pentru Reed. 

— Aici sunt de acord cu tine. 

— Cum adică? izbucni ea, indignată. 

— Orice femeie e prea bună pentru el. Este clar că 
individul este un prost. 

— Nu e adevărat! Ah, ce fac? 

— Te porţi ca o femeie îndrăgostită. Furia iadului nu e 
nimic pe lângă furia unei femei. Dar ce anume ţi-a spus 

Samantha? 

— Înainte sau după ce-a pus cutia cu prăjitura pe biroul 
meu? întrebă ea ironic. 

— Prăjitură? Ce prăjitură? 

Amănuntul acesta păru să-l deconecteze total pe Marc. 

— Cea pe care a făcut-o pentru Reed. Cel puţin așa 
bănuiesc, că era o prăjitură înăuntru..... Nu....? întrebă ea cu 
voce stinsă, văzându-l pe Marc dând cu hotărâre din cap. Nu 
gătește..... 

— Nu..... oricum, nu iese ceva comestibil. Mă întreb ce-o fi 
fost, totuși, în cutie. 

— Sper că o bombă. 

— Ştiu că a devenit o banalitate să spui unei femei că e 
frumoasă când se înfurie, dar tu chiar ești, Darcy. Pistruii de 
pe nas sunt mai pronunțaţi și..... 

— Mi s-au găsit deja tot felul de asemănări cu personaje 
care mai de care mai puţin măgulitoare. 

— Reed, nu-i așa? 

— Da. 

— Individul ăsta ar merita nota zero la diplomaţie. 
Personal, găsesc că acești pistrui sunt teribil de sexy. De fapt, 
tot așa consideră și Reed. 

— Ar trebui să fii de partea mea, Marc. 

— Nu sunt de partea nimănui, mai ales între o femeie la 
care țin foarte mult și partenerul meu de afaceri. 

— Mercenarule. 

— Așa e, recunoscu el, zâmbind. Darcy, e adevărat că Reed 
a stricat rău lucrurile, dar poate c-ar fi trebuit să-l lași să 
explice. 

— Să explice? Mă întreb cum ar putea explica faptul că s-a 
dus la o femeie în pauza de masă și au făcut dragoste. 

— Eu, de exemplu, știu cum aș explica, dar..... salvat de 
clopoțel, adăugă el când telefonul începu să sune. Alo, da! Ce 
mai faci? 

Darcy se depărtă, pentru a-l lăsa să vorbească nestingherit, 
retrăgându-se lângă o fereastră prin care privea în gol. 

Distrusese totul, în mod ireparabil, între ea și Reed. Poate 
exista totuși o explicaţie a vizitei lui la Samantha, deși îi era 
imposibil să se gândească la vreuna. 

— Cred că nu merităm să faci vreun gest necugetat din 
cauza noastră, șopti Marc la urechea ei. 

Terminase de vorbit la telefon și venise lângă ea, la 
fereastră, privind în jos spre strada pe care ea de fapt nici 
n-o vedea, absorbită cum era în gânduri. 

— Am constatat că n-am tendinţe sinucigașe. 

Cu doi ani în urmă, fuseseră momente în care şi-ar fi dorit 
să moară, dar mintea şi trupul ei păreau să nu accepte ideea. 

— Trebuie să plec, acum. 

— Ce ai de gând să faci? 

— Planul pe termen scurt: să merg acasă. Pe termen lung, 
să-mi caut un serviciu. 

— Darcy... 

Se întrerupse, întorcându-se spre ușa care tocmai se 
deschisese și în pragul căreia stătea Reed. 

— Era timpul! spuse Marc pe un ton dojenitor. Abia am 
reușit s-o rețin să nu plece. 

Darcy rămase parcă împietrită la vederea lui Reed, apoi îl 
privi acuzator pe Marc. 

— L-ai spus că sunt aici? 

— El a întrebat. 

— Când? 

— Acum câteva minute, la telefon. 

Nu-și închipuise nicio clipă că Reed ar fi putut telefona și 
fusese atât de adâncită în gânduri, încât nu auzise nimic din 
convorbirea lui Marc. 

— Trădătorule! îl acuză ea pe acesta, privind speriată spre 
Reed. 

— Ai făcut dragoste cu Sammy în pauza de prânz? îl întrebă 
Marc curios, insensibil la furia lui Darcy. 

— Asta ai crezut? se adresă Reed lui Darcy. 

— Nu încerca să negi. 

— Darcy, hai să mergem undeva unde să putem discuta 
liniștiți, sugeră el, privind ostentativ spre Marc, care asculta 
Curios. 

— Mă voi strădui să nu par jignit de remarca ta cu totul 
lipsită de politeţe prin care insinuezi că m-ar interesa 
conversaţia voastră, spuse Marc pe un ton superior, 
luându-și jacheta din cuier. Și, cum mă-ndoiesc că ai putea-o 

convinge pe Darcy să meargă undeva cu tine acum, Reed, vă 
las studioul meu la dispoziţie. Un sfat..... adăugă el, înainte să 
iasă. Canapeaua de lângă perete e cea mai confortabilă. Și... 
sper ca primul băiat să-mi poarte numele. 

După care ieși fluierând. 

— Oh, Doamne, se strâmbă Darcy, evitând privirea lui 
Reed. N-ar strica să-și mai cizeleze glumele. 

Îl văzu de la fereastră pe Marc ridicând privirea spre ea și 
făcându-i semn cu mâna înainte de a urca într-un taxi. Cam 
asta fusese prietenia lui: o lăsase singură în gura lupului! 

— Nu văd nimic nostim în ideea de a-mi dărui un copil, 
spuse el venind în spatele ei. 

— Nu. Categoric n-ar fi amuzant. 

— Darcy, nu vrei să te întorci și să mă priveşti? 

Dacă ar fi făcut-o, i s-ar fi aruncat în braţe, ori așa ceva nu 
trebuia să se întâmple. 

— Îmi pare rău pentru scena de mai devreme. N-am vrut să 
te pun într-o situaţie jenantă faţă de domnul Benedict. 

— Nu? 

— Nu! 

— Nu m-am simţit deloc jenat. 

— Presupun că v-aţi amuzat copios de încurcătura 
emoţională a pretențiilor unei biete secretare legate de ceea 
ce a fost, în definitiv, doar un divertisment. 

Reed o prinse de braţe și o întoarse cu fața spre el. 

— Darcy, ştii bine că n-a fost vorba de așa ceva între noi, că 

relaţia noastră a însemnat mult mai mult. 

— Oare? Nu mi-ai spus nimic despre Chris și Diane, te-ai 
dus imediat la o altă femeie... 

— Am fost mult prea furios pe tine când mi-ai spus că te-ai 
văzut cu Jason în weekend, asta după ce te găsisem cu Marc, 
dimineaţă! 

— Am spus că m-am văzut cu Jason, nu că am făcut 
dragoste cu el. 

— Nici eu n-am făcut dragoste cu Sammy în pauza de 
prânz. 

— Ai fost la ea acasă.... 

— Ca să-i spun personal că relaţia noastră s-a încheiat. Îi 
datoram măcar atât. În cutie erau câteva lucruri de-ale mele 
care rămăseseră la ea în ultima lună. 

— Bine, dar nu părea deloc tristă. 

— La gândul că nu ne mai vedem? De ce-ar fi fost? Între ea 
şi mine nu era vorba de iubire. 

Darcy se imbujoră. Îi spusese, în furia ei, că-l iubeşte? Da, 
îi spusese. Și acum, iată, venise după ea. 

— Vreau să mă căsătoresc cu tine, desigur, dacă mă accepti. 
Te iubesc foarte mult, Darcy. 

— Mă iubeşti? 

— Avem încă multe lucruri de discutat, dar cred că toate 
pot aştepta până îmi răspunzi la cererea în căsătorie. 

— Nu cred că a fost o cerere propriu-zisă, dar când o vei 
face, răspunsul e "da"! Oh, da..... 

Îi înconjură gâtul cu braţele, încă nevenindu-i să creadă că 
visul i se împlinea tocmai acum, când credea că totul e 
iremediabil pierdut. 

— Să mergem acasă la mine; te așteaptă un cadou. 

— Mama mi-a spus să mă feresc întotdeauna de bărbaţi ca 
tine. 

— E un cadou de logodnă. L-am pregătit acum câteva zile. 
Vroiam să te invit la cină în seara aceasta, să te cer în căsătorie 
la lumina lumânărilor și apoi să te ţin în braţe toată noaptea. 
Dar, când te-am văzut în braţele lui Marc dimineaţă.... 

— Nu eram în braţele lui. A intuit că se-ntâmplase ceva 
între noi cât am fost plecaţi și încerca să afle detaliile. 

— Iar tu refuzai să i le spui. Bietul Marc. Dar în felul lui, 
ține mult la tine. Mi-a spus că, dacă te mai fac vreodată să 
suferi, îmi rupe amândouă picioarele. 

— Bine, dar n-are atâta forță! 

— Asta așa e. Te iubesc, Darcy. Aceste câteva zile cât am 
fost fără tine m-am simtit de parcă îmi lipsea o parte din 
propriul trup. Am nevoie să fii permanent alături de mine. 

— Mi-ai spus că nu voi mai putea lucra pentru tine. 

— Din gelozie. 

— Faţă de cine? 

— Darcy, înţelege că, până azi, nu știam ce simţi pentru 
mine. Vroiam să te cer în căsătorie, dar nu știam dacă accepti 
sau nu. La naiba, te întâlneai cu Marc înainte să mergem în 
Florida. Nu vroiam să te știu în apropierea lui. 

— Este doar un prieten. Întotdeauna a fost așa. 

— Dar este bărbat, și încă unul foarte atrăgător, după câte 
am auzit.... în cele mai multe cazuri, de la el însuși. M-am 
simţit atras de tine încă din prima seară în care te-am văzut. 
Nu, nu e chiar adevărat ce spun; a fost mult mai mult decât o 
simplă atracţie. Ani de zile am avut exemplul părinților și...... 

— Ştiu că te irită faptul că mi se întâmplă să uit tot felul de 
lucruri, dar voi încerca să... 

— Nu, nu înţelegi, Darcy. Ani de zile l-am observat atent pe 
tatăl meu: o adora pe mama tocmai pentru că este așa cum 
este, nu în ciuda acestui fapt. E foarte greu acum să mai 
găsești o femeie căreia să simţi că-i oferi protecţie. Poate suna 
demodat, dar asta simt: simt nevoia să te protejez. Același 
lucru îl simţea și tata față de mama. Toţi o adorăm, pur și 
simplu, pe mama. Este cea mai fermecătoare femeie din câte 
cunosc. Sau, cel puţin, era. Acum, tu ești pe primul loc în 
inima mea, Darcy. 

— În ziua când mama ta a venit în Anglia, păreai exasperat 
de amândouă: şi de ea, şi de mine. 

— Eram enervat pentru că Marc mă invitase la petrecerea 
surpriză pe care o organiza pentru tine și, pe de altă parte, 
venirea mamei îmi strica planul de a te invita la cină. În ziua 
aceea eram furios pe toată lumea. Nici a doua zi n-a fost mai 
bine; mi-am închipuit că petrecuseși întreaga noapte cu Marc. 
Ştiam că nu era momentul cel mai potrivit să-mi cunoşti 
familia, dar trebuia să te iau cumva de lângă Marc. Mi-am dat 

seama că ai mei te-au cam stresat. 

— Nu, nu e bine spus. De când am avut acea cădere 
nervoasă, mi-e greu să mă acomodez într-un grup. 

— Iar familia mea pare mai degrabă o ceată dezlănţuită. 

— Sunt toţi foarte drăguţi. Nu ideea de familie mă 
intimidează, ci aceea de grup în sine. Dar sunt pe cale de 
a-mi reveni. Cât despre propria mea familie, am mers la ei 
atât de rar din cauza amintirilor legate de acele locuri. Dar 
curând, nici ele nu mă vor mai speria atât de tare. 

— Neștiind nimic din cele întâmplate la bancă, am 
presupus că starea ta emotivă era cauzată de relația cu un 
bărbat — acel Jason — și am hotărât să-ţi las timp pentru a te 
reface. 

— Reed, cred că ar trebui să știi ceva în legătură cu Jason. 

— Nu mă interesează decât că a fost atât de prost, încât nu 
şi-a dat seama ce femeie minunată ești. Cu atât mai bine 
pentru mine! Dar vreau să revenim puţin la familia mea. Îţi 
place cu adevărat? 

Subiectul "Jason" nu era epuizat și trebuia clarificat, dar 
deocamdată urmărea firul gândurilor lui Reed. 

— Foarte mult. Și părinţii mei sunt oameni foarte buni. Vei 
vedea când îi vei cunoaște. 

— Să ştii că Marc are dreptate: sunt un prost. Am luat 
reținerea ta de a vorbi despre familie drept preferința de a fi 
singură. Apoi, de la povestea cu Chris, mi-am dat seama că nu 
poate fi așa, că există legături extrem de puternice. Am 

aşteptat momentul ca mama să fie plecată ca să merg acolo, 
să văd despre ce e vorba. De asemenea, vroiam să te iau de 
lângă Marc, fie și pentru câteva zile. E foarte atrăgător, 
ticălosul.... 

— Ti-am spus, ţin la el ca la un prieten. 

— A făcut un joc periculos, întâlnindu-se cu tine. 

— Are un umor foarte acid. Fără îndoială, într-o bună zi se 
va îndrăgosti și el, ca noi toţi ceilalți. 

— O compătimesc deja pe biata fată. 

— Mie mi se pare mai degrabă de invidiat. 

— Darcy! 

— Vroiam doar să spun că Marc are o capacitate foarte 
mare de a iubi, pe care o ţine foarte bine sub control. Cred 
că, dincolo de faţeta lui frivolă, se ascunde o sensibilitate 
deosebită. 

— Înseamnă că e un actor mai bun decât cred. Ei, destul 
despre el. 

— Vorbeai despre Florida. 

— Doream mult să-ţi placă familia mea, să te obișnuiești cu 
ei puţin câte puțin.... 

— Să mă acomodez lenlt..... 

— Da, numai că în loc de așa ceva, ai aterizat în mijlocul lor 
ca o bucăţică apetisantă pentru o haită de lupi. 

— E cam exagerat ce spui, Reed. De altfel, este exact ce-mi 
trebuia pentru a mă scoate din lumea în care mă retrăsesem. 

— Un fel de tratament de șoc, vrei să spui. 

— De altfel, Rupert mi-a spus că trebuie să înfrunt 
realitatea. E adevărat, am venit la Londra, dar și aici m-am 
înconjurat de o realitate oarecum falsă, epurată de orice ar fi 
putut cauza neplăcere. De fapt, nici nu trăiam cu adevărat, 
Reed. 

— Şi acum? 

— Cred că am ajuns să trăiesc pe deplin. 

— Așa mi s-a părut și mie când ai intrat azi în birou și ai 
spus exact ce gândeai. Dacă înainte alegeai întotdeauna calea 
pasivă, refuzând orice luptă, azi ai fost ca o leoaică. Dacă 
eram singur, aș fi făcut dragoste cu tine chiar acolo. Roy mă 
consideră cel mai mare ticălos! 

— ÎI vom invita la nuntă. 

— Asta înseamnă că vrei într-adevăr să te măriţi cu mine? 

— Ai spus că sunt o leoaică. Așadar, ești al meu și te voi 
păstra pentru mine. 

— Cred că m-ar linșa acasă, dacă nu te-ai căsători cu mine. 
Toţi sunt de părere că eşti minunată. De altfel, am 
instrucțiuni stricte să nu cumva să mă întorc acasă fără tine. 

— Ce fac Chris și Diane? 

— Traumatizaţi, dar temelia legăturii lor rezistă. I-am 
împrumutat banii Dianei și ea va deveni partenerul de afaceri 
al lui Chris. Se vor descurca. 

Darcy își simțea inima pe punctul de a exploda de atâta 
dragoste şi mândrie pentru bărbatul care știuse să procedeze 
cu diplomaţie pentru a-și ajuta prietenul lăsându-i intactă 

mândria. 

— Chris a insistat să spună și celorlalţi, fapt pentru care-l 
admir. 

— Si cum au reacţionat? 

— Suntem o familie, Darcy. Ferească Dumnezeu ca unul 
dintre noi să fie în pericol! 

— Abia aştept să fiu și eu inclusă în acest cerc de căldură și 
de iubire. 

— Familia mea vei fi tu, Darcy, întotdeauna pe primul loc. 

Ştia deja acest lucru și era convinsă de dragostea lui, 
acum, când aflase cât timp o așteptase, tocmai el al cărui 
punct forte nu era în niciun caz răbdarea. Lucrurile se 
lămuriseră încet-încet, dar rămânea încă unul care, oricât de 
neplăcut, trebuia abordat. 

— Ce s-a întâmplat? întrebă el, văzându-i privirea brusc 
întunecată. 

— Trebuie să discutăm despre Jason. 

— Nu e important, Darcy. 

— Nu ţi-am spus tot în legătură cu el, insistă ea. Ştii că am 
lucrat pentru scurt timp la o familie — un bărbat văduv cu trei 
copii. 

— Jason? 

— Da. 

— A încercat să profite de tine? 

— Nu! În niciun caz. De fapt... nu lucram pentru el. 

— Trăiai acolo, cu el? 

— Da. 

— Bine, dar..... 

— Am fost virgină când am făcut dragoste cu tine. Ti-am 
explicat de ce. Eu..... conducerea băncii nu m-a dat afară cât 
timp am avut acea cădere psihică, eram clasată ca bolnavă. 
Abia după un an am fost în stare să intru din nou acolo..... și 
am ieșit după două minute. Nu puteam suporta să mă aflu la 
locul acelei întâmplări. Am început să fac plimbări lungi..... 
simţeam nevoia să povestesc cuiva, dar pesemne toată lumea 
era deja sătulă de povestea mea. 

— Sunt convins că nu-i adevărat. 

— Poate..... Apoi, într-o zi când mă plimbam în jurul 
lacului în parc, am văzut-o pe Vicky, fiica mai mare a lui 
Jayne. Avea atunci zece ani şi nu mi s-a părut normal să fie 
singură. Am vorbit cu ea și am aflat că bunica ei, care se 
mutase să aibă grijă de toţi de când.... de când se întâmplase 
nenorocirea..... căzuse și-și fracturase șoldul și era încă în 
spital. Tatăl lor trebuia să meargă la lucru, așa că Vicky 
împreună cu sora și fratele ei mai mici rămâneau singuri 
acasă. 

— Înseamnă că Jason €.... 

— Soţul lui Jayne. 

ÎL privi drept în ochi, aşteptându-se s-o condamne și el, 
aşa cum făcuseră atâţia oameni după ce se mutase în casa 
familiei Summers ca să aibă grijă de cei trei copii și de tatăl 
lor. 

Reed o cuprinse imediat în braţe, strângând-o la piept. 

— Scumpa mea.... Biata de tine... 

— A început imediat bârfa, au fost speculaţii cum că poate 
aveam o relaţie şi înainte de moartea lui Jayne, povești de 
acest gen. Nu, nu avusesem nicio relaţie înainte. 

— Sunt convins. 

— Încercam să ignorăm aceste comentarii, ştiam că nu sunt 
adevărate. Și apoi, într-o noapte, Jason a spus că, din moment 
ce lumea și așa crede că suntem amanti, de ce n-am fi cu 
adevărat..... Este un bărbat destul de atrăgător..... un om 
cumsecade..... și m-am simţit obligată..... 

— Ah, Darcy! 

De data aceasta, lacrimile lui Reed se amstecau cu ale ei, 
în timp ce o strângea cu disperare la piept. 

— A încercat... N-a putut. Apoi am plâns împreună; situația 
devenise atât de penibilă, încât nici nu ne mai puteam privi 
în ochi. Încercam să ne ascundem faţă de copii, dar 
începuseră să simtă tensiunea dintre noi, așa că am fost de 
acord când a propus să aducă pe altcineva până vine mama 
lui din spital. 

— Şi când te-ai întâlnit cu el acum....? 

— Mi-a spus că a cunoscut o femeie drăguță, care se împacă 
bine cu copiii și că în curând se vor căsători. Sigur, nu e ca 
Jayne, dar ţine la ea. 

— Mă bucur mult pentru el. Și pentru tine. 

— Îmi era atât de teamă să-ţi povestesc... N-aș fi suportat 

să fii dezgustat de ceea ce am făcut. 

— Nimic din ceea ce faci tu nu mă poate dezgusta, cu atât 
mai puţin ce-ai încercat să faci pentru Jason. Te iubesc încă și 
mai mult, dacă acest lucru e posibil. 

— Ţine-mă în braţe, Reed. Ţine-mă strâns. 

— Pentru tot restul vieţii. 


ui 


— Ce faci, Reed? protestă ea când el îi acoperi ochii cu 
mâinile. 

— Ai puţină răbdare. 

Veniseră acasă la Reed și acesta o conducea printr-o 
încăpere. 

— Gata! anunţă el satisfăcut, lăsând-o să deschidă ochii. 

Dură câteva secunde până când Darcy se acomodă cu 
lumina slabă provenind de la o vitrină spre care porni 
imediat, atrasă ca de un magnet. 

Sute de inorogi — din sticlă, lemn, ghips — fiecare din ei, 
diferit, umpleau vitrina. 

— Am avut întotdeauna o pasiune pentru inorogi, explică 
el venind în spatele ei și, cuprinzându-i talia cu braţele, își 
lipi obrazul de al ei. Fiecare astfel de făptură este frumoasă, 

unică, magică — exact ca femeia pe care o iubesc. Nu puteam 
oferi acest dar decât unei singure femei. Tu te asemeni atât 
de mult cu inorogul, dar ești reală..... Îmi dai voie? 

Îi puse colierul pe care i-l dăduse furioasă înapoi, în jurul 
gâtului. 

— Te rog. 

— Nici acum n-ai încredere în darul meu? 

Acum știa că îi dăduse nu numai acea superbă figurină, ci 
şi toată dragostea și visurile lui. 

— Te iubesc, Reed. 

— Este tot ce mi-am dorit vreodată. 

Se priviră lung în ochi și legământul lor pe toată viața nu 
mai avea nevoie de cuvinte. 

— Mai am ceva pentru tine. 

— N-am nevoie decât de tine, Reed. 

— S-ar putea să ai nevoie din când în când și de ce-ţi dau 
eu. 

— Ce este? 

Privirea lui amuzată o avertiza deja că pusese ceva la cale. 

Reed aprinse lumina și întinse spre ea un pachet luat de 
pe o măsuţă. 

— Deschide.l. 

— Ah, Reed! 

Darcy se înecă de râs privind înăuntrul cutiei. 

— Îţi place? 

— E minunat. 

Râdea în continuare, scoțând pantoful din sticlă migălos 
lucrat de mâna unui maestru. 

— Intenţionez să-l iau ori de câte ori ieşim la restaurant. 

— Prințul meu! 

Îl cuprinse cu braţele, mulându-și trupul de al lui. 

— Nu cred că s-ar încadra chiar într-un basm ceea ce simt 
eu acum..... 

— Să mergem în pat. 

— Vezi? Ştiam eu că ești făcută pentru mine! 

— Darcy? 

— Hmm. 

— Cât de mult mă iubeşti? 

— Doar m-am mutat în America pentru tine. 

— Da, da, și ai devenit mătușa gemenilor Lindei și ai lui 
Wade, celor doi copii ai lui Mike și ai Mariei, copilului și 
jumătate al Dianei şi al lui Chris, știu..... Dar, spune-mi, cât 
de mult mă iubeşti? 

— De ce? 

— Răspunde-mi. 

— Depinde. 

— De ce? 

— Dacă vrei să obţii ceva, sau urmează o invitaţie de a 
merge acasă, direct în pat. 

— Ambele. 

— În acest caz, te iubesc foarte mult. 

— Perfect. 

— Reed? 

— Hmm. 

— Au trecut cinci minute de când m-ai întrebat; aștept 
invitaţia. 

— Plecăm imediat ce plătești cina. 

— Eu? Crezi că eşti interesant? 

— Oricum, n-aş putea să fiu atât de interesant cum ești tu 
cu gălușca asta. 

— "Găluşca" este fiul sau fiica noastră. 

— Știu și deja îl, sau o iubesc. Mă bucur că ai uitat să iei 
pilulele. 

— Nu eu am uitat, tu trebuia să te ocupi de asta... Și să 
nu-ţi închipui că dacă ai făcut această diversiune, am să uit că 
n-ai portmoneul la tine. 

— Dacă nu mi-ai fi supus bietul trup la fel de fel de plăceri 
nerușinate, chiar înainte de a pleca, nu l-aș fi uitat acasă. 

— Te plângi? 

— Dumnezeule, nu! Acum, nimeni nu poate spune că nu 
lupti pentru ceea ce-ţi dorești. 

— Nu lupt decât pentru bărbatul care crede în inorogi și 

pantofiori din sticlă și care m-a făcut și pe mine să cred în așa 
ceva. 

— Spui cele mai afurisite lucruri. Să plecăm repede de aici. 

— Da, Reed. 

— Vreau să repeţi asta exact așa când ajungem acasă. 

— Da, Reed. 

— Exact așa, Darcy. 

— Imediat ce achit nota de plată. 

— Darcy? 

— Hmm? 

— Ai amândoi pantofii? 

— Dacă nu, sunt sigură că te vei ocupa tu. 

— Dorinţa ta este ordin. 

— Adevărat? 

— Darcy! 

— Da, Reed. 


Sfârşit 


